ކައުންސިލަރުން ސަސްޕެންޑްކުރީ އިހަވަންދޫ ޖަލްސާ ހުއްޓުވަން – ގުޅިފައިވާ ޕާޓީތައް — Ihavandhoo.com\nކައުންސިލަރުން ސަސްޕެންޑްކުރީ އިހަވަންދޫ ޖަލްސާ ހުއްޓުވަން – ގުޅިފައިވާ ޕާޓީތައް\n1 ފެބުރުއަރީ 2018 1 މުހައްމަދު އަކްރަމް\nހއ. އިހަވަންދޫގެ ހުރިހާ ކައުންސިލަރުން ސަސްޕެންޑްކުރީ ގުޅިފައިވާ ޕާޓީ ތަކުން އިހަވަންދޫގައި މާދަމާރޭ ބޭއްވުމަށް ހަމަޖެހިފައިވާ ޖަލްސާއަށް ހުރަސްއަޅަން ކަމަށާއި، ނަމަވެސް މިހާރު އިންތިޒާމު ކޮށްފައިވާ ވަރަށްވުރެ ވަރުގަދައަށް އިހަވަންދޫ ޖަލްސާ ކުރިއަށް ގެންދާނެ ކަމަށް ގުޅިފައިވާ ޕާޓީ ތަކުން ބުނެފި އެވެ. ގުޅިފައިވާ ޕާޓީ ތަކުގެ ފަރާތުން އެމްޑީޕީގެ ޗެއާޕާސަންގެ ނައިބް އަލީ ނިޔާޒު ވިދާޅުވީ ލޯކަލް ގަވަރުމަންޓް އޮތޯރިޓީ (އެލްޖީއޭ) އިން އިހަވަންދޫގެ ހުރިހާ ކައުންސިލަރުން ސަސްޕެންޑް ކުރީ އެއްވެސް ސަބަބެއް އޮވެގެން ނޫން ކަމަށެވެ. ކައުންސިލަރުން ސަސްޕެންޑް ކުރީ ގުޅިފައިވާ ޕާޓީ ތަކަށް މުޅި ރާއްޖޭގައި ހާއްސަކޮށް އިހަވަންދޫގައި އޮތް ތާއީދު ފެނި ރައީސް އެކަން ހަޖަމުވެވަޑައިނުގަތުމުން ކަމަށްވެސް އޭނާ ވިދާޅުވި އެވެ.\nނިޔާޒު ވިދާޅުވީ އިހަވަންދޫ ކައުންސިލަރުން ސަސްޕެންޑް ކޮށްގެން ގުޅިފައިވާ ޕާޓީ ތަކުގެ ޖަލްސާ ހުއްޓުވޭނެ ކަމަށް ހީވިޔަސް އެއީ ކުރެވޭނެ ކަމެއް ނޫން ކަމަށެވެ. ގުޅިފައިވާ ޕާޓީ ތަކަށް ނިސްބަތްވާ އެއް ބޭފުޅަކަށް ފިޔަވަޅު އަޅާއިރު ދެން ތިއްބެވި ހުރިހާ ބޭފުޅުން މަސައްކަތުގައި ނިކުންނާނެ ކަމުގައިވެސް ވިދާޅުވި އެވެ.\nނިޔާޒު ވިދާޅުވީ ގުޅިފައިވާ ޕާޓީ ތަކުގެ ކައުންސިލަރުން ސަސްޕެންޑް ކުރަމުން ގެންދަނީ ގުޅިފައިވާ ޕާޓީތަކުގެ ހަރަކާތްތައް އަތޮޅު ތެރޭގައި ހިންގަމުންދާއިރު އެކަމުގައި ރަށްރަށުގެ ކައުންސިލަރުން އިސް ދައުރެއް އަދާކުރާތީ ކައުންސިލަރުންނަށް ބިރުދައްކާ، ފަހަތަށް ޖެއްސުމަށް ކަމަށެވެ. ނަމަވެސް އެލްޖީއޭއާއި ސަރުކާރުން ދައްކާ އެއްވެސް ބިރަކަށް ގުޅިފައިވާ ޕާޓީ ތަކަށް ނިސްބަތްވާ އެއްވެސް ކައުންސިލަރަކު ފަސްޖެހިވަޑައިނުގަންނަވާނެ ކަމަށްވެސް ވިދާޅުވި އެވެ.\nނިޔާޒު އިތުރަށް ވިދާޅުވީ ގުޅިފައިވާ ޕާޓީ ތަކުގެ އެޑްވާންސް ޓީމު މިހާރު އިހަވަންދޫއަށް ގޮސް ޖަލްސާގެ އިންތިޒާމުތައް ހަމަޖައްސަމުންދާ ކަމަށެވެ. އަދި މިއަދާއި މާދަމާވެސް ގުޅިފައިވާ ޕާޓީ ތަކުގެ އިސް ބޭފުޅުން އިހަވަންދޫއަށް ވަޑައިގަންނަވަމުން ގެންދަވާނެ ކަމަށްވެސް ވަނީ ވިދާޅުވެފަ އެވެ.\nއެލްޖީއޭއިން ހާމަކޮށްފައިވާ ގޮތުގައި، ކައުންސިލަރުން ސަސްޕެންޑްކުރީ އިހަވަންދޫގައި ފާހަގަކުރި މަސްވެރިންގެ ދުވަހުގެ މުނާސަބާތާއިގުޅިގެން ކައުންސިލުން އަމަލުކޮށްފައިވަނީ ޤައުމީފެންވަރުގައި ކައުންސިލަކުން އަމަލުކޮށްގެންވާނޭފަދަ ގޮތަކަށް ނޫންކަމަށާއި، ކައުންސިލަރުންގެ އަމަލުތައް ބަހައްޓާފައިވަނީ މުޖުތަމައުގެ ހަމަޖެހުންގެއްލި، ސަރުކާރު ބަދުނާމުވާނެފަދަ ގޮތަކަށް ކަމަށާއި އަދި އެފަދަ މުނާސަބާތަކާއިގުޅިގެން ސަރުކާރުގެ އިދާރަތަކަށް ދޭންޖެހޭ އެއްބާރުލުންދިނުމުގެ ރޫޙު ކައުންސިލްގެ މެމްބަރުންގެ ކިބައިން ނުފެންނަކަމަށް އެލްޖީއޭގެ ބޯޑަށް ފެނުމުންކަމުގައެވެ.\nފާހަގަކުރެވޭގޮތުގައި ކައުންސިލަރުން ސަސްޕެންޑް ކޮށްފައިވާ މިދަނޑިވަޅަކީ އިހަވަންދޫގައި، އިދިކޮޅު ފަރާތްތަކުން ބޮޑު ޖަލްސާއެއް ބާއްވަން ތައްޔާރުވަމުންދާ ދަނޑިވަޅެކެވެ. ހުކުރުދުވަހުގެރޭ ބޭއްވުމަށް ހަމަޖެހިފައިވާ މިޖަލްސާގެ ތައްޔާރީ ތަކުގައި5ކައުންސިލަރުންވެސްދަނީ އިސްކޮށް ހަރަކާތްތެރިވަމުންނެވެ.\nމީގެ އިތުރުން ގުޅިފައިވާ ޕާޓީތަކުން ބާއްވަން އުޅޭ ޖަލްސާއަށް ތަންތައްޔާރު ކުރަން އުޅުނު ފެނަކަ މުވައްޒަފެއް ކުއްލި ގޮތަކަށް ގދ. މަޑަވެއްޔަށް ފޮނުވާލަންވެސްވަނީ ނިންމާފައެވެ. މިރަށު ޖަވާހިރުމާގޭ، ޢަބްދުލް އަލީމް ހަސަން ގދ. މަޑަވެލީ ފެނަކަ ބްރާންޗަށް ބަދަލު ކުރިކަން އަންގައި އޭނާއަށް ވަނީ ބުދަ ދުވަހު ޗިޓް ހަވާލުކޮށްފައެވެ. އެޗިޓްގައި ބުނެފައިވަނީ މިމަހުގެ5އިން ފެށިގެން މަޑަވެލީ ފެނަކަ ބްރާންޗަށް ބަދަލުކުރި ކަމަށާއި އެބަދަލަކީ ޑިޕާޓްމަންޓަށް ގެނެވުނު ބަދަލެއްގެ ސަބަބުން ނިންމި ނިންމުމެއް ކަމަށެވެ.\nޖަލްސާ ހުއްޓޭހޭ އެމީހުން ސަސްޕެންޑްވީމަ؟ އަތްފައިވެސް ބުރިވަނީތަ ސަސްޕެންޑްވީމަ؟ ބަލަގަ ފަސޭހައެއް ނޫންތަވާނި ޖަލްސާ ތައްޔަރުކުރުމަށާއި އެހެންކަންކަމުގަ އުޅެން؟ ކޮންމެކަމެއް ވާނެ ސިޔާސީ ކުރަން\n– 1 ފެބުރުއަރީ 2018 1 2


Liverpool aai City fahuvaguthu molhuvejje - vNews.mv\nއެސްޓަން ވިލާ އާއި ލިވަޕޫލް ބައްދަލުކުރި މެޗުގެ ތެރެއިން ---\nލިވަޕޫލާއި ސިޓީ ފަހުވަގުތު މޮޅުވެއްޖެ\nއިސްމާޢީލް ޝާހު (ކުޑަ ޝާހު) Birmingham | 02 November 2019, 22:28\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުތަކުން ލިވަޕޫލާއި މެންޗެސްޓާ ސިޓީ ފަހުވަގުތު މޮޅުވެއްޖެ އެވެ.\nރަށުން ބޭރުގައި އެސްޓަން ވިލާ އަތުން ފަހުވަގުތު 2-1 އިން ލިވަޕޫލް މޮޅުވިއިރު، އަމިއްލަ ދަނޑުގައި ކުޅުނު މެޗުން ސިޓީ މޮޅުވީ ސައުތެމްޓަން އަތުން 2-1 އިންނެވެ.\nއެސްޓަން ވިލާ އާއި ލިވަޕޫލް ކުޅުނު މެޗުގެ ފުރަތަމަ ހާފުގައި ލިވަޕޫލްގެ ފަރާތުން ފެނިގެންދިޔައީ އާދައިގެ ކުޅުމެކެވެ. މެޗު ފަށައިގެން 21 ވަނަ މިނެޓުގައި އެސްޓަން ވިލާއިން ވަނީ ލީޑު ނަގާފައެވެ. މި ގޯލް އެޓީމަށް ކާމިޔާބުކޮށްދިނީ ޓްރެޒެގެޓް އެވެ.\nދެވަނަ ހާފުގައި ލިވަޕޫލުން ކުޅުން ރަނގަޅުކުރި ނަމަވެސް، ލިވަޕޫލްގެ ގިނަ ހަމަލާތަކެއް އެސްޓަން ވިލާގެ ގޯލްކީޕަރު ޓޮމް ހީޓަން ވަނީ ދިފާއު ކޮށްފައެވެ. އެކަމަކު މެޗު ނިމެން ތިން މިނެޓަށް ވެފައިވަނިކޮށް ސަޑިއޯ މާނޭ ނަގައދިން ހުރަހަކުން ޑިފެންޑަރު އެންޑީ ރޮބަޓްސަން ވަނީ ލިވަޕޫލަށް ނަތީޖާ އެއްވަރުކޮށްދީފައެވެ. އަދި އިތުރު ވަގުތުގައި ޓްރެންޓް އެލެގްޒެންޑާ-އާނޯލްޑް ނަގައިދިން ކޯނަރަކުން މާނޭ ވަނީ ގޯލެއް ކާމިޔާބުކޮށް ލިވަޕޫލް މެޗުން މޮޅުކޮށްދީފައެވެ.\nމި މޮޅާއެކު ލިވަޕޫލުން ވަނީ ތާވަލުގެ އެއްވަނައިގައި6ޕޮއިންޓުގެ ލީޑު ދަމަހައްޓާފައެވެ. ކުޅުނު 11 މެޗުން އެޓީމަށް ވަނީ 31 ޕޮއިންޓު ލިބިފައެވެ.\nތާވަލުގެ ދެވަނައިގައި އޮތް ސިޓީއަށް ކުޅުނު 11 މެޗުން ލިބިފައިވަނީ 25 ޕޮއިންޓެވެ. ސިޓީގެ ދަނޑުގައި މިރޭ ކުޅުނު މެޗު ފަށައިގެން 13 ވަނަ މިނެޓުގައި ސައުތެމްޓަނުން ވަނީ ލީޑު ނަގާފައެވެ. މި ގޯލް އެޓީމަށް ކާމިޔާބުކޮށްދިނީ ޖޭމްސް ވޯޑް އެވެ.\nއެކަމަކު ދެވަނަ ހާފުގައި ސިޓީން ކުޅުން ރަނގަޅުކުރިއިރު، 70 ވަނަ މިނެޓުގައި ފޯވާޑް ސާޖިއޯ އަގުއޭރޯގެ ގޯލުން ސިޓީން ވަނީ ނަތީޖާ އެއްވަރުކޮށްފައެވެ. އަދި މި މެޗުން ސިޓީ މޮޅުވީ މެޗު ނިމެން4މިނެޓަށް ވެފައިވަނިކޮށް ޑިފެންޑަރު ކައިލް ވޯކާ ކާމިޔާބުކުރި ގޯލުންނެވެ.\nލިވަޕޫލާއި ސިޓީ މިރޭގެ މެޗުތަކުން މޮޅުވިއިރު، ވާދަވެރި މެންޗެސްޓާ ޔުނައިޓެޑް ވަނީ މިރޭ ބޯންމަތު އަތުން 1-0 އިން ބަލިވެފައެވެ.


BREAKING: Qasim, Raees Yaameen Aaeku Coalition Nuhadhaane - Raees Solih - Vaguthu\nގާސިމް، ރައީސް ޔާމީނާ ކޯލިޝަން ނުހަދާނެ - ރައީސް\nޖުމްހޫރީ ޕާޓީގެ ލީޑަރު ގާސިމް އިބްރާހީމް، ކުރީގެ ރައީސް އަބްދުﷲ ޔާމީނާއެކު ކޯލިޝަން ނުހަދާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nމިގޮތަށް ރައީސް ސޯލިހު ވިދާޅުވެފައި ވަނީ މިއަދު މިއަދު ރައީސް އޮފީހުން ބޭއްވި ނޫސްވެރިންގެ ބައްދަލުވުމެއްގައެވެ.\nއެ ބައްދަލުވުމުގައި ވާހަކަދައްކަވަމުން ރައީސް ސޯލިހު ވިދާޅުވީ، ގާސިމް އިބްރާހިމް ރައީސް ޔާމީންއާއެކު ކޯލިޝަން ނަހައްދަވާނެ ކަމަށެވެ. އަދި މިހާރު ހެދިފައި މި އޮތް ކޯލިޝަނުން ޖުމްހޫރީ ޕާޓީ ވަކިވެގެން ނުދާނެ ކަމުގެ ޔަގީންކަން ރައީސް ދެއްވިއެވެ. އަދި ކުރިއަށް އޮތްތަނުގައިވެސް ކޯލިޝަން ދެމި އޮންނާނެކަމުގެ ޔަގީންކަންވެސް ދެއްވިއެވެ.\nރައީސް ސޯލިހު ވިދާޅުވީ، ކުރީގެ ރައީސް މުހައްމަދު ނަޝީދު އާއި ގާސިމް އިބްރާހިމްއާއި ދެމެދުވެސް އޮތީ ހިޔާލު ތަފާތުވުމެއް ކަމަށެވެ.\n"އަޅުގަނޑު ކޮންމެ ދުވަހަކު ދެ ފަހަރު ތިން ފަހަރު އެއިން ބޭފުޅަކާ އެބަ ވާހަކަދައްކަން. މައްސަލައެއް ނުފެނޭ އަޅުގަނޑަކަށް. ސަރުކާރު ހިންގުމުގައި އަޅުގަނޑަކަށް އެއްވެސް ބޭފުޅަކު ހުރަހެއް ނާޅުއްވާ". ރައީސް ވިދާޅުވިއެވެ.\nރައީސް މިގޮތަށް ވިދާޅުވިއިރު، ދާދި ފަހުން ގާސިމް އިބްރާހިމް ވަނީ ރައީސް ޔާމީން އިސްވެ އުފައްދަވަން މަސައްކަތް ކުރައްވާ ޕާޓީ ޕީއެންސީގެ އިސްވެރިންނާއި ބައްދަލުކުރައްވާފާއެވެ. އަދި ކުރިޔަށް އޮތް މަޖިލިސް އިންތިޚާބުގައި ކޯލިޝަން ހަދައިގެން މަސައްކަތް ކުރުމަށް ބޭނުންވާ ކޮންމެ ފަރާތަކާއެކުވެސް މަޝްވަރާ ކުރުމަށް ތައްޔާރަށް އޮތްކަމަށް ވިދާޅުވެފައެވެ.\nއަދި ޕީއެންސީން ވަނީ ޖުމްހޫރީ ޕާޓީ އާއެކު މަޝްވަރާ ކުރުމަށް ތައްޔާރަށް ތިބި ކަމަށް ބުނެފައެވެ. އަދި އެޕާޓީއަށް ނިސްބަތްވާ ބޭފުޅުން ގެންދަވަނީ ޤާސިމަށް ތަޢުރީފު ކުރައްވާ ވާހަކަފުޅު ދައްކަވަމުންނެވެ.\nއިތުރަށް އެ ނޫސްވެރިންގެ ބައްދަލުވުމުގައި ވާހަކަދައްކަވަމުން ރައީސް ވިދާޅުވީ، ކޯލިޝަންގެ ހުރިހާ ލީޑަރުންގެ ބައްދަލުވުމަކަށް މިއަދު މަޝްވަރާ ކުރެވިގެން ގޮސްފައިވާކަމަށެވެ. އަދި އަންނަ ހަފްތާ މެދު ތެރޭގައި މަޝްވަރާ ބައްދަލުވުމެއް ބާއްވާނެކަމަށްވެސް ވިދާޅުވިއެވެ.\nޖެނުއަރީ 24, 2019 15:42\nގާސިމް ޔާމީނާއިއެކު ކޯލިޝަން ހެއްދެވިޔަސް މިސަރުކާރު ވެރިކަމަށް އަންނަން ހެދި ކޯލިޝަން އޮންނާނެއެވެ. އަދި އެގޮތަށް ގާސިމް ކަންތަށް އެކުރައްވަނީ ސަރުކާރު ވަރުގަދަކުރަން. ނަޝީދާއި ގާސިމާއި ދެމެދުވެސް މައްސަލައެއް އޮތްތަނެއް އަޅުގަނޑަކަށް ނުފެނޭ.\nޖެނުއަރީ 24, 2019 15:46\nޤާސިމު މިރާއްޖެ ޣަރަޤު ވުމަށް ފުރުޞަތު ނުދެއްވާނެ!\nޖެނުއަރީ 24, 2019 15:57\nޤާސިމު އުބުރާހިމް މުހައްމަދުސާލިހާއެކު ހަދާފައޮތް ކޯލިޝަނުގައި ދެމިނުހުންނާނެ\nޖެނުއަރީ 24, 2019 16:20\nސޯލިހު އުޅުންވަނީ އަގައިން ވަރަށް ވަރުގަދަވެގެން\nނަމަވެސް ކަމެއް އެބަހިގާތާ\nދީނަށް ފުރައްސާރަ ކުރަނީ ސީދާ ރައީސް ޕާރޓީގެ މީހުން\nޖެނުއަރީ 24, 2019 16:40\nބަހައްޓަބަލަ އޭނަޔަކަށް ނުޅުވޭނެ އެކަކައެކީގައިވެސް އަޅެބުނަބަލަ ކާކަށްތަ އޭނަޔާ މައްސަލަނުޖެހި އޮތީ .... މައުމޫން ކަމަކުނުދިޔަ ނަޝީދް ކަމަކުނުދިޔަ ވަހީދު ކަމުނުދިޔަ ޔާމީން ކާޅައްކޮށާ ކާންދިނަސް އެއްބައިނުވާނެ ކަމަށް ބުނި ދެން އަންނަން ހުރިމީހަކަުވެސް ކިހިނެތަ ވަކި ރަނގަޅުވާނީ ހުރިހާވެސް މައްސަލައަކީ ހަމަ ބުރުމާ ސޭޓް\nޖެނުއަރީ 24, 2019 17:23\nލާދީނީ ސަރުކާރު ދެމި އޮވެގެންނުވާނެ އަދި ގާސިމް އިބުރާހިމްވެސް ލާދީނީ ސަރުކާރަށް ސަޕޯޓެއްނުކުރާނެ އެބަހީ މިގައުމުގެ ދީނަކީ އިސްލާމްދީން .


Ihuge noos: Dhooni hifan kirurodhijahaigen hoonu fenah\nއެންމެ ފުރަތަމައިނުންް ބަނބުކެޔޮ ގަހެއްގައި އެއްޗަކުން ޖަހައިގެން އެއިން ނިުކުންނަ ތަތްލަވާ ފާޑެއްގެ ކިރުގަނޑެއް ނަގަނީ އެވެ. އެ ކިރުގަނޑަށް ކާށިިތެޔޮ ފުޅިން އެޔަށް ތެޔޮ އަޅައި، ރަނގަޅަށް އެއްކޮށްލާ ދެމޭ ޗުއިންގަމް ގަނޑަކަށް ހަދަނީ އެވެ. ކާކަށް ނޫނެވެ. އެ ކިރުގަނޑު ދެން އުނގުޅާނީ ރޮއްޖެއްގަ އެވެ.\nރޮދީގައި ކިރުގަނޑުު އުނގުޅުމަށްފަހު ދަމާލާ ދެ އިލޮށި ރޮދީގެ ދެކޮޅުގައި ޖަހާ، ކުޑަވަރެއްގެ ހައްޔަރެއް ހެދުމަށްފަހު އޭތި ބިމުގައި ހަރު ކުރަނީ އެވެ. މިއީ 70ގެ އަހަރު ތަކުގައި ދިވެހިން ދޫނި ހިފަން އުޅުނު ގޮޮތުގެ ކުޑަ ހުލާސާ އެކެވެ. މިކަމުގެ ހުރި ފޯރި އާއި އެ ކިރުގަނޑު ހެދުމުގެ މަޖާ ސިފަކޮށްދޭ މީހުން މިއަދުވެސް ބުނަނީ އެއީވާ ދުވަސްވަރެކެވެ. ރައްޓެހި ކުދިންނާއެކު ހުސްވަގުތުގައި ދޫންޏެއް ހިފަން ޖެހި ސަކަރާތެވެ.\nމި މީހުން ބުނާ ގޮތުގައި ދޫނި ހިފަަން އޭރު ނުދާ ތަނެއް ނޯވެ އެވެ. މާލެއިން މިހާރު މި ފެންނަ ކޮންކްރީޓް ސަަރަހައްދުތައް ނެތި ހުސް ބިންތައް ގިނަ ކަމުން ކޮންމެ ތަނެއްގައިވެސް މީގެ ރޮދި ޖަހަނީ އެވެ. އަދި ކުޑަކުދިން މަޖަލަށް ކުރި މި ކަމުގައި ބޮޑެތި މީހުންވެސް ބައިވެރިވެ ކިރުދޮށި ޖަހަން އުޅޭ ކަމަށްވެ އެވެ. ބިމުގައި ރޮދި ހަރު ކުރުމަށްފަަހު ދޫނި އޭގައި ބެދެންދެން ދުރުގައި ފޯރިމަރަަން ތިބޭ މަޖާ ދުވަސްވަރު ސިފަ ކޮށްދިނެވެ.\nކިރު ރޮދީގައި ދޫނި ހައްޔަރު ވުމުން މި ކުޅިވަރު އަދި ނިމެނީ އެއް ނޫނެވެ. މި ދޫނި ތަކަކީ އޭރު އޮޅު ކޮށްގެން ގެންގުޅެންް ހިފާ އެއްޗެހި ކަމަށްވުމުން، އޭގައި ތަަތްވި ވަރުގަދަ ކިރުގަނޑު ފިލުވުމަކީ ވެސް އެންމެން އެއްވެ ކުރި ކަމެއް ކަމަށް ބުނެ އެވެ. އެދުވަސްވަރު ހިފާ ދޫނި ތަކަކީ މިހާރު އަހަރުމެން ކޮށިކޮށްޓައް ލައިގެން ގެންގުޅޭ ކުދި ޕިންޗަރުތަކާއި ލަވް ބާޑު ތަކެއް ނޫނެވެ. އޭރު ކިރުރޮދީގައި ހައްޔަރު ކުރަނީ އިރުވާހުދު ކަހަލަ ބޮޑެތި ދޫންޏެވެ. ގޯތި ތެެރޭގައި އޮޅުކޮށްގެން އެތައް އަހަރެއް ވަންދެން އިރުވާހުދުތައް ގެންގުޅެ އެވެ. އަދި އަތިރިމަތިން ނަމަ ބުޅިތުނބި ކަހަލަ ދޫނިތައް ވެސް ހިފާ ކަމަށް ވެ އެވެ.\nނަމަވެސް، މި ދޫނިތައް ހިފައިގެން މައްސަލަ މުޅިން ގޯސްވެފައިވެސް އެބަ ހުއްޓެވެ. 1972 ވަނަ އަހަރު މޫންލައިޓު ނޫހުގައި ޖެހި އިއުލާނެއްގައި ބުނަނީ، މިހެނެވެ. "ބޯޅަދަނޑަށް އެރުމާއި ބެހޭ - މިހާރަކަށް އައިސް އާއްމުކޮށް މާލޭގެ ބޯޅަދަނޑުތަކަށް އަރައިގެން ދޫނި ހިފަން ދަނޑުގައި ކިރުރޮދި ޖެހުމާއި، ގުޑިއެރުވުން ފަދަ ކަންތައްތައްް ގިނަ ވަމުން އެބަ ދެ އެވެ. މިހެންވެ އަންގަމެވެ. މާލޭގެ ހަތަރު ބޯޅަދަނޑުން ކުރެ އެއްވެސް ބޯޅަދަނޑަކަށް މި ޑިވިޝަންގެ ހުއްދަނެތި އަރައިފި މީހަކާ މެދު ފެންނަ ގޮތެއްގެ މަތީން އަމަލު ކުރަންޖެހިިދާނެ ވާހަކަ އާއްމުކޮށް އެންގުމަށް އިއުލާން ކުރީމެވެެ"\nމިއީ ދޫނި ހިފަން ދަނޑަށް ވަދެ މާ ސަކަރާތް ބޮޑުވުމުން ކުރި އިއުލާނެއް ކަމަށް ބެލެވެ އެވެ. އަދި އޭރުގެ މިނިސްޓްރީ އޮފް ހޯމް އެފެއާޒް އިން ކުރި މި އިއުލާނުގައި ބުނާ ގޮތުން، ހުއްދަ ނެތި ދަނޑަށް އަަރާ މީހުންނަށް "ފެންނަ ގޮތެއްގެ މަތީން" އަމަލު ކުރަން ޖެހިދާނެ ކަމަށް ބުނެފައި ވެ އެެވެ.\nބޯޅަދަނޑާއި ހުސްބިންތަކުގައި ރައްޓެހިން ކުދން އެއްވެލާ ކުޅުނު މި ކުޅިވަރަކީ ވެސް ފޯރިގަަދަ ވާދަވެރި ކަމެކެވެ. ރޮދިހަަރުކޮށް ފިލާ އޮވެ އެންމެ ކުރިން ދޫނި ބެދޭ ރޮދީގެ ވެރިޔާ އެ ދެން އެފަހަަރު މޮޅުވީ އެވެ. ދެން ތިބި މީހުން ޖެހޭނީ އެހެން ދުވަހަކުން އާ ފޯމިއުލާއަކަށް މޮޅު ކިރުގަނޑެއް ހަދާށެވެ.\nމިހާރު މިކަން ނުކުރިއަސް މިޒާތުގެ ދޫނި ހިފުމެއްގައި މިހާރުވެސް ކުޑަކުދިން އުޅޭ މަންޒަރު ގޭގޭ ބެލްކަނިތަކުން ފެނެ އެވެ. އެކި ރަހަތައް ލާ ޗުއިންގަމް ކިރުގަނޑު އިލޮށީގައި ހަރުކޮށްގެން ދޫނި ހިފަން އުޅެ އެވެ.


SunOnline: Coronavirus ge nurahkaa bunedheyn Helmet eh\nކޮރޯނާވައިރަހުގެ ނުރައްކާ ބުނެދޭން ހެލްމެޓެއް\nމިޙްނާ ނާސިހު 31 Mar 2020, 09:48\nއިންޑިއާގެ ފުލުހަކު ކޮރޯނާ ވައިރަސް ހެލްމެޓް ޑިއުޓީގައި ބޭނުންކުރަނީ--- ފޮޓޯ:ސީއެންއެން\nދުނިޔޭގައި ހަލުވިކޮށް ފެތުރެމުންދާ ކޮރޯނާވައިރަހުގެ ބަލިމަޑުކަން، ކޮވިޑް-19އާ ގުޅިގެން ލޮކްޑައުންކޮށްފައިވާ އަވަށްޓެރި އިންޑިއާގެ ފުލުހަކު، މީހުން ގޭގައި ތިބުމަށް ނަސޭހަތްތެރިވުމަށް ހާއްސަ ހެލްމެޓެއް ބޭނުންކޮށްފި އެވެ.\nކޮރޯނާ ވައިރަސް ހެލްމެޓްގެ ނަމުން މީޑިއާތަކުގެ ސަމާލުކަން ހޯދާފައިވާ މި ހެލްމެޓް ބޭނުންކޮށްފައިވަނީ އިންޑިއާގެ ޗެންނާއީގެ ފުލުހެއް ކަމުގައިވާ ރަޖޭޝް ބާބޫ އެވެ. އޭނާ މި ހެލްމެޓް ބޭނުންކުރަނީ މަގުމަތީގެ ޗެކްޕޮއިންޓްތަކުގައި ހިނގާމީހުންނާއި ވެހިކަލްތައް ހުއްޓުވުމުގެ ގޮތުންނެވެ.\nކޮރޯނާވައިރަހުގެ މައިކްރޯސްކޮޕިކް އިމޭޖް ދައްކުވައިދޭ މި ހެލްމެޓަކީ ޗެންނާއީގެ އާޓް ކިންޑޮމްގެ ފައުންޑާ އަދި އާޓިސްޓެއް ކަމުގައިވާ ގޯތަމް ޑިޒައިންކޮށްފައިވާ ހެލްމެޓެކެވެ. އޭނާ މި ހެލްމެޓް ޑިޒައިންކުރީ އާންމުންގެ މެދުގައި ކޮރޯނާވައިރަހަށް ލިބެންޖެހޭ ސަމާލުކަން ނުލިބޭތީ އެކަމަށް މީހުން ހޭލުންތެރިކުރުމަށް ކަމަށް ބުނެފައިވެ އެވެ.\nގޯތަމް ބުނާގޮތުން މީހުންގެ މެދުގައި ސާފުތާހިރުކަން ވަރަށް މަދެވެ. އަދި ސަރުކާރުން މަގުތަކަށް ނުކުތުން މަނާކޮށްފައިވިޔަސް، އެފަދަ ކަންކަމަށް މީހުންގެ ވަރަށް ވެސް ފަރުވާ ކުޑަ އެވެ. ރައްކާތެރިކަމުގެ ފިޔަވަޅުތަކަށް މީހުން ބޯލެނބުން މިހާ މަދުވެގެން މިއުޅެނީ ކޮރޯނާވައިރަހަކީ ލޮލަށް ނުފެންނަ އެއްޗަކަށް ވުމުން ކަމުގައި އޭނާ ދެކެ އެވެ. އެހެންކަމުން އޭނާގެ މި ހެލްމެޓްގެ މަގްސަދަކަށްވީ މީހުންގެ ސަމާލުކަން ހޯދާ ކޮވިޑް19 ގެ ނުރައްކާތެރިކަން މީހުންގެ ހިތްތަކުގައި އުފެއްދުން ކަމުގައި ގޯތަމް ބުންޏެވެ.\nއިންޑިއާ ލޮކްޑައުން ހާލަތުގައި އޮތްއިރު ހެލްމެޓް ހެދުމަށްވެސް އޭނާޖެހުނީ އުފެއްދުންތެރި ހިޔާލެއް ގެންގުޅޭށެވެ. މިގޮތުން ހެލްމެޓްގެ ސްޕައިކްތައް އޭނާ ތައްޔާރުކޮށްފައިވަނީ ނޫސްކަރުދާހާއި ޓިޝޫ އިންނެވެ.\nހެލްމެޓް ޑިޒައިންކޮށް ތައްޔާރުކުރުމަށްފަހު ގޯތަމް އެ ހަދިޔާކުރީ އޭނާ އާއި އެންމެ ކައިރި ޕޮލިސް ސްޓޭޝަނަށެވެ.\nހެލްމެޓް ބޭނުންކޮށްގެން ޑިއުޓީ އަދާކުރި އޮފިސަރު ރާޖޭޝް ބުނާގޮތުން ހެލްމެޓް އަޅައިގެން ހުރެ މީހުން ހުއްޓުވާ އޭނާ ދޭ މެސެޖަކީ "ބޭރަށް ނުކުންނަނަމަ، އަހަރެން އެތެރެއަށް ވަންނާނަން'،" މިހެނެވެ.\nއިންޑިއާގައި މިހާތަނަށް ކޮވިޑް-19 އަށް އެއްހާހަށްވުރެ ގިނަ މީހުން ޕޮޒިޓިވްވެ 29 އަށްވުރެ ގިނަ މީހުން ވަނީ މަރުވެފަ އެވެ.\nއިންޑިއާއަކީ ދުނިޔޭގެ ދެވަނައަށް އެންމެ ބޮޑު އާބާދީ އަށްވާއިރު މިދިޔަ ހަފްތާގެ އަންގާރަދުވަހުން ފެށިގެން މުޅި އިންޑިއާ އޮތީ ލޮކްޑައުންގަ އެވެ.


Bon govvi meehun thibee match ah vannan Ticket ves ganegen: Police\nބޮންގޮއްވި މީހުން ތިބީ މެޗަށް ވަނުމަށް ޓިކެޓްވެސް ގަނެގެން: ޕޮލިސް\nފްރާންސްގައި ބޮންގޮއްވި މީހުންތިބީ ފްރާންސާއި ޖަރުމަނު ކުޅުނު މެޗަށް ވަނުމަށް ޓިކެޓް ވެސް ގަނެގެން ކަމަށާއި އޭގެ ތެރެއިން އެކަކު ސްޓޭޑިއަމަށް ވަންނަން މަސައްކަތް ކުރި ކަމަށް ފުލުހުން ބުނެފި އެވެ.\nވޯލްޑް ސްޓްރީޓް ޖާނަލް އަށް އިންޓަވިއުދިން ފުލުސް މީހާ އާއި ސްޓޭޑިއަމުގެ ސެކިއުރިޓީ ގާޑު ބުނީ ބޮން ގޮއްވި މީހުންގެ ތެރެއިން ސްޓޭޑިއަމަށް ވަންނަން މަސައްކަތް ކުރި ކަމަށާއި އޭގެ ތެރެއިން އެކަކު ޗެކްކުރި އިރު ގޮވާއެއްޗެއް ފެނުނު ކަމަށެވެ. އޭތި ފެނުނީ އޭނާ ލައިގެން ވެސްޓްގެ ތެރެއިން އޭތި ވެއްޓުމުން ކަމަށެވެ. އަދި އެވަގުތު އޭނާ އަވަސް އަވަހަށް ދުރަށް ދިޔަ ކަމަށެވެ.\nފްރާންސްގައި ދިން ބޮމުގެ ހަމަލާގައި 121 މީހުން މަރުވެފައިވާއިރު ފްރާންސްގެ މިޑްފީލްޑަރު ލަސާނާ ޑިއާރާގެ ބޭބެ އަކު ވެސް ވަނީ މަރުވެފަ އެވެ. ނަމަވެސް އިނގިރޭސި ވިލާތާ ދެކޮޅަށް ކުޅެން އެ ގައުމަށްދާ ފްރާންސް ޓީމާއެކު އޭނާ ފުރާނެ އެވެ.\nހަމަލާދިން މީހުން ވެރިރަށް ޕެރިހުގެ އެކިތަންތަނުގައި ބޮން ގޮއްވައި ސްޓޭޑިއަމަށް ވަންނަން މަސައްކަތް ކުރިއިރު ފްރާންސްގެ ރައީސް ފްރާންސިސް ހޮލާންޑޭ ވެސް ދަނޑުގައި އިންނެވި އެވެ. ނަމަވެސް ވެރިރަށުގެ ހަ ތަނަކަށް ހަމަލާދިނުމުން އޭނާ ވަނީ ވަގުތުން އޮފީހަށް ވަޑައިގެން ގައުމުގައި ކުއްލި ހާލަތު އިއުލާނުކޮށްފަ އެވެ.\nފްރާންސްގައި މިފަދަ ބޮޑު ހާދިސާއެއް މި އަހަރުގެ ތެރޭގައި ދެ ވަނަ ފަހަރަށް ހިނގައި ދިއުމުން އަންނަ އަހަރު އެގައުމުގައި ބާއްވާ ޔޫރަޕުގެ ގައުމުތަކުގެ އެންމެ ބޮޑު ފުޓްބޯޅަ މުބާރާތް އެހެން ގައުމަކަށް ބަދަލުކޮށްދިނުމަށް ވެސް ބައެއް ގައުމުތަކުން ވަނީ ގޮވާލައިފަ އެވެ. މި ގޮތުން އިނގިރޭސި ކުރީގެ މިޑްފީލްޑަރު ރިއޯ ފާޑިނަންޑް ބުނެފައިވަނީ މި ހަމަލާގެ ސަބަބުން ޔޫރޯ ފްރާންސްގައި ބޭއްވި ނަމަވެސް ޓީމުތަކަށް ހަމަޖެހުމާއި އުފާ ހާސިލް ނުކުރެވޭނެ ކަމަށެވެ.


India In 1 Dhuvahun 83,000 Meehun Positive – adduLIVE\nއިންޑިއާ އިން އެއް ދުވަހުން 83،000 މީހުން ޕޮޒިޓިވް\nSep 03, 2020, 10:18 ހަސަން ރަޝީދު\nއިންޑިއާ އިން މިދިޔަ 24 ގަޑިއިރުތެރޭގައި އެކަނި 83،000 އަށް ވުރެ ގިނަ މީހުން ކޮވިޑް-19 އަށް ޕޮޒިޓިވްވެފައިވާ ކަމަށް އެ ގައުމުގެ ހެލްތު މިނިސްޓްރީން ބުނެފިއެވެ.\nއިންޑިއާގެ ހެލްތު މިނިސްޓްރީން ބުނިގޮތުގައި މިދިޔަ 24 ގަޑިއިރުތެރޭ އެކަނި އެގައުމުން ވަނީ 83،883 މީހުން ބައްޔަށް ޕޮޒިޓިވްވެ، 1043 މީހުން މަރުވެފައެވެ. އިއްޔެ އަކީ އެއް ދުވަސްތެރޭ އިންޑިއާ އިން އެންމެ ގިނަ އަދަދަކަށް މީހުން މި ބައްޔަށް ޕޮޒިޓިވްވި ދުވަހެވެ.\nމި އަދަދުތަކާއެކު އިންޑިއާ އިން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު މިހާރު ވަނީ 3.85 މިލިއަނަށް ވުރެ މައްޗަށް އަރާފައެވެ. އަދި މި ބަލީގައި މަރުވި މީހުންގެ އަދަދު މިހާރު ވަނީ 67،000 އަށް ވުރެ މައްޗަށް އަރާފައެވެ.\nއިންޑިއާ އަކީ މުޅި ދުނިޔެ އިން ވެސް ތިންވަނަ އަށް އެންމެ ގިނަ މީހުން މި ބައްޔަށް ޕޮޒިޓިވް ވެފައިވާ ގައުމެވެ. ދެވަނަ އަށް އެންމެ ގިނަ މީހުން މި ބައްޔަށް ޕޮޒިޓިވްވީ ބްރެޒިލް އިން ކަމަށްވާއިރު، މި ބައްޔަށް އެންމެ ގިނަ މީހުން ޕޮޒިޓިވް ވެފައިވަނީ އެމެރިކާ އިންނެވެ.


Hashigandun Biya, Baarugadha Hageegee Hulk Akee Mee - Vaguthu\nހަށިގަނޑުން ބިޔަ، ބާރުގަދަ، ހަޤީޤީ ހަލްކް އަކީ މިއީ\nމާވެލްގެ އެވެންޖާރސްގެ ސުޕަހީރޯ 'ދަ އިންކްރެޑިބަލް ހަލްކް' ގެ ނަމުން ނަން ދެވިފައިވާ އިރާނުގެ ރައްޔިތެއްކަމުގައިވާ ސަޖަދް ގަރީބީ އަކީ ސޯޝަލް މީޑިޔާތަކުގައި އަދި ވަކިން ހާއްސަކޮށް އިންސްޓަގްރާމްގައި މަޝްހޫރު މީހެކެވެ. އޭނާ މަޝްހޫރުވެފައިވަނީ އޭނާގެ ބިޔަ ހަށިގަނޑުގެ ސަބަބުންނެވެ. އޭނާގެ އިންސްޓަގްރާމް ފޮލޯވ ކުރާ ބައި ލައްކަ އަށް ވުރެ ގިނަ މީހުން އުޅޭއިރު ކޮންމެ ދުވަހަކުވެސް އޭނާ އިންސްޓަގްރާމްއަށް އެދުވަހަކު އޭނާ ކުރާ ކަންކަމުގެ ފޮޓޯ ލައި ހަދައެވެ. އޭނާ އާންމުގޮތެއްގައި ކޮށްއުޅޭ ކަމަކީ ވެއިޓްލިފްޓުކުރުމެވެ.\nއިރާނިއަން ހަލްކް އަދި ޕާރޝިއަން ހާރކިއުލީސްގެ ނަމުންވެސް ނަން ދެވިފައިވާ ސަޖަދްގެ ބަރުދަނުގައި 165 ކިލޯގްރާމް ހުންނައިރު އޭނާއަށް 175 ކިލޯގްރާމްގެ ބަރުދަން ހުންނަ އެއްޗިހި އުފުއްލެއެވެ. ބޮޑީބިލްޑިންގް މުބާރާތްތަކުގައި އޭނާގެ ގައުމު ތަމްސީލުކޮށްދީފައިވާ ސަޖަދް އަކީ އޭނާގެ ހުސް ވަގުތުގައި ސަމާސާއަށް އޭނާއަށްވުރެން ހަށިގަނޑުން ކުޑަ މީހުންނާއިއެކު ފޮޓޯ ނަގައި ހަދާ މީހެކެވެ. އޭނާގެ ބިޔަކަމާއިއެކުގައިވެސް ސަޖަދްއާއި އެކުގައި އުޅޭ އޭނާގެ ގާތް މީހުން ބުނާގޮތުގައި އޭނާއަކީ ވަރަށް މަޑު މަޑުން ހުންނަ އޯގާތެރި މީހެކެވެ.\nސަޖަދް ގަރީބީގެ ބިޔަކަމުގެ ސަބަބުން އޭނާ ކެއުމަށާއި ވޯކްއައުޓްއަށް ބޭނުންކުރާ އުކުޅުތައް ހޯދުމަށް އެތައް ބަޔަކު މަސައްކަތްކޮށްފައިވީ ނަމަވެސް އޭނާގެ އިންސްޓަގްރާމް އެކައުންޓުން މިފަދަ އެއްވެސް ކަމެއް ފެންނަން ނުހުރެއެވެ. އޭނާގެ އިންސްޓަގްރާމްގައި ހުންނަނީ އަބަދުވެސް ސަޖަދްގެ ވޯކްއައުޓްކުރާތަން ނުވަތަ ބަރު އެއްޗެއް އުފުއްލާތަން ނުވަތަ ނުވަތަ އޭނާއަށްވުރެ ކުޑަ އެއްޗިއްސާއި އެކު ފޮޓޯނަގައި އޭނާގެ ބިޔަ ހަށިގަނޑުގެ ފޮޓޯތަކުން ފުރާލެވިފައެވެ.\nފެބުރުއަރީ 28, 2018 09:51\nކި ހާ ވަރަކައް ތިއާ ޓިކަލް ލިޔަނީ\nފެބުރުއަރީ 28, 2018 10:06\nމީނަޔަށް ހެޔޮވަރުގެ ކިރު ހިއްޕިޔެއް ނުލިބުނީތަ\nފެބުރުއަރީ 28, 2018 19:39\nކިތަންމެ ބާރުގަދަ ނަމަވެސް ހަމަ އެންމެ ވަޒަނަކުން އޭނާގެ ކަންތައްތައް ނިންމާލެވިދާނެ!


Sarukaaruge2vana Hafatha:7Vaudhu fudhi6Vaudhu Fail\nރައީސް އިބްރާހިމް މުހައްމަދު ޞާލިހު 2018 ވަނަ އަހަރުގެ ރިޔާސީ އިންތިހާބުގައި ވޯޓު ލައްވަނީ: ފޮޓޯ އާފަތިސް\n1 ޑިސެންބަރ 20186ކޮމެންޓް\nސަރުކާރުގެ ދެވަނަ ހަފްތާ:7ވައުދު ފުދި6ވައުދު ފެއިލް\nރައީސް އިބްރާހިމް މުހައްމަދު ޞާލިޙު ރައީސްކަމުގެ ހުވާ ކުރެއްވިތާ މިއަދަށް ދެ ހަފްތާ ވެފަައިވާއިރު ވިދާޅުވެފައިވާ ދުވަހަށް6ވައުދެއް ނުފުއްދަވާ ކަން މިވަނީ ހާމަވެފައެވެ.\nމިކަން ހާމަކޮށްފައިވަނީ އެކަންޓަބިލިޓީ މޯލްޑިވިސް ނަމުގައި ސޯސަލްމީޑިއާގައި ހަރަކާތްތެރިވާ ބައެކެވެ.\nOut of 162,6pledges have been broken, as of 29 November 2018. pic.twitter.com/E6ezJvdgBy\n— Accountability Maldives (@zinmaadhaaru) November 29, 2018\n1. ފުލުހުން މާލެތެރެ ބެލެހެއްޓުމުގެ މަސައްކަތް ހަރުދަނާކުރެވި، ގަވާއިދުން ޕެޓްރޯލްުރަން ފެށޭނެ\n2. މާލޭ މަގުތަކުގައި ބޭނުން ނުކޮށް ހުންނަ ވެހިކަލްތައް ގަވައިދުން ނަގަން ފެށޭނެ.\n3. މުޅި ރާއްޖޭގައި މަދިރިއާ މީދާ އަދި ވާ މަދުކުރުމަށް ޕްރޮގްރާމުތައް ގަވާއިދުން ހިންގަންފެށޭނެ\n4. ކައުންސިލްތަކަށް ލިބިފައިވާ ބާރުތަކާ މަސައްކަތްތަކުގެ ތެރެއިން ވޭތުވެދިޔަ5އަހަރު ރައީސުލް ޖުމްހޫރިއްޔާ ހިފަހައްޓަވާފައިވާ ހުރިހާ ބަރުތަކާ މަސައްކަތްތައް އަންބުރާ ކައުންސިލްތަކަށް ދޫކޮށްލެވޭނެ.\n5. ދައުލަތުގެ މަގާމުގެ ނުފޫޒުގެ ބޭނުންކޮށްގެން ހިންގާފައިވާ ޤާނޫނާ ހިލާފު އަމަލުތަކާއި، މަގާމުގެ ޒިންމާ ނޫފުލުމުގެ ސަބަބުން ރައްޔިތުންނަށް ލިބިދީފައިވާ ރައްކާތެރިކަމާ ހިމާޔަތް ނުލިބުމުގެ މަސަލަތައް ބަލަން ފެށޭނެ.\n6. ދަރަނިވެރިވެ ގައުމުގެ ސިޔާދަތަށް ގެއްލުންވާނެ އުސޫލުން ނެގިފައިވާ ލޯނުތަކާއި ކޮންޓްރެކްޓުތައް އަލުން ރީނެގޯޝިއޭޓް ކުރަން ފެށޭނެ.\nމަތީގައި ދެންނެވިފައިވާ ހުރިހާ ވައުދަތަކީ ހަތް ދުވަހުގެ ތެރޭގައި ފުއްދަވާނެކަމަށް ވިދާޅުވެ ނުފުއްދެވިފައިވާ ވައުދުތަކެވެ. މިގޮތުން ކައުންސިލްތަކަށް އަލުން ބާރުތައް ދޫކޮށްލުމަށް ވަޒީރުންގެ މަޖިލީހުގައި މަޝްވަރާކުރި ހަމަށް ހަބަރުލިބުނެވެ. އެހެން ނަމަވެސް ޤާނޫނީގޮތުން ކުރަންޖެހޭ ކަންކަން އަދިވެސް ފުރިހަމަކޮށްފައެއް ނުވެއެވެ. އަދި މާލޭ މާގުތަކުގައި ބޭނުން ނުކޮށް ހުންނަ ވެހިކަލްތަތައް ނަގަން ފެށިކަމަށް ބައެއް މީހުން ދެކުނު ނަމަވެސް، އެކަމުގެ ރަސްްމީ މައުލޫމާތެއް އަދި މިހާތަނަށް ހާމަކޮށް އެކަން ރަސްމީކޮށް އިއުލާނުކޮށްފައެއް ނުވެއެވެ.\nމީގެ އިތުރުން ހަތް ވައުދެއް މިހާތަނަށް ފުއްދަވާފައިވެއެވެ.\n1. މާލޭ ފަޅުތެރެއިން ދައުލަތުގެ ބޭނުމަށް ނެގިފައި ހުރި ބައެއް ސަރަހައްދުތައް އާންމުނަށް ލުއި ފަސޭހަވާނެހެން ހުޅުވައިލުން.\n2. ޓެކްސީ ބޯޑުގެ ފީ ކަނޑާލުން\n3. ސިއްހީ ހިދުމަތް ހޯދުމުގައި އައިޑީކާޑަކީ މުއްދަތު ހަމަނުވާ އެއްޗަކަށް ހެދޭނެ.\n4. ސިޔާސީ ލީޑަރުން ފުރަތަމަ ދުވަހު މިނިވަން ކުރެވޭނެ.\n5. ސިޔާސީ ހައްޔަރީންނާއި ސިޔާސީ ނުވަތަ ޒާތީ ސަބަބުތަކަށްޓަކައި ހައްޔަރު ކުރެވިފައިވާ ފަރާތްތަކުގެ މައްސަލަ ބަލަން ފެށޭނެ.\n6. އަނިޔާދީ، މަރާލާ، ގެއްލުވާލާ، ޖަލައްލާ އަރުވާލެވެން މަޖުބޫރުކުރުވާ އަދި މުދަލަށްގެއްލުންދެވިފައިހުރި ހުރި ރައްޔިތުންނަށް އިންސާފު ލިބިދިނުމުގެ މަސައްކަތް ފެށޭނެ.\n7. ދައުލަތުގެ މުދަލާ ފައިސާއަށް ވެފައިވާ ހިޔާނާތާ މަނީލޯންޑަރިން މައްސަލަތައް ބެލުމަށް ކޮމެޓީއެއް އުފައްދާ އެކަން ހޯދާ ބަލަން ފެށޭނެ.\nމީގެތެރެއިން ސިޔާސީ ލީޑަރުން މިނިވަން ކުރުމުގައި ސަރުކާރުން ކުރެވެން ހުރި މަސައްކަތްތައް ކޮށްފައިވާތީ އެ ވައުދު ފުދުފައިވާކަމަށް ބެލެވޭނެއެވެ. ސިޔާސީގޮތުުން ހައްޔަރުކުރެވިފައިވާ ގިނަ އިސްފަރާތްތައް މިވަގުތު ތިއްބެވީ މިނިވަފައެވެ. އަދި ބައެއް ފަރާތްތަކުގެ މައްސަލަ އަންނަނީ ރިވިއުކުރެވެމުންނެވެ. މީގެ އިތުރުން އައިޑީކާޑު މުއްދަތު ހަމަވެފައި ވީނަމަވެސް އާސަންދަ ލިބޭނެ ގޮތް ހަމަޖެއްސުމާ، ގެއްލުވާލާފައިވާ މީހުން ހޯދުމަށް ކޮމެޓީއެއް އުފައްދަވައި ކަރަޕްޝަންގެ މައްސަލަތައް ބެލުމަށް ކޮމިޝަނެއް އުފެއްދެވުމަކީ ރައްޔިތުން ނުހަނު އުފަލާއެކު ބަލައިގަތް ކަންތައްތަކެކެވެ.\nމީގެއިތުރުން 8 ވައުދެއްް ފުއްދުމުގެ މަސައްކަތް ކުރިއަށް އެބަދެއެވެ.\n1. ކޮންމެ ރަށަކަށް ސްޕޯޓްސް ކައުންސިލަރެއް ހަމަޖެއްސުން.\n2. ދިވެހިރާއްޖޭ އަލުން ކޮމަންވެލްތުގައި ބައިވެރިވުން\n3. އަންހެނުން ބޭނުންކުރާ ޕެޑާއި ޓެމްޕެކްސް ފަދަ ތަކެތިން ޓެކްސް އުވާލުން\n4. މާލެއާއި ހުޅުމާލޭގައި ބަސް ސްޓޮޕްތައް އިތުުރުކުން.\n5. ކަޅުވަކަރު މިސްކިތް އަލުން ހޯދައި އަލުން އެ މިސްކިތް ރޭވުން\n6. ވަކިމީހަކަށް ނުވަތަ ވަކި ބަޔަކަށް ގެއްލުން ދިނުމަށް ނުވަތަ ވަކި މީހަކަށް މަންފާއެއް ހޯދުމަަށް ފާސްކޮށް/ބަދަލު ކޮށްފައިވާ ގާނޫނުތައް ބަލައި މުރާޖާ ކުރަން ފެށޭނެ.\n7. ސަރުކާރުގެ އިދާރާތަކާއި ދައުލަތުގެ ކުންފުނިތަކަށް، މިނިވަން މުއައްސަސާތަކަށް އައްޔަނުކުރާ ހުރިހާ މީހުންނާ އެމީހުުންގެ އަނބި/ފިރިންގެ މުދަލާ މާލީ ބަޔާން ހާމަކުރެވޭނެ. އަދި ގަވާއިދުން ރިވިއުކުރެވޭނެ.\n8. ރާއްޖޭގެ ކަނޑުގެ ސަރަހައްދަށް ބޭރުގެ މަސްބޯޓުތައް ވަދެ މަސްވެރިކަން ކުރުން ހުއްޓުވޭނެ.\nމިވައުދުތަކުގެ ތެރެއިން އަންހެނުންގެ ޒަރޫރީ ބޭނުމަށް ބޭނުންކުރާ ޕޭޑާއި ޓެންޕޮން ފަދަ ތަކެތިން ޓެކްސް އުވާލުމަށް މަޖިލީހުން ވަނީ ފާސްކޮށްފައެވެ. އެހެން ނަމަވެސް، އެ ބިލު އަދި ތަސްދީގު ނުކުރައްވާތީ އެ ވައުދު ފުއްދުނުކަމަށް ނުބެލޭނެއެވެ. މާލެއާއި ހުޅުމާލެއާއި ދެމެދު ބަސް ސްޓޮޕްތައް އިތުރުކުރުމަށް މަޝްވަރާ ކުރެވުނެވެ. އެހެން ނަމަވެސް އެ މަސައްކަތުގެ އަމަލީ މަސައްކަތް ނުފަށައެވެ.\nރައީސް އިބްރާހިމް މުހައްމަދު ސާލިހުު ފުރަތަމަ 100 ދުވަހުގެ ތެރޭގައި ކުރައްވާނެކަމަށް ވިދާޅު 162 ވައުދެއްވެލައްވާފައިވެއެވެ.\nކޮއްކޮ މެންނަ އެގޭތަށް ސިޔާސީ ވަފާތެރި ކެހިވެރިން އިންތިހާބުގެ ދުވަސް ވަރު އުޑުން ތަރިވެސް ބާލަދޭނެ އެއީ ހަމަ ކަނޑުގައި ދަމާލާ ރޮގެއް ! ވައުދު ވަނީ ވައު ފުއްދާކަށް ތޯ ؟\nއަޅުގަޑު ދިރިއުޅޭ ސަރަހައްދުގައި ޕާކްކޮއްފަ ގިނަދުވަސްވީ ވެހިކަލްތައް ނަގައިފި.\nކޮން އެކައުޓަބިލިޓީއެއް؟ ފޭކް ވާހަކަ ފަތުރާމީހުން\nނުހައްގުން ޖަލައްލާފައިވާ ފަރާތްތަކުގެ މައްސަލަތައް އަލުންބެލުމުގެ ވައުދު އަދިނުފުށްދޭ\nސޯލިހުބޭބުނިތަ ރިލުވާނުގެ ގެއްލުނު މައްސައިގެ އެއްވެސް ވާހަކައެއް\nވެއަތުވެދިޔަސަރުކާރުގެ އެކިދާއިރާގައި ކޮރަޕްޓް އަދި ދަށުންދެމިމީހުންތިބި މިންވަރަށްބަލާއިރު ޚާޞިލްކުރެވުނުމިންވަރު ގޯހެއްނޫނެވެ. އަދި ޙާޞިލްނުކުރެވިހުރި ކަންތައްތަކުގެ ޙާލަތު، އެހާގޯސްކަމުގައ ޤަބޫލެއްނުކުރެވެއެވެ. ޙާޞިލް ނުކުރެވިހުރި ކަންތަކުގެ އަލިފު އެޅިފައިވީނަމަވެސް އެމިންވަރުވެސް ޤަބޫލުކުރަންޖެހޭކަމުގައި ދެކެމެވެ.


Heyo agugai current foarukohdhinumah mashvaraa kuranee\nއިކޮނޮމިކް މިނިސްޓަރު ފައްޔާޒު އިސްމާއިލް-- ފޮޓޯ: ވަންއޮންލައިން\n10 ޖޫން 20192ކޮމެންޓް\nދެމެހެއްޓެނިވި ގޮތެއްގައި ހެޔޮ އަގުގައި ކަރަންޓް ފޯރުކޮށްދިނުމަށް މަޝްވަރާ ކުރަނީ\nދެމެހެއްޓެނިވި ގޮތެއްގައި، ވީހާވެސް ހެޔޮ އަގެއްގައި ކަރަންޓް ފޯރުކޮށްދިނުމަށް މަސައްކަތް ކުރަމުން އަންނަ ކަމަށާއި އެ ކަމާއި ގުޅޭ މަޝްވަރާތައް އެންވަޔަރަމަންޓް މިނިސްޓްރީ އާއެކު ކުރިއަށްދާ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް މިއަދު ވިދާޅުވެއްޖެ އެވެ.\nސާކް ކައުންސިލް އޮފް އެކްސްޕާޓްސް އޮފް އެނާޖީ ރެގިއުލޭޓާސްގެ ހަތަރުވަނަ ބައްދަލުވުން އިފްތިތާހު ކޮށްދެއްވަމުން ފައްޔާޒް ވިދާޅުވީ، އެންވަޔަރަމަންޓް މިނިސްޓްރީއާ އެކު މަޝްވަރާ ކުރަމުން ދަނީ ދެމެހެއްޓެނިވި ގޮތެއްގައި އިޔާދަކުރަނިވި ހަކަތަ ބޭނުންކޮށްގެން ވީހާވެސް ހެޔޮ އަގުގައި ކަރަންޓް ފޯރުކޮށްދިނުމަށް ކަމަށެވެ. އަދި ރާއްޖޭގައި އެކަން ކުރެވޭނެ ގޮތްތައް މިހާރު ބަލަމުން އަންނަ ކަމަށް ވެސް މިނިސްޓަރު ފައްޔާޒް ވިދާޅުވި އެވެ.\nމިނިސްޓަރު ވިދާޅުވީ ކަރަންޓް އަގު ހެޔޮ ކުރުމަށް، ކަރަންޓް ގަނެވިއްކުމުގެ ބާޒާރެއް މުހިންމު ކަމަށެވެ. ނަމަވެސް މި ސަރަހައްދުގައި އަދި އެފަދަ ބާޒާރެއް އުފެދިފައި ނުވާ ކަމަށާއި، އޭގެ ސަބަބުން ކަރަންޓް އަގު ބޮޑުވާކަން މިނިސްޓަރު ފާހަގަ ކުރެއްވި އެވެ.\nއިކޮނޮމިކް މިނިސްޓަރުގެ ހައިސިއްޔަތުން ކުރިމަތިވާ އެންމެ ބޮޑު ގޮންޖެހުމަކީ ރާއްޖޭގައި ކަރަންޓްގެ އަގު ބޮޑުވުމާއި، ދެމެހެއްޓެނިވި ގޮތެއްގައި ކަރަންޓްގެ ހަރަދު ފޯރުކޮށްނުދެވުން ކަމަށެވެ. އޭގެ ސަބަބުން އާންމުންގެ އިތުރުން ވިޔަފާރިތަކަށް ވެސް ގޮންޖެހުންތަކާ ކުރިމަތިވާކަން މިނިސްޓަރު ފާހަގަ ކުރެއްވި އެވެ.\nސަރުކާރުގެ ސިޔާސަތާ އެއްގޮތަށް، ރައްޔިތުންނަށް ވީހާވެސް ފަސޭހަކަމާއި އެކު ކަރަންޓްގެ ހިދުމަތް ފޯރުކޮށްދިނުމަށް މަސައްކަތް ކުރަމުން އަންނަ ކަމަށް ވެސް މިނިސްޓަރު ވިދާޅުވި އެވެ. އަދި ހެޔޮ އަގެއްގައި ކަރަންޓް ފޯރުކޮށްދިނުމަކީ ސަރުކާރުން ވަރަށް އިސްކަމެއްދޭ ކަމެއް ކަމަށް މިނިސްޓަރު ވިދާޅުވި އެވެ.\nކަރަންޓް އިކޮނޮމިކް މިނިސްޓްރީ އެންވަޔަރަމެންޓް މިނިސްޓްރީ\nޝުކުރިއްޔާ މިނިސްޓަރ ފައްޔާޒު ތިއީރައްޔިތުންނައް އޯގާތެރި ސަރުކާރެއް\nމީ ވަރަށް ހިފި ނުހުރެވިގެން އުޅޭ މީހެއް ކަމަށް ލަފާ ކުރެވޭ މީހެއް!


SunOnline: Male city ah 19 councilorun inthihaabu kuran jehey goi hadhanee\nމާލޭ ސިޓީއަށް 19 ކައުންސިލަރުން އިންތިހާބު ކުރަން ޖެހޭގޮތް ހަދަނީ\nފާތިމަތު ސައީދު 03 Dec 2019, 18:31\nމާލޭ ސިޓީ ކައުންސިލް އިދާރާ -- ސަންފޮޓޯ/ ފަޔާޒު މޫސާ\nއާބާދީއަށް ބަލައި 60،000 އަށް ވުރެ ގިނަ މީހުން ދިރިއުޅޭ ސިޓީތަކުގައި 19 ކައުންސިލަރުން ތިބޭގޮތަށް ލާމަރުކަޒީ ގާނޫނަށް ބަދަލު ގެންނަން ރައްޔިތުންގެ މަޖިލީހުގެ ލާމަރުކަޒީ ކޮމިޓީއިން ފާސްކޮށްފިއެވެ. އެބަދަލާއެކު މާލޭ ސިޓީއަށް 19 ކައުންސިލަރުން އައްޔަނުކުރަން ޖެހޭނެއެވެ.\nލާމަރުކަޒީ ގާނޫނަށް ސަރުކާރުގެ ފަރާތުން އިސްލާހު ހުށަހެޅުއްވީ ހުޅުމާލޭ ދާއިރާގެ މެމްބަރު އަލީ ނިޔާޒެވެ. ނަމަވެސް އެ އިސްލާހު ރައްޔިތުންގެ މަޖިލީހުގެ ލާމަރުކަޒީ ކޮމިޓީއިން ދިރާސާކޮށް ވަނީ ބޮޑެތި ބަދަލުތަކެއް ގެނެސްފައެވެ.\nރާއްޖޭގައި ސިޓީގެ ދަރަޖަ ދީފައިވަނީ ތިން ސަރަހައްދަކަށެވެ. އެއީ މާލޭ ސިޓީގެ އިތުރުން އައްޑޫ އަދި ފުވައްމުލަކު ސިޓީ އެވެ. ލާމަރުކަޒީ ގާނޫނަށް ކޮމިޓީއިން ގެނައި އިސްލާހުގައި ބުނެފައިވަނީ ސިޓީގައި ރެޖިސްޓްރީ ކުރެވިފައިވާ އާބާދީގެ އަދަދަކީ 10،000 މީހުންނާއި 30،000 މީހުންނާއި ދެމެދުގެ އަދަދެއް ކަމުގައި ވާނަމަ މޭޔަރާއި ގާނޫނުން ލާޒިމުކުރާ އަންހެން މެމްބަރުންނާއެކު ހަތް މެމްބަރުން އެ ސިޓީއެއްގެ ކައުންސިލެއްގައި ތިބެންވާނެ ކަމަށެވެ.\nރައްޔިތުންގެ މަޖިލީހުގެ ލާމަރުކަޒީ ކޮމިޓީގެ ބައްދަލުވުމެއްގެ ތެރެއިން --- ސަންފޮޓޯ/ ފަޔާޒު މޫސާ\nއޭގެއިތުރުން 30،000 އާއި 60،000 އާއި ދެމެދުގެ އާބާދީއެއް އޮންނަ ކައުންސިލެއް ނަމަ މޭޔަރައި އަންހެން ކައުންސިލަރުންނާއެކު 11 ކައުންސަރުން ތިބެންވާނެކަމަށް ގާނޫނަށް ގެންނަ އިސްލާހުގައި ވަނީ ބުނެފައެވެ. އަދި 60،000 އަށް ވުރެ އާބާދީ ބޮޑުވެއްޖެ ނަމަ 19 ކައުންސިލަރުން ތިބެންވާނެ ކަމަށް އިސްލާހުގައި ވަނީ ބުނެފައެވެ. މިހާރު އޮންނަ ގޮތުން މާލޭ ސިޓީގައި ތިބެންޖެހެނީ 13 ކައުންސިލަރުންނެވެ. ނަމަވެސް އޭގެ ތެރެއިން އެއްކައުންސިލަރަކު މި އަހަރު ރައްޔިތުންގެ މަޖިލީހަށް އިންތިހާބުވެފައިވާތީ، މިވަގުތު ކައުންސިލުގައި ތިއްބެވީ 12 ކައުންސިލަރުންނެވެ.\nލާމަރުކަޒީ ގާނޫނަށް މީގެ ކުރިން ގެނައި އިސްލާހުގައި ވާގޮތުން ކޮންމެ ކައުންސިލެއްގައި 33 ޕަސެންޓް އަންހެން ކައުންސިލަރުން ތިބެން ޖެހޭނެ އެވެ. ލާމަރުކަޒީ ގާނޫނަށް ކޮމިޓީއިން މިފަހަރު ގެނައި އިސްލާހުގައި ބުނެފައިވަނީ އެ ގާނޫނު ދަށުން ފުރަތަމަ ބާއްވާ ސިޓީ ކައުންސިލުގެ އިންތިހާބުގައި އަންހެން މެމްބަރުން އިންތިހާބު ކުރާނެ ދާއިރާތައް ކަނޑައަޅާނީ ގުރުއަތުލައިގެން ކަމަށެވެ.\nކައުންސިލުގެ ރައީސް ރައްޔިތުންގެ ވޯޓުން\nމިހާރު އޮންނަ ގޮތުން ކައުންސިލުތަކުގެ ރައީސުންނާއި މޭޔަރުން ހޮވަނީ ކައުންސިލަރުންގެ މެދުގައި ނަގާ ސިއްރު ވޯޓަކުންނެވެ. ނަމަވެސް އެއަށް ބަދަލު ގެނެސް، ރަށު ކައުންސިލުތަކުގެ ރައީސުންނާއި ސިޓީތަކުގެ މޭޔަރުން އިންތިހާބުކުރާނީ ރައްޔިތުންގެ ވޯޓުން ކަމަށް ކަނޑައަޅަން ވަނީ އިސްލާހު ގެނެސްފައެވެ.\nއަދި އަތޮޅު ކައުންސިލުގެ ރައީސް ހޮވާނީ މުޅި އަތޮޅުގެ ރައްޔިތުންގެ މެދުގައި ނަގާ ވޯޓަކުންކަމަށް ކަނޑައަޅަން ކޮމިޓީން ވަނީ ނިންމާފައެވެ. އަދި އެ ރަށުގެ ކައުންސިލުގެ ރައީސް ހޮވާނީ ރަށު ރައްޔިތުން ވޯޓު ލައިގެން ކަމަށާއި، ސިޓީ ކައުންސިލުތަކުގެ މޭޔަރުންވެސް ހޮވާނީ މުޅި ސިޓީގެ ރައްޔިތުންގެ ވޯޓާއެކު ކަމަށް ވަނީ ނިންމާފައެވެ.\nމަޖިލީހުގެ ލާމަރުކަޒީ ކޮމިޓީގައި މާލޭ ސިޓީގެ މޭޔަރު އަދި ޑެޕިއުޓީ މޭޔަރު --- ފޮޓޯ/ މަޖިލިސް\nލާމަރުކަޒީ ގާނޫނަށް ގެނައި ބަދަލުތަކުގެ ތެރޭގައި އަތޮޅު ކައުންސިލު އެކުލެވިފައިވާ ގޮތަށް ވަނީ ބަދަލު ގެނެސްފައެވެ. މީގެ ކުރިން އޮންނަ ގޮތުން ކޮންމެ އިދާރީ ދާއިރާއަކުން އަތޮޅު ކައުންސިލަށް އެއް މެމްބަރަކު އިންތިހާބު ކުރެއެވެ. ނަމަވެސް ކޮމިޓީއިން ގެނައި އިސްލާހުގައި ބުނެފައި ވަނީ ދެން އަތޮޅު ކައުންސިލުގައި ހިމެނޭނީ ކޮންމެ ރަށެއްގެވެސް ރަށު ކައުންސިލު ރައީސް ކަމަށެވެ. އަތޮޅު ކައުންސިލުގައި ރަށުގެ ބަސް އިއްވާނީ ރަށު ކައުންސިލުގެ ރައީސްކަމަށް ވަނީ ކަނޑައަޅާފައެވެ.\nމިފަަހަރު ލާމަރުކަޒީ ގާނޫނަށް ކޮމިޓީއިން ގެނައި އިސްލާހުތަކުން ކޮންމެ ކައުންސިލެއްގެ ވެސް ޒިންމާތަކާއި ވާޖިބުތައް ވަނީ ވަކިން ބަޔާންކޮށްފަ އެވެ. އެގޮތުން އެ ކައުންސިލެއްގެ ރައީސްގެ ވާޖިބު ތަކާއި ކައުންސިލަރުން ހިމެނޭ ގޮތަށް މުޅި ކައުންސިލުގެ ވާޖިބުތައް ވަކިވަކިން ވަނީ ބަޔާންކޮށްފަ އެވެ.\nއެ އިސްލާހުތަކަށް އަމަލުކުރަން ފަށާނީ ތަސްދީގު ކުރެވު ގެޒެޓުގައި ޝާއިއުކުރާ ދުވަހުން ފެށިގެންކަމަށް ބުނެފައިވެއެވެ. ލާމަރުކަޒީ ކޮމިޓީއިން ގެނައި ބަދަލުތަކާއެކު ކޮމިޓީ ރިޕޯޓު މިހާރު ވަނީ ތަޅުމަށް ފޮނުވާފައެވެ. ބެލެވޭ ގޮތުން މަޖިލީހުގެ މި ދައުރު ނިމުމުގެ ކުރިން އެ އިސްލާހުތައް މަޖިލީހުން ފާސްކުރާނެއެވެ. މިދައުރުގެ ފަހު ޖަލްސާ އޮންނާނީ މި ހަފްތާގެ ހޮނިހިރު ދުވަހުއެވެ.\nއަންގާރައިގެ ކުރިން މާރުކޭޓު ގޮޅިތައް ހުސްކުރަން އަންގައިފި


Oscar award ah vote dhey meehun ge list ah India ge fannaanun ves | Mihaaru\nއަމީތާބު، އައިޝްވަރިޔާ، ސަލްމާން، ޕްރިޔަންކާ، އާމިރު، ދީޕިކާ އަކީ މިހާރު އޮސްކާ މެމްބަރުން\nއޮސްކާ އެވޯޑަށް ވޯޓު ދޭ މީހުން ލިސްޓަށް އިންޑިއާގެ ފަންނާނުން ވެސް\n30 ޖޫން 2017 - 07:374comments\nދަ އެކަޑަމީ އޮފް މޯޝަން ޕިކްޗާޒް އާޓްސް އެންޑް ސައިންސް މެމްބަރުންގެ އަދަދު އިތުރުކޮށް ފުޅާކުރުމުގެ މަގްސަދުގައި މި އަހަރު ރެކޯޑް އަދަދަކަށް މެމްބަރުން ހިމަނަން ނިންމައިފި އެވެ. އެގޮތުން 744 ފަންނާނަކަށް އަލަށް މެމްބަރޝިޕް ދައުވަތު ވަނީ ފޮނުވާފަ އެވެ. މި ލިސްޓުގައި އިންޑިޔާގެ އެކްޓަރުންނާއި ލިޔުންތެރިން އަދި ޑައިރެކްޓަރުން ވެސް ހިމެނެ އެވެ.\nއޮސްކާ އެވޯޑް ލިބޭ ފަރާތްތައް ހޮވަން ވޯޓު ދޭ މީހުންގެ ލިސްޓަށް 57 ގައުމެއްގެ ފަންނާނުން އިތުރުކުރި އެވެ. އޭގެ ތެރޭގައި 39 ޕަސެންޓް އަންހެނުން ހިމެނޭއިރު 30 ޕަސެންޓަކީ ދޮން-ނޫން ނަސްލުތަކުގެ މީހުންނެވެ.\nއެކަޑަމީގެ ހަތް ބްރާންޗަކަށް މިފަހަރު މެމްބަރުންނަށް ދައުވަތު ދިނެވެ. އޭގެ ތެރޭގައި އެކްޓިން، ކާސްޓިން ޑައިރެކްޓަ، ކޮސްޓިއުމް ޑިޒައިނަ، ޑޮކިއުމެންޓްރީ އެގްޒެކެޓިވްސް އަދި ފިލްމު އެޑިޓަރުން ހިމެނެ އެވެ.\nއޮސްކާ އެވޯޑަށް ވޯޓް ދޭ ފަންނާނުންގެ ތެރޭގައި އަމީތާބު ބައްޗަން، ޕްރިޔަންކާ ޗޯޕްރާ، ދީޕިކާ ޕަދުކޯން، އައިޝްވަރިޔާ ރާއީ، އިރްފާން ޚާން، އާމިރު ޚާން އަދި ސަލްމާން ޚާން ހިމެނެ އެވެ. މިހާރު އިންޑިއާގެ އެންމެ މަޝްހޫރު އެކްޓަރުންގެ ތެރެއިން މި ލިސްޓުގައި ހިމެނިފައި ނުވަނީ ޝާހްރުކް ޚާން އެކަންޏެވެ.\nއާމިރު ޚާނަށް ދައުވަތު ދީފައިވަނީ އޭނާގެ "ތުުރީ އިޑިއަޓްސް" އާއި "ލަގާން"ގެ މަސައްކަތަށް ބަލާފަ އެވެ. ޕްރިޔަންކާ ޗޯޕްރާ އަށް ދައުވަތު ދިނީ "ބޭވޮޗް" އާއި "ބަރްފީ"ގައި ކޮށްފައިވާ މަސައްކަތުގެ ސަބަބުންނެވެ. "ސުލްތާން" އާއި "ބަޖްރަންގީ ބައިޖާން"ގެ މަސައްކަތަށް ސަލްމާނަށް ދައުވަތު ފޮނުވިއިރު އައިޝްވަރިޔާ އާއި އޭނާގެ ބަފާކަލޭގެ އަމީތާބަށް އެ ފުރުސަތު ލިބުނީ ސިނަމާއަށް ކޮށްދީފައިވާ މަސައްކަތްތައް ފާހަގަކޮށްފަ އެވެ.\nއެކްޓަރުންގެ އިތުރުން އިންޑިއާގެ ޑައިރެކްޓަރުންގެ ތެރެއިން އޮސްކާ ޓީމުގައި ހިމެނެނީ މިރިނަލް ސެން، ބުއްދާދޭބް ދާސްގުޕްތާ އަދި ގޯތަމް ގޯސް އެވެ. ލިޔުންތެރިންގެ ތެރެއިން ސޯނީ ތާރާޕޯރޭވާލާ އަށް ދައުވަތު ލިބިފައިވާއިރު ކޮސްޓިއުމް ޑިޒައިނާ އަރްޖުން ބަސީން އަށާއި، ޑޮކިއުމެންޓްރީ ފިލްމުތައް ހަދާ އާނަންދް ޕަތުވަރްދަން އަދި ސައުންޑް ޑިޒައިނަރު އަމްރިތު ޕްރީތަމް ވެސް ލިސްޓްގައި ހިމެނެ އެވެ.\nއިތުރު ލިޔުންތައް ބޮލީވުޑް އޮސްކާ އެވޯޑްސް ހޮލީވުޑް\nއޮސްކާ އަށް ވޯޓް ދޭ ލިސްޓަށް އިންޑިއާގެ ފަންނާނުން\nބަންގާޅުން އޮސްކާ އަށް އިރްފާންގެ ފިލްމެއް


Raajje gai touristun positive vaa nisbayi hifehehtifai\nކޮވިޑަށް ޕޮޒިޓިވްވާ ޓޫރިސްޓުންގެ ނިސްބަތް ހިފެހެއްޓިފައި\nބޯޑަރު ހުޅުވުމާއެކު ފުރަތަމަ ރާއްޖެ އަށް ޖެއްސި ގަތަރު އެއާވޭސްގެ ފްލައިޓުން މީހުން ފައިބަނީ -- އާއިމް ޒަމީރު | އަވަސް\nރާއްޖޭގައި ކޮވިޑް-19 އިގެ ނަމްބަރުތައް މަތިވި ނަމަވެސް ރާއްޖެ އަންނަ ޓޫރިސްޓުން އެ ބައްޔަށް ޕޮޒިޓިވްވާ އަދަދު އެއް ވަރެއްގައި ހުރީ ހިފެހެއްޓިފަ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ރާއްޖޭގައި ޑިސެމްބަރު މަހުން ފެށިގެން ޖެނުއަރީގެ ނިޔަލަށް ޓޫރިސްޓުން ކޮވިޑް ބައްޔަށް ޕޮޒިޓިވާ ނިސްބަތް ހުރީ 0.09 ޕަސެންޓުގަ އެވެ. މިއީ ކޮންމެ 1،000 ޓޫރިސްޓުންގެ ތެރެއިން ނުވަ ޓޫރިސްޓުންނެވެ.\nޓޫރިޒަމް މިނިސްޓްރީން ބުނި ގޮތުގައި މި ނަމްބަރުން ދައްކައިދެނީ ރާއްޖެއަކީ މި ހާލަތުގައި ދުނިޔޭގައި އޮތް އެންމެ ރައްކާތެރި އެއް މަންޒިލް ކަމަށެވެ.\nރާއްޖޭގައި ކޮވިޑް-19 ގެ ބަލި ފެތުރުން ހުއްޓުވުމުގެ ގޮތުން ރާއްޖެއަށް ޓޫރިސްޓުން އާދެވެނީ 72 ގަޑިއިރުގެ ޕީސީއާރް ނެރެޓިވް ޓެސްޓެއް އޮވެގެނެވެ. މި ބަދަލާއެކު ރާއްޖެ އަންނަ މީހުންގެ އަދަދު އިތުރު ވެގެން ދިޔަ އެވެ.\nކޮވިޑް-19 ރާއްޖޭން ފެނުމާއެކު ބޯޑަރު ބަންދު ކޮށްފައި ވަނީ މާޗް 15 ވަނަ ދުވަހު އެވެ. އަދި އަލުން ހުޅުވާފައި ވަނީ ޖުލައި 15 ގަ އެވެ. ޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މިދިޔަ އަހަރު 555،000 މީހުން އައިސްފައި ވެއެވެ. މި އަހަރުގެ މިހާތަނަށް އައި ޓޫރިސްޓުންގެ އަދަދު ލައްކައަކަށްވުރެ މައްޗެވެ.\nރާއްޖޭގައި ކޮވިޑް ބަލި ޖެހޭ ޓޫރިސްޓުންގެ އަދަދު ދަށް ނަމަވެސް އާއްމުންގެ ތެރޭގައި މި ބަލި ފަތުރޭ މިންވަރު ވަނީ މަތިވެފަ އެވެ. އެހެންވެ ރައްކާތެރިކަމުގެ ފިޔަވަޅެއްގެ ގޮތުން ރައްކާތެރިކަމުގެ އަޅާ ފިޔަވަޅުތައް ވަނީ ހަރުކަށިކޮށްފަ އެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + ޑރ. އަބްދުﷲ މައުސޫމް ކޮވިޑް-19 ކޮރޯނާ ވައިރަސް ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nކޮވިޑުގެ ނުރައްކާ އަދިވެސް އެބައޮތް


Shahid Kapoor Ge Filmehge Shooting Gai Meehaku Maruvejje - Vaguthu\nޝާހިދު ކަޕޫރުގެ ފިލްމެއްގެ ޝޫޓިންގގައި މީހަކު މަރުވެއްޖެ\nބޮލީވުޑްގެ ތަރި ޝާހިދު ކަޕޫރް އެންމެ އަވަހަށް ދެން ފެނިގެންދަނެ ފިލްމްކަމުގައިވާ "ކާބިރް ސިންގ" ފިލްމްގެ ސެޓުގައި މަސައްކަތުގައި އުޅެމުންދިޔަ މީހަކު މަރުވެއްޖެއެވެ.\nއެ މީހާ މަރުވެފަައި ވަނީ މައިސޫރުގައި ފިލްމް ޝޫޓިންގގެ މަސައްކަތަށް ސެޓް ތައްޔާރު ކުރަން އުޅުމުގެ ތެރޭގައެވެ. ރިޕޯޓްތައް ބުނާގޮތުގައި، މަރުވި ފިރިހެން މީހާއަކީ ސެޓަށް ހާއްސަ ޖެނެރޭޓަރުގެ މަސައްކަތުގައި އުޅެމުންދިޔަ މީހެކެވެ.\nއޭނާ މަރުވީ ޖެރެނޭރޭޓަރު ހެދުމުގެ މަސައްކަތުގައި އުޅެމުންދަނިކޮށް ބޮލަށް އަނިޔާތަކެއްްވެގެންނެވެ. އޭނާގެ ބޮލަށް ލިބުނު އަނިޔާތަކަށް ހޮސްޕިޓަލްގައިވެސް ފަރުވާދިނެެވެ. އޭނާ މަރުވެފައި ވަނީ ހޮސްޕިޓަލުގައި ފަރުވާދެމުން ދަނިކޮށެވެ،\nއެ ހަާދިސާގައި މަރުވެފައި ވަނީ އުމުރުން 35 އަހަރުގެ ރާމް ކުމާރް ނަމަކަށް ކިޔާ މީހެކެވެ. އެ މީހާ މަރުވެފައިވާކަން އާއިލާއަށްވެސް ވަނީ އަންގާފައެވެ. އަދި އެ މީހާގެ ޕޯސްޓްމޯޓަމް ހެދުމުގެ މަސައްކަތް މިއަދު ކުރާނެ ކަމަށް ރިޕޯޓްތައް ބުނެެއެވެ.\nހާދިސާ ހިނގާދިޔައީ، އެ ފިލްމްގެ ޝޫޓިންގވެސް ކުރިއަށްދިޔަ ވަގުތެއްގައި ކަމަށް ވެއެވެ. އަދި މިހާރު ޝޫޓިންގ ސަސްޕެންޑްކޮށްފައިވާކަަމަށްވެސް ވެއެވެ. އަދި އެ ވަގުތު ޝާހިދު ކަޕޫޜް ސޫޓިންގގައި ނެތްކަމަށްވެސް ވެއެވެ.\nޝާހިދު ކަޕޫރުގެ ''ޖާރޒީ'' ނޮވެމްބަރު 5ގައި ތިއޭޓަރތަކުގައި އަޅުވަނީ\nނޮވެމްބަރު3ގައި ރާއްޖެއަށް ދިން ހަމަލާއާއި ގުޅުން ހުރި ފިލްމުގައި ޝާހިދު ކަޕޫރު\nމިދިޔަ އަހަރުގެ އެންމެ ކާމިޔާބު ފިރިހެނާގެ ލިސްޓުގެ ކުރީގައި ޝާހިދް ކަޕޫރް


Nasheed Ge Mahchah Terrorism Ge Dhauvaa Ufulee Nufoozeh Ovegen Eh Noon: Muhuthaz\nނަޝީދުގެ މައްޗަށް ޓެރަރިޒަމްގެ ދައުވާ އުފުލީ ނުފޫޒެއް އޮވެގެން ނޫން: މުހުތާޒު\nކުރީގެ ޕްރޮސިކިއުޓަރު ޖެނެރަލް މުހުތާޒު މުހުސިން --\nރައްޔިތުން މަޖިލީހުގެ މިހާރުގެ ރައީސް، އަދި ކުރީގެ ރައީސް މުހައްމަދު ނަޝީދުގެ ވެރިކަމުގައި ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު (އަބްދުﷲ ގާޒީ) ހައްޔަރު ކުރުމާއި ގުޅިގެން ރައީސް ނަޝީދުގެ މައްޗަށް ޓެރަރިޒަމްގެ ދައުވާ އުފުލީ އެއްވެސް މީހެއްގެ ނުފޫޒެއް އޮވެގެން ނޫން ކަމަށް އޭރުގެ ޕްރޮސިކިއުޓަރު ޖެނެރަލްގެ މަގާމުގައި ހުންނެވި މުހުތާޒު މުހުސިން ވިދާޅުވެއްޖެއެވެ.\nރާއްޖެޓީވީގެ "ފަށާއިރު" ޕްރޮގްރާމުގައި ވާހަކަދައްކަވަމުން މުހުތާޒު ވިދާޅުވީ ރައީސް ނަޝީދަށް ޓެރަރިޒަމްގެ ދައުވާ އުފުލާފައި ވަނީ މިނިވަންކަން މަތީގައި ކަމަށެވެ. އަދި އެ ދައުވާ ނަޝީދަށް އުފުލުމަށް އޭރުގެ ރައީސް އަބްދުﷲ ޔާމީންގެ ފަރާތްޕުޅުން ވެސް އަދި އެހެން އެއްވެސް ބޭފުޅެއްގެ ފަރާތްޕުޅުންވެސް ނުފޫޒެއް ފޯރާފައި ނުވާ ކަމަށް މުހުތާޒު ވިދާޅުވިއެވެ.\nނަޝީދުގެ މައްޗަށް އެންމެ ފުރަތަމަ ދައުވާ ކުރީ ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ވެރިކަމުގައެވެ. އޭރު އެ ދައުވާ އުފުލީ ކުރީގެ ގާނޫނުލްއުގޫބާތުގެ ދަށުންނެވެ. ނަމަވެސް ފަހުން ރައީސް ޔާމީންގެ ވެރިކަމުގައި ކުރިން ކުރި ދައުވާ އަނބުރާ ގެންދިޔައެވެ. މުހުތާޒު ވިދާޅުވީ ރައީސް ނަޝީދަށް ކުރިން ކުރެއްވި ދައުވާ އަނބުރާ ގެންދެވީ ހަތް ޕްރޮސިކިއުޓަރުންގެ މައްޗަށް އެކުލެވޭ ޓީމަކުން ކަމަށެވެ.\n"އަޅުގަނޑު އެބޭފުޅުންގެ އެއްވެސް ޑިސިޝަނަކަށް ދެކޮޅު ހަދާފަކައެއް ނޯންނާނެ. އެބޭފުޅުން މިނިވަންކަމާއި އެކު ނިންމާފައި އޮތް ނިންމުމެއް އެއީ. ދެން އޭގައި ދައުވާ ބަދަލުކުރުމާއި ގުޅޭގޮތުން އެއަށް އެއްޗެއް ދަންނަވާ ކަމަށްވާނަމަ އަޅުގަނޑަށް ހީވަނީ ޕީޖީ އޮފީހުގެ ޑިސިޝަނެއް އެއީ," މުހުތާޒު ވިދާޅުވިއެވެ.\nނަޝީދުގެ މައްޗަށް ކުރި އެ ދައުވާ ސާބިތުވެ ކްރިމިނަލް ކޯޓުން ވަނީ 13 އަހަރު ދުވަހުގެ ޖަލު ހުކުމެއްވެސް އިއްވާފައެވެ. ނަމަވެސް ބޭސްފަރުވާ އަށް ކަމަށް ވިދާޅުވެ ހުކުމްގެ ވަކި ހިސާބަކުން ނަޝީދު ވަނީ އިނގިރޭސިވިލާތަށް ވަޑައިގެންފައެވެ. ނަމަވެސް ބޭސްފަރުވާ ފުރިހަމަ ކުރައްވާ ނަޝީދު އެނބުރު ރާއްޖެ ވަޑައިގެންފައެއް ނުވެއެވެ. އެމަނިކުފާނު އެނބުރި ވަޑައިގެންނެވީ ރައީސް ޔާމީންގެ ވެރިކަން ބަދަލުވެ ރައީސް އިބްރާހީމް މުހައްމަދު ސޯލިހު ހުވާ ކުރައްވަން ގާތް ވެފައި ވަނިކޮށެވެ.


SunOnline: Europa league: United aai Inter Milan semi ah\nޢަބްދުﷲ އައިމަން 11 Aug 2020, 11:35\nޔޫރޮޕާ ލީގުގެ ކުއާޓާ ފައިނަލުގައި ރޭ އިންޓަ މިލާނާއި ބަޔާ ލެވަކޫޒަން ބައްދަލު ކުރި މެޗުގައި ލުކާކޫ ގޯލު ޖެހުމަށްފަހު އުފާފާޅު ކުރަނީ --- ފޮޓޯ//ލައިވްސްކޯ\nމިހާރު ކުރިއަށްދާ ޔޫއެފާ ޔޫރަޕާ ލީގުގެ ކުއާޓާ ފައިނަލުގެ މެޗުތަކުން މޮޅުވެ ސެމީގެ ފުރަތަމަ ދެ ގާޖަ މެންޗެސްޓާ ޔުނައިޓެޑާއި އިންޓަ މިލާނުން ހޯދައިފި އެވެ.\nކޮވިޑްގެ ސަބަބުން އައި ބޮޑު މެދުކެނޑުމަށްފަހު ޔޫރަޕުގެ ދެ މުބާރާތުގެ ކުޅުން މިހާރު ފަށައިގެން ކުރިއަށްދާ އިރު ދެ މުބާރާތުގެ ފޯމެޓަށްވެސް ވަނީ ބަދަލުތަކެއް ގެނެސްފަ އެވެ. އެގޮތުން މުބާރާތް އަވަހަށް ނިންމާލުމުގެ ގޮތުން މިނީ ޓޯނަމެންޓެއްގެ ގޮތުގައި އެއް ސަރަހައްދެއްގައި ހުރިހާ މެޗެއް ކުޅޭ އިރު ޔޫރޮޕާ ލީގުގެ ބާކީ މެޗުތައް ކުޅޭނީ ޖަރުމަނުގަ އެވެ. އަދި ޗެމްޕިއަންސް ލީގުގެ މެޗުތައްް ޕޯޗުގަލްގެ ލިސްބަންގައި ކުޅެވޭ އިރު ހުރިހާ މެޗެއް ވެސް ކުޅޭނީ ނޮކްއައުޓް އުސޫލަށެވެ.\nއެގޮތުން ޖަރުމަނުގެ ރެއިންއެނާޖީސް ސްޓޭޑިއަމްގައި ކުޅުނު މެޗުން ޑެންމާކުގެ ޗެމްޕިއަން ކޯޕަންހޭގެން ބަލިކޮށް ޔުނައިޓެޑް ސެމީގެ ޖާގައެއް ހޯދީ 0-1 ގެ ނަތީޖާއަކުންނެވެ. ވާދަވެރި ކުޅުމެއް ފެނިގެން ދިޔަ އެ މެޗުގެ ފުރިހަމަ ވަގުތު ހަމަވި އިރު ދެ ޓީމުން ކުރެން އެއްވެސް ޓީމަކަށް ގޯލެއް ޖެހިފައި ނުވާތީ ނަތީޖާ ނެރުމަށް ކުޅުނު އިތުރު ވަގުތުގައި ޔުނައިޓެޑުން ޖެހި ހަމައެކަނި ގޯލު އިތުރު ވަގުތުގެ ފުރަތަމަ ހާފުގައި ޖެހީ ޕެނަލްޓީއަކުން ބުރޫނޯ ފެނާންޑޭސް އެވެ.\nޔުނައިޓެޑާއި ކޮޕާންހާގެން ބައްދަލު ކުރި މެޗުގެ ތެރެއިން: އެ މެޗު 0-1 އިން ކާމިޔާބު ކުރީ ޔުނައިޓެޑް --- ފޮޓޯ//ލައިވްސްކޯ\nމިއީ ޔުނައިޓެޑްގެ އެންތަނީ މާޝިއަލްއަށް އޭރިއާތެރެއިން ކުރި ފައުލަކަށް ރެފްރީ ދިން ޕެނަލްޓީ އެކެވެ. ޔުނައިޓެޑަށް މި ސީޒަނުގެ ހުރިހާ މުބާރާތެއްގައި ލިބުނު 21 ވަނަ ޕެނަލްޓީ އެވެ.\nރޭގެ މެޗުގައި ޔުނައިޓެޑުން ގިނަ ހަމަލާތަކެއް އުފެއްދި އިރު އިދިކޮޅު ޓީމުގެ ގޯލް ބެލެހެއްޓި ކީޕަރު ކާލް-ޔޯހަން ޖޯންސަން ވަނީ ތަފާތު މޮޅު ކުޅުމެއް ދައްކައި ގިނަ ސޭވްތަކެއް ކޮށްފަ އެވެ. ޖޯންސަން ވަނީ ޔުނައިޓެޑުން ފޮނުވާލި 13 ހަމަލާއެއް ހުއްޓުވައިފަ އެވެ.\nއެ މެޗުން ޔުނައިޓަޑް މޮޅާ އެކު ސެމީގައި އެ ޓީމު ނިކުންނަން ޖެހޭނީ މިރޭ ވުލްވްސް އާއި ސެވިއްޔާ ބައްދަލު ކުރާ މެޗުން މޮޅުވާ ޓީމަކާއި ދެކޮޅަށެވެ.\nއަނެއް ކޮޅުން ކުއާޓާގެ ދެވަނަ މެޗުގައި ރޭ ބަޔާ ލެވަކޫޒަން ބަލިކޮށް ސެމީގެ އަނެއް ޖާގަ ކަށަވަރު ކުރީ 1-2 ގެ ނަތީކާއަކުން ކުރި ހޯދައިގެންނެވެ. އެންމެ ފަހުން 2011 ވަނަ އަހަރު ތަށްޓެއް ލިބުނު އިންޓައިން މިފަހަރުގެ ޔޫރޮޕާ ލީގަށް އަމާޒު ޖަހާފައިވާ އިރު އެ ޓީމުން ވަނީ ނިމިގެން ދިޔަ އިޓާލިއަން ލީގުގައި ވެސް ރަނގަޅު ކުޅުމެއް ދައްކާފަ އެވެ. އެ ޓީމުން ލީގުގެ ދެވަނަ ހޯދީ ޗެމްޕިއަންކަން ހޯދި ޔުވެންޓަސްއަށް ވުރެން އެއް ޕޮއިންޓް ފަހަތުންނެވެ.\nރޭގެ މެޗުގައި އިންޓައަށް މެޗު ފަށައިގެން 15 ވަނަ މިނަޓުގައި ލީޑު ނަގައިދިނީ އިޓަލީގެ މިޑްފީލްޑަރު ނިކޯލޯ ބަރޭލާ އެވެ.އޭރިއާ ބޭރުން ބަރޭލާ ފޮނުވާލި ހަމަލާ ގޯލަށް އަމާޒުކޮށްލި އިރު އޭގެ ހަ މިނިޓް ފަހުން އިންޓަގެ ލީޑުފުޅާކޮށްދިނީ މި ވަގުތު ރަނގަޅު ފޯމެއްގައި ހުރި ރޮމެލޫ ލުކާކޫ އެވެ. ލުކާކޫ މި ގޯލު ޖެހީ އެޝްލީ ޔަންގް ތަނަވަސްކޮށްދިން ފުރުސަތަކުންނެވެ.\nއިންޓަ އިން ދެ ގޯލުގެ ލީޑެއްނެގިތާ ތިން މިނިޓް ފަހުން ލެވަކޫސަންގެ ތަރި ކާއީ ހާވާޓްޒް ވަނީ އެ ޓީމަށް ލަނޑެއް ޖަހައިދީ ފަރަގު ކުޑަކޮށްފަ އެވެ. އެކަމަކު އެ ޓީމަށް އިތުރު ގޯލެއް މެޗުގައި ނުޖެހުމުން ޔޫރޮޕުގެ ރޭސް އެ ޓީމަށް ނިމުނީ އެވެ.


ބާޣީންނޭ ދަންނާށޭ – Maldivian Democratic Party\n04 ޖޫން 2012\nދިވެހިރާއްޖޭގެ ގާނޫނު އަސާސީ ބުނާގޮތުން ދިވެހި ދައުލަތުގެ މިލްކުވެރީންނަކީ ދިވެހި ރައްޔިތުންނެވެ. ދައުލަތުގެ ހުރިހައި ބާރުތަކެއް ފެށިގެން އަންނަނީ ދިވެހި ރައްޔިތުންގެ ފަރާތުންނެވެ. އަދި އެބާރުތައް އަބަދުވެސް އޮންނާނީ ރައްޔިތުންގެ އަތުގައެވެ. ދިވެހި ރައްޔިތުންނަށްވުރެ ބާރުގަދަ ރައީސަކު ނުވަތަ ވަޒީރަކުވެސް ނުހުންނާނެއެވެ. ވީއިރު ދިވެހި ރައްޔިތުންގެ މައްޗަށް ހިތުހުރި ގޮތެއް ހަދައި އަނިޔާވެރި ވެވޭނެ ސަލާމަތީ ބާރުތަކެއް މިގައުމުގައި އޮންނާނެ ހެއްޔެވެ؟\nދިވެހި ރައްޔިތުންނަކީ ދުނިޔޭގެ ކަނޑުގެ ބާޒުގެ ނަމުން މަޝްހޫރުވި ޕޯޗުގީޒުންނާއި ހަނގުރާމަކޮށް ފައްސާލި ބައެކެވެ. އެފުލީޓުގެ ކޮމާންޑަރ އިންޗީފް އެއްގެ ގޮތުގައި ހުންނެވި ބޮޑުތަކުރުފާނަށް ޓަކައި ދިވެހީން ފަޚުރުވެރިވެއެވެ. ހޮޅީންގެ އަނިޔާވެރިކަމުން ރާއްޖެ މިނިވަން ކޮށްދެއްވި ދޮންބަންޑާރައިންނާއި މެދުވެސް ދިވެހީން ފަޚުރުވެރި ވެއެވެ. ދިވެހީންނަކީ ކިތަންމެ ބާރުގަދަޔަސް ދުޝްމަނުންގެ އަޅުވެތި ކަމުގައި އުމުރު ހޭދަކުރުމަށް ރުހިގެން ތިބޭނެ ބައެއް ނޫންކަން ތާރީޚުގައި އެވަނީ ދައްކުވައި ދީފައެވެ.\nދިވެހީންގެ ތެރޭގައި ތުއްފާށަނާ ތަކުރާއި ނުވަވަނަ ހަސަން ރަސްގެފަދަ ޚިޔާނާތް ތެރީންވެސް އުފެދިފައިވެއެވެ. އެފަދަ މީސްމީހުންގެ މައްޗަށް މިއަދުވެސް ދިވެހީންގެ ހިތުގައި އުފެދިފައިވަނީ ނަފުރަތެވެ. ވެރިކަމާއި ދުނިޔޭގެ އިއްޒަތާއި ޝަރަފަށްޓަކައި މިގައުމު ހަނާކުރި ކިތަންމެ ދިވެހީންނެއްގެ ނަންއިވި މިއަދުވެސް ދިވެހީން އެނަންތައް އަހާން ލަދުވެތިވެއެވެ. ތާރީޚުން އެނގިވާ އެތައްބަޔަކާއި ނުއެނގިވާ މިފަދަ ކިތަންމެ ބަޔަކުވެސް ތިބޭނެއެވެ.\nދިވެހިރައްޔިތުންގެ ފުރިހަމަ އަޣުލަބިއްޔަތުން ދިވެހީން އިސްކުޅަ ރައީސުލް ޖުމްހޫރިއްޔާއަކު މަކަރާ ހީލަތުން އޭނާގެ ނާއިބަކަށް ހުރިމީހެއްގެ ނުބައި ނުލަފާ ރޭވުމެއްގައި ވެރިކަމުން ދުރުކޮށް މިގޮތުގައި ކިތަންމެ ވަރަކަށް ގަދަފައި ވިއްދައިގެން ތިބިނަމަވެސް ދިވެހީން ބާޣީން އެޅިހައި ބަތަކަށް ރިހަވެގެން ނުތިބޭނެކަން މިއަދުވެސް އެދަނީ ހާމަކުރަމުންނެވެ. ދިވެހި ރައްޔިތުންގެ ރުޅިއާއި ، މިއަދުގެ ޒުވާނުންގެ ބަހުންނަމަ ފްރަސްޓްރޭޝަން ގައިމުވެސް މިހާތަނަށްވެސް ވަނީ ދައްކާލާފައެވެ. އެހާލަތުގައި ފުލުހުންނަށްވެސް ސިފައިންނަށްވެސް ރައްޔިތުން އޮބަހައްޓާ ނުލެވުނުކަން މިހާރު އޮންނާނީ ޔަގީން ވެފައެވެ.\nތެދެކެވެ. ބާރުއޮތީތީ އެބާރުގެ ބޭނުން ކޮށްގެން ރައްޔިތުންގެ ގަޔަށް ބަޑިވެސް ޖެހިދާނެއެވެ. މީގެކުރީންވެސް މިގައުމުގެ ވެރީން ވަނީ އެކަން ކޮށްފައެވެ. ހަތިޔާރެއްނެތް ބައެއްގެ ގަޔަށް ބަޑިޖަހައި ވަނީ މަރާފައެވެ. ނަމަވެސް ދިވެހީން ހަނުތިބޭކަށް ބޭނުމެއް ނުވިއެވެ. މަގުމަށްޗަށް ނުކުމެ އެވެރިމީހާގެ ކުރިމަތީގައި ތިމާމެންގެ ހިތުގައި އެކަމާ ގުޅިގެން އުފެދުނު ނަފުރަތާއި ރުޅިވެރިކަން ވަނީ ދަށްކައި ދީފައެވެ. ދިވެހި ދައުލަތުގެ އެތަކެއް އިމާރާތުން ދުންވެސް އެރިއެވެ. ނަމަވެސް އެއަކީ މިގައުމުގެ ވެރީންގެ މައިން ބަފައިންގެ މުދަލެއް ނޫނެވެ. މިގައުމުގެ އެންމެހައި ރައްޔިތުންގެ މިލްކެވެ. ގައުމުގައި އޮންނަ އެއްވެސް ސަރުކާރަކަށް މިދައުލަތުގެ މިލްކިއްޔާތެއް ވަގުފަކުން ނުދެއެވެ. ހަވާލުކުރެވެނީ ބެލެހެއްޓުމެވެ. އެކަން މަތިކުރަނީ ރައްޔިތުންނެވެ. އަނބުރައި އެބާރު ނިގުޅައި ގަންނާނީވެސް ރައްޔިތުންނެވެ. ވެރިކަން ބަދަލުކުރެވޭނީ ރައްޔިތުންގެ ވޯޓަކުންނެވެ. ފުލުހުންނާއި ސިފައިން ނެރެގެން ހަތިޔާރަކުން ނޫނެވެ.\nމިއަދު މިގައުމަށް މިގެނެސްގެން އުޅެނީ ބަޣާވާތެއް ނޫންކަމުގައި ކިތަންމެ ވަރަކަށް ދަށްކާން އުޅުނެއް ކަމަކު ހޭވިހޭވިހެން އިތުރަށް މިވަނީ ހަޑިއެވެ. ފެންނާންހުރި ހެކިތައް ފުރިހަމަޔަށް އެއަންގައިދެނީ މިއީ ބަޣާވާތެއް ކަމެވެ. ޔަގީނުންވެސް އެނގެނީ މިއީ ބަޣާވާތެއް ނޫންނަމަ ދެން ބަޣާވާތެކޭ ކިޔޭނެ އަމަލެއް އެހެން ބަޔަކަށް ގައިމުވެސް ނުކުރެވޭނޭ ކަމެވެ. ގައުމުގެ އިންތިޚާބީ ރައީސްއަކު ހުންނަވަނިކޮށް އަދި އެފަރާތަކީ ކޮމާންޑަރ އިންޗީފު ކަމުގައިވެސް ވާއިރު އެފަރާތުގެ އަމުރުތަކަށް ކިޔަމަންނުވެ ފުލުހުންނާއި ސިފައިން ނުކުމެ ވެރިކަމާ އިދިކޮޅަށް މުޒާހަރާކޮށް ވެރިކަން ބަދަލުކުރުމަށް މަގުފަހި ކޮށްދިންކަން މިއޮތީ ހުދާ، ކަޅުން ފެންނާށެވެ. މިއީ ބަޣާވާތެއް ނޫންކަން ސަތޭކައަށްވުރެ ގިނަދުވަަސް ވަންދެން ވެރިކަމަށް އަރައި ގަދަފައި ވިއްދައިގެން އެތިބަމީހުންނަކަށް ނުދެއްކުނެވެ. އަހަރެމެން މިބުނަނީ ފާޅުގައި އެއީ ބާޣީން ކަމުގައެވެ. އެކަމަކު އެކަން ރަސްމީކޮށް ނިންމާނީ އެކަން ބަލާނިންމާ ބަޔެކެވެ. އަހަރެމެން މިހެން މިބުނަނީ ފެންނާންހުރި ހެކިތަކާއި އަހަރެމެންގެ ލޮލުންދުށް ޙަގީގަތް ތަކެއްގެ މައްޗަށް ބިނާކޮށެވެ. ޚިޔާލީ ވާހަކައެއްގެ ގޮތުގައެއް ނޫނެވެ.\nތެދެކެވެ. ދިވެހިރާއްޖޭގެ ވެރިކަމުގައި ހުރި މީހަކު އެމީހާއީ ފުލުހުންނާއި ސިފައިންގެ އެންމެއިސް ލީޑަރުކަމުގައި ވީހިނދު ސިފައިން ނުކުމެ ހަތިޔާރެއް އަތުގައިނެތް އަދި ، އެމީހުންނަކީ ސަރުކާރުގެ ބަންދުގައިތިބި ބަޔަކަށް ވާއިރުވެސް ހަތިޔާރުގެ ބޭނުންކޮށް އެއިގެ ތެރެއިން ބަޔަކު މަރާލި މަރާލުން މިއަދުވެސް އޮތީ އެއްކަލަ ވެރިމީހާ އިހުމާލުވާން ނުޖެހޭ ކަމެއްގެ ގޮތުގައެވެ. ޝަރީޢަތުން ނުނިންމިޔަސް ތަހުގީގަކުން އެކަމަށް ހެކިނުދިނަސް އެއީ އެންމެ ސައްޚަ ގޮތް ކަމުގައި ހަމަ މީހުން ގަބޫލުކުރާންވީ ހެއްޔެވެ؟ އެވެރިމީހާއީ ގާތިލެއް ނޫންކަމަށާ ، މައުސޫމު މީހެއް ކަމުގައި އަހަރެމެންނަށް ބުނެވިދާނެ ހެއްޔެވެ؟ މިއީ ސަލާމަތުންތިބި ސިކުނޑި ތަކަކުން ވިސްނާލަން ޖެހޭނެ ކަންކަމެއް ނޫން ހެއްޔެވެ؟ މިއަދު އަހަރެމެން އެމީހުންނާ ދިމާލަށް އެއީ ބާޣީންނޭ މިކިޔާ މީހުންނަކީ ބާޣީންތޯ ބަލާން އެކަން ތަހުގީގުކުރަނީ އެބާޣީން އަމިއްލައަށް ކަމުގައި ވާނަމަ ދެން އިންސާފު އޮންނާނީ ކޮންތާކުހެއްޔެވެ؟ މިވަރު ކުޑަކުދީންނަށްވެސް ފަހުމުވާނެއެވެ. ދުސްތޫރީ ސަރުކާރެއް ހަމަ އެފުށުން މިފުށަށް ޖަހާލާފައި ބަޔަކުއަރައި ތިމަންނާމެންނީ މިހާރު ވެރީންނޭ ބުނުމުން ގަބޫލުކުރެވޭނެ ހެއްޔެވެ؟\nޕޯޗުގީޒުން ރާއްޖެއަރައި އަލިރަސްގެފާނުން ޝަހީދުކޮށް ފަނަރަވަރަކަށް އަހަރު ވެރިކަން ކުރިއެވެ. އެއީ ގާނޫނީ ވެރިކަމެއް ހެއްޔެވެ؟ އާރާއި ބާރުގެ ކުރިމަތީގައި ދިވެހީން ކުޑަކަކޫ ޖެހި ، ގޮތެއް ނެތިފައި އެހާދުވަހު ތިބީ ޕޯޗުގީޒުންގެ ވެރިކަން ގަބޫލުކޮށްގެން ހެއްޔެވެ؟ ގައިމުވެސް މުޙަންމަދު ނަޝީދު ވެރިކަމަށް އިސްކުޅައީ ދިވެހީންގެ އަޣުލަބިއްޔަތުންނެވެ. މިގައުމާއި އިސްލާމީ ޖަމާއަތެއްގެ ވަލީއުލް އުމްރުގެ ގޮތުގައެވެ. އެމަނިކުފާނުންގެ ވެރިކަމުގައި އާރާއި ބާރުއޮތަކަސް ތިރީސްއަހަރުގެ އަނިޔާވެރި މުޖުރިމުންނާއި ގާތިލުންގެ ފަހަތުންދުވެ ވަޑައިގެން ބަދަލު ހިއްޕަވާކަށް ނޫޅުއްވައެވެ. ޚޮދު އެމަނިކުފާނަށް އެއްވެސް ކުށަކާއި ނުލައި އެތަކެއް އަދަބުތައްދިން މީހުންވެސް ހަމައެތިބީއެވެ. އުޅުއްވީ ގައުމައިގެން ، ރައްޔިތުންނާއިގެން ކުރިއަށް ވަޑައިގަންނަވާށެވެ. އެންމެ ފުރަތަމަ ދުވަހުއްސުރެ އަނެއްމީހުން ގޮވަމުންދިޔައީ ރައީސް ނަޝީދުގެ ވެރިކަން ކޮންމެ ގޮތަކުންވެސް ވަށްޓާލާނެ ކަމަށެވެ. ފާޅުގައެވެ. ފައިސާއާއި ނުފޫޒުގެ ބޭނުންކުރާނެ ކަމުގައި ގޮވީ މަގުމަތީގައި ތިބެގެން ހަރުއަޑުންނެވެ. ފުލުހުންނާއި ސިފައިން އެމީހުންނާއި އެއްކޮޅަށް ނުކުމެއްޖެނަމަ ޖީބުތައް ފުރާލަދޭނެ ކަމުގައި ގޮވީ އަހަރެމެންވެސް އަޑުއަހާން ތިއްބައެވެ. ސަލާމަތީ ބާރުތަކުގެ މަރުކަޒުތަކުގައި ހަރުގަނޑު ވިއްދައި ފާރުމަތީން އަރާން ރޭވީ އެންމެންގެ ކުރިމަތީގައެވެ. ކޮމާންޑު ސެންޓަރު ހަދައިގެން އޯޑަރުނެރެ ވެރިކަން ވަށްޓާލީ ކަމުގައި އެބުނަނީ އެމީހުންގެ ދޫތަކުންނެވެ. މިވަރުން މިއީ ބަޣާވާތެއް ކަމުގައި ބުނާން ނުފުދޭ ހެއްޔެވެ؟ ވެރިކަމުގައި ގަދަކަމުން އެހެރަ މީހާއާއި ދިމާލަށް އެތަކެއްހާސް ދިވެހި ރައްޔިތުން އެއީ ބާޣީއެކޭ ބުނެ ކުރިމަތިލާން އެނުކުންނަނީ އޭނާގެ މައުސޫމު ކަމުން ހެއްޔެވެ؟ ރައްޔިތުން އޭނާއަށް ދިނީ ކޮންވޯޓެއް ހެއްޔެވެ؟\nމިއަދު ތިމަންނާމެންގެ އަތުގައި ކިތަންމެ ބާރުތަކެއް އެބައޮތޭ ، ދައުލަތުގެ ފައިސާ އެބަހުއްޓޭ ގޮވައި ވެރިކަމުގައި ބަގުޑިލައިގެން ތިއްބެއް ކަމަކު ބާޣީންވާނީ ހަމަ ބާޣީންނަށެވެ. އެމީހުންގެ މަށްޗަށް ދިވެހީންގެ ހިތުގައި ހަމްދަރުދީއެއް ކުލުނެއް ހުންނާނެ ކަމުގައި ހީކުރާނަމަ އެކުރަނީ މޮޔަކަމެކެވެ. އެގޮތުގައި ބާރުގެ ބޭނުން ކޮށްގެން މީހުން މަރައި ބޯފަޅައިގެން، މީހުންގެ މުދާތައް ލޫޓުވައިގެން ވެރިކަމުގައި އެންމެ މިނެޓަކުވެސް ހަމަޖެހިލައިގެން ތިއްބަކަ ހަމަ ނުދޭނަމެވެ. އެންމެ ފަހުގެ ނޭވާއާއި ހަމަޔަށްވެސް ދިވެހީން އެމީހުންނާއި ކުރިމަތިލާނެއެވެ. އެންމެ ފަހުން އާޚިރުގައި ވަތަކުތޯޖެހި ބާޣީން ބަލިވެ ހަފުސްވެ ދާނެކަން މިއަދު މިފެންނަ މަންޒަރުތަކުން ޔަގީންވެއެވެ. ފެންނެތްތާކު ރޯމަހެއް ތެޅޭހެން ބާޣީން އެތިބަ ތެޅެނީއެވެ. އަމިއްލައަށް ނުކުމެ އެމީހުންގެ ގަޔަށް އެމީހުން ހަމަލާދީ ދިވެހި ރައްޔިތުންގެ ބޮލުގައި އެކަން އަޅުވާން ކިތަންމެ މަސައްކަތެއް ކުރިޔަސް އެކަންކަން އެދަނީ ބޭޒާރުވަމުންނެވެ. ބާޣީކާޅު ކީހާޅެން މިއަދު މިއިވެނީ ފަރިހީގެ ގޮތުގައެވެ. ކޮންމެ ރަށަކުން ޖަހަނީ ހޫނުފެނެވެ. ބޯލަނބައި ކިޔަމަން ކުރާން ޖެހެނީ ފުލުހުންގެ ބަޑިތަކާއި ކަރުނަގޭހާއި މުގުރުގަކުންނެވެ. މިގޮތުގައި ކިހާދުވަހަކު ވެރިކަމުގައި ގަދަފައި ވިއްދައިގެން ތިބޭނަން ހެއްޔެވެ؟ ނުވާނެއެވެ. އަހަރެމެން މިތިބީ ފަޅާލިޔަސް ބާޣީންނަށް އިސްޖަހާކަށް ނޫނެވެ. ކެރިގެން އެމީހުންގެ އަނިޔާއާއި ކުރިމަތިލާށެވެ. ޖީބަށް ލައިގެން ގެނެސް ދައްކާލާ ކޮންޑަމް ފޮށްޓަކުން އަހަރެމެން ބޭޒާރުކުރާނަމޭ ހިތައި ނޫޅޭށެވެ. އަމިއްލައަށް ނުކުމެ އަމިއްލަ ވެހިކަލް ތަކަށް ގާއުކާފައި އަހަރެމެން ގާނޫނީ މަޅިދަށުލާން ނޫޅޭށެވެ. މިއަދު ޖަހާން އޮންނާނީ ހަމަ ބާޣީމަޅިއެވެ. އެނޫން އެއްޗެއް ނުޖެހޭނެއެވެ. އަދިވެސް ވެރިކަން ސައްޚަތޯ ،ނުވަތަ ނޫންތޯ ނުނިންމިގެން އުޅޭ ބަޔަކަށް އެހެންކަމެއް ނުކުރެވޭނެ ކަމުގައި އަމިއްލަޔަށް ގަބޫލުކުރުން މާބުއްދިވެރިއެވެ.\nއަހަރެމެން މިކުރިމަތިލަނީ ބާޣީންނާއެވެ. މިގައުމުގެ ޚާއިނުންނާއެވެ. ގައިމުވެސް އަހަރެމެން ފަހަތަކަށް ނުޖެހޭނަމެވެ. ފަހަރެއްގައި ބަޑިޖަހައި ރޯނާ އެރުވިދާނެއެވެ. ނަމަވެސް މިހިތްތަކެއް އަނބުރައެއް ނުލެވޭނެއެވެ. މިވީ ތިންމަހެއްހާ ދުވަހެވެ . ތިން ގަރުވިޔަސް އަހަރެމެން ފަހަތަށްޖެހި އާދެ އާދެ ކިޔާނެ ކަމުގައި ހީނުކުރާށެވެ. ތިޔައީ ހަމަ ބާޣީންނެވެ. އެކަން ކަލޭމެން ދަންނާށެވެ.


Corruption huttuvai 23 Million ruffiyaa salamaiy kurevijje: Fenaka\nކުންފުނީގެ ކޮރަޕްޝަން ހުއްޓުވައި 23 މިލިއަން ރުފިޔާ ސަލާމަތް ކުރެވިއްޖެ: ފެނަކަ\nފެނަކަ ކޯޕަރޭޝަންގެ ކޮރަޕްޝަން ހުއްޓުވައި އޮކްޓޯބަރު މަހުގެ ނިޔަލަށް 23 މިލިއަން ރުފިޔާ ސަލާމަތް ކުރެވިފައިވާ ކަމަށް އެ ކުންފުނިން ބުނެފި އެވެ.\nފެނަކަ ކޯޕަރޭޝަންގެ މެނޭޖިން ޑިރެކްޓަރު އަހުމަދު ސައީދު މުހައްމަދު މިކަން ހާމަކޮށް ވާހަކަ ދައްކާފައިވަނީ ފެނަކައިގެ އިންޖިނިއަރުންގެ މަހާސިންތާގަ އެވެ.\nސައީދު ވިދާޅުވީ އޭނާ އެ ކުންފުންޏާ ހަވާލުވިއިރު ކޮރަޕްޝަންގެ ސަބަބުން ކުންފުނީގެ ނަން ވަރަށް ބޮޑަށް ހަޑިވެފައިވާ ކަމަށާއި ނަމަވެސް ކުންފުނީގައި ހުރި މައްސަލަތައް ހައްލުކުރުމަށް ކުރި މަސައްކަތުން މިއަދު ކުންފުންޏަށް ފައިދާވާ ކަމަށެވެ.\nސައީދު އިތުރަށް ވިދާޅުވީ ރައްޔިތުންނަށް ދޭންޖެހޭ ހިދުމަތްތައް ދިނުމުގައި އެ ކުންފުނިން މިހާރު ބަލާނީ ވީހާވެސް ހާމަކަން ބޮޑު ގޮތެއްގައި މަސަކަތް ކުރުމަށް ކަމަށާއި ކޮރަޕްޝަން ނައްތާލުމަކީ ލިބުނު ކާމިޔާބީއެއް ކަމަށެވެ.\nރަށްރަަށުގެ ކަރަންޓުގެ މައްސަލަ ހައްލުކުރަން ޖަނެރޭޓަރުތައް ގެންދިއުމުގައި ގިނަ ދުވަސްތައް ނެގި ނަމަވެސް ކަން ކުރަން އޮންނަ އުސޫލުން ނޫން ގޮތަކަށް ކަންތައް ނުކުރާނެ ކަމަށް ސައިދު ވިދާޅުވި އެވެ. ކުންފުނީގައި ކޮރަޕްޝަނުގެ އެއްވެސް އަމަލެއް ހިނގާކަން އެނގޭ ނަމަ އެކަން އެންގުމަށް ވެސް އެދިވަޑައިގެންފައިވެ އެވެ.


BML Ah Legal And Corporate Affairs Director Eh - Vaguthu\nބީއެމްއެލް އަށް ލީގަލް އެންޑް ކޯޕަރޭޓް އެފެއާޒް ޑިރެކްޓަރެއް\nބޭންކް އޮފް މޯލްޑިވްސް (ބީއެމްއެލް)ގެ ލީގަލް އެންޑް ކޯޕަރޭޓް އެފެއާޒްގެ ޑިރެކްޓަރަކަށް އައްޔަން ކުރި އައިޝަތު.\nބޭންކް އޮފް މޯލްޑިވްސް (ބީއެމްއެލް)ގެ ލީގަލް އެންޑް ކޯޕަރޭޓް އެފެއާޒް ޑިރެކްޓަރަކަށް އައިޝަތު ސަމާހު އައްޔަންކޮށްފިއެވެ.\nއައިޝަތު ސަމާހު ވަނީ ބީއެމްއެލްގެ ލީގަލް އެންޑް ކޯޕަރޭޓް އެފެއާޒް ޑިޕާޓްމަންޓުގައި 13 އަހަރަށްވުރެ ގިނަ ދުވަހު މަސައްކަތް ކުރައްވައިފައެވެ. އަދި 2009 ވަނަ އަހަރުން ފެށިގެން އޭނާ އަންނަނީ ބޭންކުގެ ކޮމްޕެނީ ސެކްރެޓަރީގެ މަގާމު ވެސް ފުރުއްވަމުންނެވެ.\nއައިޝަތު ސަމާހް އެންމެ ފަހުން ހުންނެވީ ބީއެމްއެލްގެ ހެޑް އޮފް ލީގަލް އެންޑް ކޯޕަރޭޓް އެފެއާޒް ކަމުގެ މަގާމުގައެވެ.\nބޭންކިން އަދި ގާނޫނީ ދާއިރާއިން މަތީ ތައުލީމް ހާސިލް ކުރައްވައިފައިވާ އައިޝަތު ސަމާހް ވަނީ ކޯޕަރޭޓް ގަވަނެންސްގެ އުސޫލުތައް ހިފެހެއްޓުމުގައި މުހިންމު ދައުރެއް އަދާ ކުރައްވާފައި ކަމަށް ވެސް ރާއްޖޭގެ ގައުމީ ބޭންކް، ބީއެމްއެލް އިން ހާމަކުރެއެވެ.\nމި މަގާމަށް އައިޝަތު ސަމާހް އައްޔަން ކުރުމާ ގުޅިގެން ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވަނީ މަރުހަބާ ދަންނަވައިފައެވެ. އައިޝަތު ސަމާހު ފަދަ ތަޖުރިބާ ހުރި ބޭފުޅަކު ބޭންކުގެ ލީޑާޝިޕާ ގުޅުމަކީ ލިބޭ ކުރިއެރުމެއް ކަމަށް އޭނާ ވިދާޅުވިއެވެ.\nބީއެމްއެލް އިން ވަނީ އެ ބޭންކްގެ ޗީފް ކޮމްޕްލަޔަންސް އޮފިސަރުގެ މަގާމަށް މަރިޔަމް ހަމީދު އައްޔަންކޮށްފައެވެ.\nމީގެއިތުރުން ބީއެމްއެލްގެ ދަށުން ހިންގާ ކާޑްސް އެންޑް ޑިޖިޓަލް ބޭންކިން ވަނީ އަލަށް އެކުލަވާލި ރީޓެއިލް، ބިޒްނަސް އެންޑް އެސްއެމްއީ ބޭންކިން ޑިވިޝަންގެ ދަށަށް ބަދަލުކޮށްފައެވެ.\nރާއްޖޭގެ އެންމެ ބޮޑު ބޭންކް ބީއެމްއެލްގައި އެތައް ސަތޭކަ ބަޔަކު ވަޒީފާ އަދާކުރަމުން އަންނަ އިރު، އެތަނުގެ 99 އިންސައްތަ މީހުންނަކީ ދިވެހިންނެވެ.\nމާޗް 8, 2021 18:22


Ithuru vaahaka eh neiy: Mi2namun ekani ves fudhey! | Mihaaru\nރިޕޯޓް / ކ. ކާށިދޫ\nއިތުރު ވާހަކައެއް ނެތް: މި ދެ ނަމުން އެކަނި ވެސް ފުދޭ!\nމަދަހަ ކިޔުމުގައި ރީތި އަޑެއްގެ ގޮތުގައި މުޅި ރާއްޖެ އަށް މަޝްހޫރުވި ކާށިދޫ މުޝްތަރީ ކްލަބްގެ ދެބެންގެ ތެރެއިން އިސްމާއީލް މޫސާ. --ފޮޓޯ އަހްމަދު އަބްދުﷲ ސައީދު/ މިހާރު\n07 މާޗް 2017 - 06:21\n"ދެން މި ގެނެސްދެނީ ކ. ކާށިދޫ މުޝްތަރީ ކުލަބުގެ އީސާ މޫސާ އާއި އިސްމާއިލް މޫސާގެ މަދަހައެއް."\nމިއީ، ވަރަށް ގިނަ ބައެއްގެ ސިކުނޑީގައި ހަރުލާފައި ހުންނާނެ ޖުމްލައެއްކަން ކަށަވަރެވެ. ނަވާރަ ސަތޭކަ އަށްޑިހައިގެ ތެރެއިން ގޮސް ނުވަދިހައިގެ އަހަރުތަކުގައި ވެސް ކޮންމެ ހުކުރު ނަމާދަކަށް ފަހު، މި ދެ ނަން ރޭޑިއޯ އިން ނީވޭނީ މަދު ހުކުރެއްގަ އެވެ. އެ މީހުންގެ މަދަހަތައް ދިވެހި ވަރަށް ގިނަ ބައެއްގެ ސިކުނޑީގައި ވަނީ ބިންވަޅު ކަނޑައި ނެގިފަ އެވެ. މި ދެ މީހުން އެކުގައި ކިޔާފައި ހުރި މަދަހަތައް، މިހާރުގެ ޒުވާނުންނާއި ސްކޫލު ކުދިން އެކިއެކި މަދަހަ މުބާރާތްތަކުގައި ކިޔަމުން އަންނަނީ އެއީ ނަމޫނާ މަދަހަތަކެއްގެ ގޮތުގައި ބަލައިގެންނެވެ.\nމިއީ، މުޅި ކާށިދޫ މަޝްހޫރުކޮށްލި ދެބެއިންނެވެ. ރޭޑިއޯގެ ޒަރީއާއިން އެ ދެ ދެބެއިން ހޯދި މަޝްހޫރުކަން މުޅި ރާއްޖެ އަށް ފެތުރިގެން ދިޔަ އެވެ. ދަތުރުތަކުގައި ކާށިދު އަށް ދާ ވަރަށް ގިނަ މީހުން އެ ދެބެއިން ހޯދަން ދެ އެވެ. އެ މީހުން ލައްވައި މަދަހަ ކިޔުއްވަ އެވެ.\nޓީވީގެ ޚިދުމަތް ފުޅާ ނުވާއިރު، 1980ގެ އަހަރުތަކުގައި އެންމެންގެ ބައިވެރިއަކީ ރޭޑިއޯ އެވެ. ކޮންމެ ހުކުރު ދުވަހެއްގެ ހުކުރު ނަމާދުގެ ލައިވް އަށް ފަހު، ދިވެހިރާއްޖޭގެ އަޑުން މަދަހައިގެ ރިކުއެސްޓް ޕްރޮގްރާމް ފޮނުވާ ވަގުތަކީ އޭރުގެ ގިނަ ބަޔަކު އިންތިޒާރު ކުރަމުން އައި ވަގުތުކޮޅެކެވެ. އޭގެ ތެރެއިން ވެސް އެންމެ ގިނަ ބަޔަކު އެދިގެން ތަކުރާރުކޮށް ރޭޑިއޯ އިން ފޮނުވި މަދަހަތައް ކަމުގައި ވާނީ އިސްމާއީލް މޫސާ، 74، އާއި އީސާ މޫސާ، 68، ގެ އަޑުން ކިޔާފައިވާ މަދަހަތަކެވެ. ގިނަ ބަޔަކު އެ ދެ އަޑު ސިފަކުރަނީ، އަޑުއަހާލަން ފަސޭހަ، ސާފު ދެ އަޑުގެ ގޮތުގަ އެވެ.\nކާށިދޫ، ފިނިވާގޭ ކަތީބު ކަލޭފާނުގެ ހަ ދަރިންނަކީ ވެސް މިޔުޒިކީ ހަމަތަކާއި ރީތި އަޑެއް ލިބިފައިވާ ބައެއް ކަމަށް އެ ރަށު މީހުން އެއްބަސްވެ އެވެ. އޭގެ ތެރެއިން މުޅި ރާއްޖެ އަށް އިވިގެން ދިޔަ އިސްމާއީލާއި މޫސަގެ މިއަދު ވެސް ހުރީ ހަމަ އެ އަޑެވެ. އަޑުގެ ސާފުކަމާއި އަކުރުތައް ކިޔުމުގައި ތަފާތެއް ނެތެވެ. މިހާރު ވެސް އެ ދެ އަޑު އަހާލަން ހަމަ ހިތްގައިމެވެ. އައި ބަދަލަކީ، އުމުރުން ދުވަސްވުމުން ނޭވާ ތަންކޮޅެއް ކުރުވެފައި ވުމެވެ.\nޒަމާނުއްސުރެ މިޔުޒިކީ މާހައުލެއްގެ ތެރޭގައި އުޅެ ބޮޑުވި މި ދެބެންނަށް، މަދަހައިގެ ދުނިޔެ އަށް ވަދެވުނީ، އިސްމާއީލް ބުނި ގޮތުގައި، އެ އާއިލާގެ ތެރެއިން އުފެދި މުޅި ރާއްޖެ އަށް މަޝްހޫރުވެގެން ދިޔަ މުޝްތަރީ ކްލަބްގެ ސަބަބުންނެވެ. އެ ކްލަބްގެ މުސްތަޝާރަކީ އެންމެ ދޮށީ ބޭބެ އަލީ ރިޒާ އެވެ. ރައީސަކީ ދެން ހުރި ބޭބެ ހަސަން ޒާހިރެވެ. ނައިބު ރައީސަކީ އިސްމާއީލް މޫސާ އެވެ.\nކާށިދޫ ކަތީބު ކަލޭފާނުގެ ހަ ދަރިން (ކ-ވ): އީސާ މޫސާ، ހުސައިން މޫސާ، އިސްމާއީލް މޫސާ، ހަސަން ޒާހިރު، އަލީ ރިޒާ، އަދި އިށީނދެގެން ރަޝީދާ މޫސާ.\n"އެއީ މުޅި ރާއްޖެ އަށް މަޝްހޫރު ކްލަބެއް. އަޅުގަނޑުމެންގެ ކްލަބްގެ އޮންނާނެ މައިގަނޑު ތިން ކަމެއް. އެއީ މިޔުޒިކް ކުޅުމާއި މަދަހަ ކިޔުމާއި މާލޫދު ކިޔުން. އެއީ މި ގޭ ތެރޭގައި ހިންގި މި އާއިލާގެ ކްލަބެއް. މިހާރު ވެސް އެ ކްލަބް އެބަ ހިނގާ. މިހާރު އެ ކްލަބް ހިންގުމުގައި އުޅެނީ އަޅުގަނޑުމެންގެ ދަރިންތައް،" މަދަހައިގެ ދުނިޔެ އަށް ވަދެވުނު ގޮތް ކިޔައިދޭން ފަށަމުން އިސްމާއީލް މޫސާ ބުންޏެވެ.\nއިސްމާއީލް ބުނި ގޮތުގައި ދެބެންގެ އަޑު މުޅި ރާއްޖެ އަށް އިއްވައިލުމުގައި މެދުވެރިއަކަށްވީ އެންމެ ދޮށީ ބޭބެ އަލީ ރިޒާ އެވެ.\n"އަޅުގަނޑުމެންގެ އެންމެ ދޮށީ ދެ ބޭބެ، ރިޒާބެ (އަލީ ރިޒާ) އާއި ޒާހިރުބެ (ހަސަން ޒާހިރު)، އަޅުގަނޑުމެން ކުޑައިރު ވެސް މައުލޫދު ގުރޫޕެއް ގެންގުޅޭނެ މި ގޭގައި. އޭގައި އަޅުގަނޑުމެން ބައިވެރިވެގެން އެންމެ ފުރަތަމަ މައުލޫދު ކިޔަން ގޭގެ އަށް ފެށީ. އެހެން އުޅެނިކޮށް ރިޒާބެ އެންމެ ފުރަތަމަ ދިވެހި ބަހުން މަދަހަ ހައްދަވަން ފެއްޓެވީ. މަރްހޫމް ޝައިޚް މުހައްމަދު ޖަމީލް ދީދީގެ ލަފާފުޅާ އެއްކޮށް ރިޒާބެ ފެއްޓެވި ކަމެއް އެއީ. ދެން މަދަހަ ހަދާފައި އަޅުގަނޑުމެން ދެބެން ލައްވައި މަދަހަ ކިޔުއްވީ. ބޭބެ ބޭނުމެއް ނުވި އެހެން މީހަކު ލައްވާ ކިޔުއްވާކަށް،" މަދަހަ ކިޔަން ފެށުނު ގޮތް އިސްމާއީލް ބުންޏެވެ.\nނަމަވެސް އޭރު މަދަހަ ކިއީ މުޅި ރާއްޖޭގެ އެންމެނަށް އަޑު އިއްވާކަށް ނޫނެވެ. އަދި އަޑު އިވިދާނެ ކަމަށް ހިއެއް ވެސް ނުކުރެ އެވެ. ނަމަވެސް އެ ނަސީބު ވެސް އަތުގައި ހިފީ، ގޭގެއަށް މިޔުޒިކް ކުޅެދިނުމަށް މާލެ އައި ދަތުރުވަރެއްގައި ކަމަށް އިސްމާއީލް ބުންޏެވެ.\nއިސްމާއީލް މޫސާ އާއި އީސާ މޫސާ ކިޔުމަށް، ބޭބެ އަލީ ރިޒާ ހަދައިދިން މަދަހަތައް ހިމެނޭ މަދަހަ ފޮތެއް.\n"ލަވަ ކިޔަން އެންމެ ފުރަތަމަ މާލެ ދިޔައީ ހެންވޭރު ކޮޅުގައި ބޭއްވި ކާނިވަލެއްގެ ބަޔަކު މި ރަށަށް އައިސް އަޅުގަނޑުމެން ގެންދިޔައީމަ. އެ ކާނިވާ ނިންމާފައި ރަށަށް އައި ތަނާ އޭރުގެ ރައީސް އިބްރާހީމް ނާސިރު ވިދާޅުވެގެން ދެ ވަނަ ފަހަރަށް އަޅުގަނޑުމެން މާލެ އަށް ދިޔައީ. އެއީ މާލޭގެ ގޭގޭގައި އުޖޫރަ އަށް މިޔުޒިކް ކުޅެދޭން ގެންދިޔަ ދަތުރެއް. އެކަމުގައި އަޅުގަނޑުމެންނާ ހަވާލުވެގެން އުޅުއްވީ ސައިކުރާ އިބްރާހީމް ނައީމާއި ވެލާނާގޭގައި އުޅުނު އެހެން މީހަކާ ދެމީހުން. އެ މީހުންގެ ބެލުމުގެ ދަށުން އަޅުގަނޑުމެން ގޭގެއަށް ގެންދަނީ އެ ގޭގޭގެ މީހުން އެދުނީމާ. އެ ދަތުރުގައި މާލޭގައި ތިބި އިރު ލަވަތަކާއި މަދަހަތައް ރިކޯޑްކުރީ ރޭޑިއޯ މޯލްޑިވްސްގެ ސްޓޫޑިއޯ އަށް ގެންގޮސްގެން."\nއިސްމާއީލް ބުނި ގޮތުގައި އެ ދެބެންގެ މަދަހަތައް ރެކޯޑްކުރި އިރު ހަރުމަނިޔާ ކުޅެފައި ހުންނާނީ އޭނާ އަމިއްލަ އަށެވެ. އޭރު ވެސް އެއީ ކިހާ ވަރެއްގެ މަގުބޫލު ކަމެއް ލިބިދާނެ ކަމެއް ކަން ހިތަށް ނާރާ ކަމަށް އޭނާ ބުންޏެވެ.\n"އަޅުގަނޑުމެން ދަތުރު ނިންމާފައި ރަށަށް އައިތާ ދުވަސްކޮޅެއް ފަހުން ރޭޑިއޯ އިން އެ މަދަހަތައް ފޮނުވަން ފެށީ. އެ މަދަހަތައް އިވެން ފެށީމާ ރަށުގެ މީހުން ތިބީ ވަރަށް ގަޔާވެފައި. ރާއްޖެތެރޭ ރަށްރަށުގެ މީހުން ވެސް ދަތުރުވަރެއްގައި މި ރަށަށް ޖައްސައިފިއްޔާ އަޅުގަނޑުމެންނާ ބައްދަލުކުރަން ވެސް އަންނާނެ. އެ މީހުން ވެސް ބުނާނެ މަދަހަތައް ވަރަށް ރީއްޗޭ. ވަރަށް ހިތްވަރު ދީ ތައުރީފް ކޮށް ހަދާނެ،"\nއޭނާ ބުނި ގޮތުގައި ދެބެން ކީ ހުރިހާ މަދަހަތައް ވެސް މީހުންގެ މެދުގައި ވަރަށް މަގުބޫލުވި އެވެ. ނަމަވެސް މާލޭގައި އެންމެ ގިނަ ބަޔަކަށް ކަމުދިޔަ މަދަހައަކަށްވީ، "އަދަބާ އެކީ އަދާ ކުރަނީ، ޠާހާގެ އަރިއަހަށް" ކިޔާފައި ފެށޭ މަދަހަ ކަން އޭނާ ފާހަގަކުރި އެވެ.\nމަދަހަ ކިޔާ ރީތި އަޑެއްގެ ގޮތުގައި މަޝްހޫރުވި އިސްމާއީލް މޫސާ، އޭނާގެ ގޭގެ ސިޓީން ރޫމްގައި އިނދެ މަދަހަ ފޮތެއް ކިޔަނީ. --ފޮޓޯ އަހްމަދު އަބްދުﷲ ސައީދު/މިހާރު\nއެންމެ ރީތިކޮށް ކިޔިފައިވާ ކަމަށް ގަބޫލުކުރައްވަނީ ކޮން މަދަހައެއްތޯ އަހައިލުމުން އީސާ މޫސާ އަށް އެހާ ސީދާ ޖަވާބެއް ނުދެއްވުނެވެ. އެއީ އެކި މީހުންގެ ޚިޔާލު އެކަމުގައި ތަފާތު ކަމުންނެވެ.\n"ވަރަށް ގިނަ މަދަހަ ހުންނާނެ ވަރަށް ރީތިކޮށް ކިއިފައި. ދެން ރާގު އެއްޗެހި އެނގޭ މީހުންނަށްތާ އެނގޭނީ ކިއިފައި ހުންނަ ގޮތް. އެންމެ ރީތިކޮށް ކިޔުނީ މިވެނި މަދަހައެކޭ ކިޔާފައި އެއް މަދަހައެއްގެ ނަން ދަންނަވާކަށް ނޭނގޭ. ހުންނާނެ ވަރަށް ރީއްޗަށް ބައެއް މަދަހަ ކިއިފައި. ވަރަށް ހިތްހަމަޖެހޭ މަދަހަތައް ކިއިފައި ހުރި ގޮތާ މެދު."\nދެބެންގެ މަދަހަ ކިޔުމާ އެންމެ ބޮޑަށް ގުޅިފައިވަނީ އެ މަދަހަތައް ހެއްދެވި ރިޒާބެ ކަމަށް އިސްމާއީލް މޫސާ ބުންޏެވެ. އެއީ އެ ދެބެން ކިޔާފައިވާ ހުރިހާ މަދަހައަކީ ވެސް ރިޒާ ހައްދަވާފައިވާ މަދަހަ ކަމުގައި ވުމެވެ. އަދި އެ މަދަހަތަކާއި ރާގުތަކަކީ ވެސް "ރިޒާބެގެ ރަހަ" އެވެ.\n"އޭރު މި ގޭގައި ވެސް މި ރަށުގައި ވެސް ނުހުންނާނެ ލަވަ ޖެހޭކަށް، ލަވައެއް ރިކޯޑް ކުރެވޭކަށް ވެސް. އޭރު މި ރަށަށް ގިނައިން ލިބޭނީ ބޭރުގެ ރޭޑިއޯތަކުގެ އަޑު. އިންޑިޔާ ރޭޑިއޯ އާއި ލަންކާ ރޭޑިއޯގެ އަޑު ލިބޭނެ މި ރަށަށް. އެ ރޭޑިއޯތަކުން ފޮނުވާ ލަވަތަކުގެ ރާގު އަޅުގަނޑުމެން އަޑުއަހައިގެން އޭރު މަދަހަ އާއި ލަވަ ކިޔައި އުޅުނީ. އެ ރާގުތައް އަޑު އައްސަވައިގެން ބޭބެ މަދަހަ ހައްދަވާފައި ހުންނާނީ."\nއިސްމާއީލް ބުނި ގޮތުގައި ރެކޯޑްކުރެވޭނެ ގޮތެއް ނެތުމުން ލަވަ ނުވަތަ މަދަހައިގެ ރާގުތައް ރެކޯޑަރަކުން ޖަހައިގެން ދަސްކުރުމުގެ އެއްވެސް ފުރުސަތެއް އޭރަކު ނުލިބެ އެވެ.\nރިޒާ ހައްދަވާފައިވާ މާލޫދު ފޮތެއްގެ ސޮފުހާއެއް\n"އެ ލަވައެއް ރޭޑިއޯ އިން އަންނަ ވަގުތު އަޑުއަހައިލެވޭނީ. އެހެންވީމާ، އަޅުގަނޑުމެން ކިޔާފައި ހުރި ބައެއް ރާގުގައި ހުރެދާނެ އޭގެ އަސްލު ރާގާ ތަފާތު ގޮތެއް ވެސް. ރިޒާބެ ވަރަށް ކުޅަދާނެ އިނގޭތޯ އެ ކަމަށް. ރޭޑިއޯ އިން ލަވައެއް އިވޭ ވަގުތު އެ ލަވަ އަޑުއަހާލައިގެން އެ ރާގަށް މަދަހަ ވިޔަސް ނޫނީ ލަވައެއް ވިޔަސް އެ ހައްދަވަނީ."\nދެބެންގެ މަދަހަތަކާ އެކު މުޝްތަރީ ކްލަބްގެ ނަން މަޝްހޫރުވެގެން ދިޔަ އިރު، އެހެން ދާއިރާއެއްގައި ވެސް އެ ކްލަބްގެ ނަން ދިޔައީ ވިދަމުންނެވެ.\n"މި ޒަމާނުގެ ގޮތަށް ބަނޑިޔާ ޖެހުން ވެސް ތައާރަފް ކުރީ އަޅުގަނޑުމެންގެ ކްލަބްގެ ތެރެއިން. އަޅުގަނޑުމެން އެންމެ ކުޑައިރު ވެސް ބަނޑިޔާ ޖެހުން އޮންނާނެ. އެކަމު އޭރު ޖަހައި އުޅުނީ ލޯ ބަނޑިޔާ. ރިޒާބެ އެ ކުޅިވަރު މި ޒަމާނުގެ ގޮތަށް ތަހުޒީބުކުރީ. މި ޒަމާނުގެ ގޮތަށް ބަނޑިޔާ ޖެހުމުގެ ސިފަތައް ބަދަލުކޮށްލީ ރިޒާބެ. ރިޒާބެމެން ގޮސްގެން ތޮއްޑޫ މީހުންނަށް ވެސް، މިހާރު އެ ޖަހާ ގޮތަށް ބަނޑިޔާ ޖަހަން ދަސްކޮށްދިނީ. ދ. ކުޑަހުވަދޫ ކުދިންނަށް ވެސް ދަސްކޮށްދޭން ދިޔަ. އަދި މިހާރުގެ މި ގޮތްގޮތަށް އެކި ލަވަތަކަށް ފައި ހަމަކުރަމުން ބަނޑިޔާ ޖަހަން ތޮއްޑޫ ކުދިންނަށް ދަސްކޮށްދިނީ ހަމަ ރިޒާބެ އެ ރަށަށް ގޮސް ހުރެގެން،" އިސްމާއީލް ބުންޏެވެ.\nހަތަރު ފިރިހެން ކުދިންނާއި ތިން އަންހެން ކުދިންގެ ބައްޕަ އަދި 22 ކުދިންގެ ކާފަ އިސްމާއީލް ބުނި ގޮތުގައި ދެބެންގެ މަދަހަ ކިޔުން ހުއްޓުމަކަށް އައީ މާލޫދު ކިޔުން ހުއްޓުނު ހިސާބުންނެވެ.\n"އެކަމަކު ހުއްޓައިލީ ވަކި މިވެނި އަހަރެއްގައޭ ބުނާކަށް ނޭނގޭ. އަޅުގަނޑުމެން މަދަހަ ކިޔުމާއި ލަވަކިޔުން ހުއްޓައިލިފަހުން ވެސް ރޭޑިއޯ އިން އަޅުގަނޑުމެންގެ މަދަހަތައް ފޮނުވި. ހުއްޓާލައިފިން ވަރަށް ކުރިން. އޭގެ ފަހުން އެއްގޮތަކަށް ވެސް ނުކިޔަން."\nމާލޫދު ކިޔުން ހުއްޓުމާ އެކު އެ ދެބެންގެ އަޑު ކެނޑިގެން ދިޔަސް، އެ އާއިލާގައި އަދިވެސް މިޔުޒިކީ ދިރުން އެބަހުއްޓެވެ. އިސްމާއީލް މޫސާގެ ދަރިންގެ ތެރެއިން މަޖީދު އިސްމާއީލަކީ މިހާރު ވެސް އޮލިމްޕަހުގެ އެންޓާރީސް ގްރޫޕުގެ މެމްބަރެކެވެ.\nދެން ހުރީ 90ގެ އަހަރުތަކުގައި މުޅި ރާއްޖެ އަށް މަޝްހޫރުވެގެން ދިޔަ ލަވަކިޔުންތެރިޔާ އަދި މިޔުޒިކް ކުޅުންތެރިޔާ އިމާދު އިސްމާއީލެވެ. އަދި އޭނާގެ ފަހުން އޭނާގެ އަންހެން ދަރި، އަދި މޯލްޑިވިއަން އައިޑަލްގެ އެއް ފަނޑިޔާރު، މަޝްހޫރު ލަވަކިޔުންތެރިޔާ، އިސްމާއީލް މޫސާގެ ކާފަ ދަރި މަރިޔަމް އުނޫޝާ އެވެ.\nކ. ކާށިދޫ މަދަހަ މީހުން ރާއްޖޭގެ ރަށްތައް\n21 ކޮމެންޓް, 165 ރިއެކްޝަންސް\nދެމީހުންގެ އިންޓަވިޔު ވެސް ޖަހާލި ނަމަ ވަރަށް ސަޅި ވީސް\nއުނޫސާގެ މޮޅުކަމަކީ ޢާއިލީމޮޅުކަމެއްކަން އަދިކިރިޔާ މިއެނގުނީ ކާފަޔަކީ އާދަޔަޚިލާފު މޮޅު މަދަހަކިއުންތެރިއެއް މިޒަމާނުގަ ނުވެސްފެންނާނެއޭ އެފެންވަރުގެ މަދަހަކިއުންތެރިއެއް ބުންޏަސް ގޯހަކަށްނުވާނެ ވަރަށްރީތި މަދަހަތަށް ކާފަކިޔާފަވޭ ޝުކުރިއްޔާ މިއާޓިކަލް ގެނެސްދިން ލިއުންތެރިޔާއަށް ގެންލެމުންދިޔަ މޮޅުހުނަރު ވެރިޔެއް އަލުން ނެރެ އާއްމު ކޮށްދިނީތީ\nއެއީ އުނޫޝާގެ ކާފަކަންވެސް އަދިކިރިޔާ މިއެނގުނީ.\nޝުކުރިއްޔާ އަޙުމަދު ޢަބްދުﷲ ސަޢީދު.\nމި އަާޓިކަލް ލިޔުނު އަހުމަދު އަބްދުﷲ ސަޢީދަށް ހަމަ ސާބަސް، ތީ އަސްލު ނޫސްވެރިކަމަކީ، "މިހާރު" ނޫހުން ކިޔުނު އެންމެ އަޤުހުރި އާޓިކަލް މިކިޔުނީ.\nހުކުރު ދުވަހެއްގެ އިހްސާސް އެންމެ ބޮޑަށް ކުރެވެނީ މި މަދަހަ އަޑު އިވުމުން\nޝުކުރިއްޔާ މިހާރު ނޫހަށް މިމައުލޫމާތު ގެނެސްދެއްވީތީ. ވަރަށް އުފާވެއްޖެ މަދަހައިގެ އަޑުގެ ވެރިން ފެނި ކޮންބައެއްކަން އެނގުނީމަ.\nކްލެސިކް މަދަހައެއް.ރޭގަވެސް އެމަދަހަ އަޑުއެހިން.ވަރަށް އަސަރުގަދަ.\nމިއޮތީ އެލިންކު https://www.youtube.com/watch?v=hnzLQl0rb4E ވާހް.... ކިޔުއްވުން ކިހާ ފުރިހަމަ..\nއެދެބާފުޅުންގެ އާ މަދަހަތަކެއް ނިކުންނާނެނަމަ ދޯ މިކަމާ ވިސްނަބަލަ


Buruga Alun Elhendhen Idhikolhu Teamge Kulhuntherin Eynage Aura Rakkaatheri Kohdheefi - Vaguthu\nބުރުގާ އަލުން އެޅެންދެން އިދިކޮޅު ޓީމު ކުޅުންތެރިން އޭނާގެ ޢައުރަ ރައްކާތެރި ކޮށްދީފި\nއަންހެނުންގެ ފުޓުބޯޅަ މެެޗެއް ކުރިއަށް ދަނިކޮށް، ބުރުގާ އަޅައިގެން ހުރި ކުޅުންތެރިޔަކުގެ ބުރުގާ ވެއްޓުމުން، އިދިކޮޅު ޓީމުގެ5ކުޅުންތެރިއަކު ކުޅުން ހުއްޓާލައި، އެ ކުޅުންތެރިޔާގެ ޢައުރަ ޙިމާޔަތް ކޮށްދިނުމަށް އޭނާއަށް އެހީތެރިވެއްޖެއެވެ.\nމުސްލިމް ޤައުމެއް ކަމަށްވާ އުރުދުން ގައި މި މަހުގެ ތެރޭގައި ކުޅެވުނު ފުޓުބޯޅަ މެޗެއްގެ ތެރެއިން އައްމާން ކްލަބުގެ ކުޅުންތެރިއަކު ބޯޅަ ހިފައިގެން ކުރިއަށް ދަނިކޮށް، ޝަބާބް-އަލް އުރްދަން ކްލަބުގެ ކުޅުންތެރިއަކު އޭނާ އަތުން ބޯޅަ ހޯދަން ވިއްދި ގަޑީގައި އައްމާން ކްލަބުގެ ކުޅުންތެރިއާގެ ބުރުގާގެ ބައެއް ބޭރަށް ނުކުމެ، އިސްތަށިގަނޑުން ބައެއް ފެނުނެވެ.\nމިހާރު ދައުރުވަމުންދާ ވީޑިއޯ އިން ފެންނަ ގޮތުން އިދިކޮޅު ޓީމުގެ5ކުޅުންތެރިން ވަނީ ވަގުތުން ކުޅުން ހުއްޓާލުމަށްފަހު، ބުރުގާ ބޭލުނު ކުޅުންތެރިޔާގެ ވަށައިގެން ބުރެއް ހަދާފައެވެ. އެ ބުރު ހަދައިގެން އެމީހުން 30 ސިކުންތު ވަންދެން މަޑުކުރިއެވެ. އެއީ އޭނާ ބުރުގާ އެޅެންދެން، މެޗު ބަލަން ވަދެ ތިބި އެތައް ސަޕޯޓަރުން ކިބައިން އޭނާގެ ޢައުރަ ރައްކާތެރިކޮށްދިނުމުގެ ގޮތުންނެވެ.\nއެ ވީޑިއޯ އިން ދައްކާ ތަންކޮޅުން ބުރުގާ އަޅައިގެން ކުޅެން ހުރި ހަމަ އެކަނި އެ ކުޅުންތެރިޔާ އެވެ. ދެން ތިބި ހުރިހާ ކުޅުންތެރިން ކުޅުނީ ބުރުގާ ނާޅައެވެ. އުރުދުންގެ އަންހެނުންގެ ފުޓުބޯޅަ ލީގުގެ އެންމެ ފަހު މެޗުގައި ހިނގާދިޔަ މި ހާދިސާގެ ވީޑިއޯ ވަރަށް ގިނަ ފުޓުބޯޅަ ސަޕޯޓަރުން ބަލާފައިވާ އިރު، އެމީހުން ދަނީ އަންހެން ފުޓުބޯޅާ ކުޅުންތެރިންގެ އެ ނަމޫނާ ޢަމަލަށް ތައުރީފް ކުރަމުންނެވެ.\n"ވަރަށް ބޮޑަށް އަހަރެން އުފާވެއްޖެ، އިދިކޮޅު ކުޅުންތެރިންނަށް ވީގޮތް ވިސްނުނީމަ، އަދި އެއީ އޭނާއަށް ކިހާ މުހިއްމު ކަމެއް ކަން އެނގުނީމަ. ވަރަށް ސަޅި." ވީޑިއޯ ބަލާފައި މާގަރެތް ޓުވީޓު ކުރިއެވެ.\nއަންނަ މަހު ލަލީގާ ފަށަނީ\nމަރުވި ކަމަށް ނިންމި ފުޓްބޯޅަ ކުޅުންތެރިޔަކު ދިރިހުއްޓާ ފެނިއްޖެ!\nއޮކްޓޯބަރ 26, 2019 10:41\nއޮކްޓޯބަރ 26, 2019 12:48\nއެމީހުން އައުރައެއް ނެތަކަސް އެކޮށްދިނީ ކިހާބޮޑު ކަމެއް އެކުއްޖާއަށް. އައުރަ ނެތީމަ އޭގެ މާނައަކީ ކިތަންމެ ރަނގަޅު ކަމެއް ކޮށްދިނަސް އެޕްރިޝިއޭޓް ނުކުރާށޭތަ. ބައެއް ދިވެހިންގެ ވިސްނުން ހުންނަގޮތް މިފެންނަނީ.\nއޮކްޓޯބަރ 26, 2019 15:33\nހަދީސް ބަސްފުޅެއްގެ މާނައިގައިވަނީ ، އެއްވެސް ހެޔޮ އަމަލެއް އެއީ ކުޑަކަމެއްގޮތުގައި ނުދެކުމަށް. ބުޅަލަކަށް ހެޔޮކޮށް ހިތައިގެން ސުވަރުގެޔަށް ވަން މީހަކާއި ، ގޯސްކޮށް ހިތައިގެން ނަރަކައަށް ވަން މީހެއްގެ ހަދީސްވެސް ވެ. އެހެންވީމަ އިންސާނަކަށް ހެޔޮކޮށްހުތުން މާ އައުލާކަން ބޮޑު ނޫންތޯ ؟\nތިމާއަށްވެސް ހެޔޮމަގު ދެއްކެވީ އަމިއްލަ މޮޅުކަމަކުން ނޫން. ޢެކަމަށް ބޮޑާނުވެ ށުކުރުކޮށްފަ އެމީހުންނަށްވެސް ތެދުމަގު ދައްކަވާ ހެޔޮރަހުމަތް ލެއްވުމަށް ދުއާކުރުން މާ ރަންގަޅު.\nއޮކްޓޯބަރ 26, 2019 10:42\nވެރީ ފަނީ.. އައުރަ ނިވާކުރަން އުޅޭ އަންހެނަކު ފުޓްބޯޅަ ކުޅެން ފިރިހެނުން ކުރިމައްޗަށް ދަނޑަށް އަރާނެތަ؟\nއޮކްޓޯބަރ 26, 2019 10:51\nއޮކްޓޯބަރ 26, 2019 11:21\nއޮކްޓޯބަރ 26, 2019 14:20\nމީހާގެ ވަނާތައް ފާޅުވާގޮތަށް ގަޔަށްބާރު ހެދުން ލައިގެން ބުރުގާ އެޅިއަސް އެއީ އައުރަ ނިވާކުރުން ކަމުގައި ނުވާނެ.


145 gadiiru kanduadeegai ove record hadhaifi\n145 ގަޑިއިރު ކަނޑުއަޑީގައި އޮވެ ރެކޯޑް ހަދައިފި\nމިސްރުގެ ސްކޫބާ ޑައިވަރެއް ކަމަށްވާ ސައްދާމް އަލް-ކިލާނީ ދުނިޔޭގެ ރެކޯޑް ފޮތުން ޖާގަ ހޯދައިފި އެވެ. އޭނާ ރެކޯޑް ހެދީ ހަ ދުވަސް ވަންދެން ކަނޑުއަޑީގައި އޮވެގެންނެވެ. އޭނާ ކަނޑުއަޑީގައި ހޭދަކުރި ވަގުތުތަކުގެ ވީޑިއޯ ޑޮކިއުމެންޓޭޝަން މިހާރު ވަނީ ގިނިސް ބުކްސް އޮފް ވޯލްޑް ރެކޯޑްސް އަށް ފޮނުވާފަ އެވެ.\nއެންމެ ގިނަ އިރުވަންދެން ކުރި ސްކޫބާ ޑައިވްގެ ރެކޯޑް މުގުރާލައިގެންނެވެ. ނަމަވެސް މި ރެކޯޑް އަދި ގާއިމް ކުރެވިއްޖެކަން ގިނިސް ބުކްސް އޮފް ވޯލްޑް ރެކޯޑްސްގެ ޓީމުން އަދި ޔަގީންކޮށެއް ނުދެ އެވެ.\nމިސުރުގެ ނޫސްތަކުން ބުނި ގޮތުގައި ސައްދާމް، 29، ދަހަބް ކޯސްޓުގެ ކަނޑަށް ފުންމާލީ ނޮވެމްބަރު ފަސް ވަނަ ދުވަހު އެވެ. އަދި އެ ފުންމާލި ގޮތަށް 145 ގަޑިއިރާ 30 މިނިޓް އޭނާ ކަނޑުއަޑީގައި އޮތެވެ. މިއީ 2017 ގައި އޭނާ ހެދި 121 ގަޑިއިރުގެ ރެކޯޑް ވެސް މުގުރާލުމަށް ފަހު އޭނާ ހަދާފައިވާ ރެކޯޑެކެވެ.\nމިހާރު ދުނިޔޭގެ ރެކޯޑް އޮތީ ސައިޕްރައިސްގެ ކެމް ކަރަބޭ އަށެވެ. އޭނާ 2016 ގައި ރެކޯޑް ހަދާފައިވަނީ 142 ގަޑިއިރާއި 47 މިނިޓް ވަންދެން ސްކޫބާ ޑައިވް ކޮށްގެންނެވެ.\nވޯލްޑް ރެކޯޑް ހަދަން ސައްދާމް މިފަހަރު ކުރި މަސައްކަތުގައި އޭނާ އާއެކު ގިނަ އަދަދެއްގެ ސްކޫބާ ޑައިވަރުންނާއި މެޑިކަލް އެކްސްޕާޓުންގެ ޓީމެއް ބައިވެރިވެފައި ވެއެވެ.\nސައްދާމް އަސްލު ރާވައިގެން ހުރީ 150 ގަޑިއިރު ކަނޑުއަޑީގައި އޮތުމަށެވެ. ނަމަވެސް ސިއްހީ މައްސަލަތަކެއް ކުރިމަތިވެ، 145 ގަޑިއިރާއި 30 މިނިޓް ފަހުން އޭނާއަށް މައްޗަށް އަރަން މަޖްބޫރުވީ އެވެ.\nސައްދާމްގެ ވާހަކަ މީގެ ދުވަސްކޮޅެއް ކުރިން ވެސް ނޫސްތަކުގެ ސުރުޚީ އަށް އެރި އެވެ. އެއީ މިދިޔަ ސެޕްޓެމްބަރު މަހު އޭނާގެ ލޯބިވެރިޔާ ޕިއާ ލެގޯރާ އާއެކު ކަނޑުއަޑީގައި އެންގޭޖްމެންޓް ރަސްމިއްޔާތު ބާއްވައިގެންނެވެ.


SunOnline: #VAAHAKA: faanoozu 3\nއައިޝާ ނަސީމް 22 Oct 2021, 10:33\n"ރަސޫލު ސައްލަﷲ އަލައިހި ވަސައްލަމް ހަދީސްކުރެއްވިއެވެ. މުސްލިމެއްގެ އައިބު ވަންހަނާކޮށްފި މީހެއްގެ އައިބު ދުނިޔެއާއި އާޚިރަތުގައި ﷲ ސުބުހާނަހޫ ވަތައާލާ ވަންހަނާ ކޮށް ދެއްވަވާނެއެވެ."\n"އާ ޔޫ މެރީޑް......."އޯ ހީކުރީ އޭނައަށް އެހެން ބުނެވުނީ ހިތުން ކަމަށެވެ. ނަމަވެސް އެ ލަފުޒުތައް އައިމަލްގެ ކަންފަތާއި ހަމަޔަށް ފޯރައިފިއެވެ. އާޒީންގެ މޫނު ރަތްވެގެން އައިގޮތުން ކަންފަތު ފޫޅުގަނޑުގައިވެސް ހުޅު ހިފާފައިވާ ހެން ހީވިއެވެ. އޭނައަށް ކަންފަތުގައި އަތް ޖައްސައިލެވުނެވެ."ހީޒް ހޮޓް އޭޒް ބާނިން ކޯލް........ޑެވިލް.....އައި ހޭޓް ޔޫ...ނަމާދަށް ދާން އުޅޭ އަޅުވެރި ކުއްޖަކު ހުއްޓުވަން އަދި މިއެހުނީ ކޯނޗެކޭތަ؟...."\nއައިމަލް އެއްލޯ ކުޑަކޮށްލަމުން ބަލައިލިގޮތުން އާޒީން އަށް އިހުސާސްވީ އޭނަ ވަގުތުން ގަނޑުފެން ގަނޑަކަށްވެ ހުރިތަނަށް ވިރިގެން ފައިބައިގަތްހެނެވެ. ޔަގީނެވެ. މި ސީރިޔަސް ޑޮކްޓަރ އައިމަލް އޭނަ ލަދުގަންނަވައިލާނެއެވެ.\n"ސިންގަލް....." އައިމަލް ބުނެލިއެވެ.\n"އޯހ......." އަލާޔާގެ ބޮލުން އެތައް ޓަނެއް އެއްފަހަރާ ލުއިވިއެވެ. ޑޮކްޓަރަކާއި ކައިވެނި ކުރުމުގެ އުއްމީދުގެ ހުޅުކޮޅު ބޮޑުވެެގެންގޮސް ހަށިގަނޑު އަނދައިގެންފިއެވެ. ލަދުގަންނަން ދަންނަ ކުއްޖަކަށް ނުވިޔަސް ރަތްވާން އެނގެއެވެ. އަލާޔާ ނިކަން އަވަހަށް ހަމަޖެހިލައިފިއެވެ.\n"މިހެން އެހީ......އައި މީން އަޅުގަނޑުގެ ހުރޭ ސިކްސް ޔިއާސް ކިޑެއް......ބައްޕައަކަށް ވެއްޖެއްޔާ އެންމެބޮޑަށް އިހުސާސްކުރެވޭނީ ދަރިއަކަށް ކަމެއް ދިމާވީމަ ދެރަވާނެވަރާއި ކަންބޮޑުވާނެވަރު..އަދި އެއީ ނަފްސާނީ ކަމަކަށް ވެއްޖެއްޔާ..ތިޔަ ބޭފުޅާގެ ދަރިއެއް ނެތީމަ ދެން ނުވިސްނޭނެ......"އަލާޔާ ދެރަވީކަމަށް ހެދުނެވެ." ޑޮކްޓަރ ވިޖޭއާއި ކޮންސަލްޓްކުރީމަ އޭނަ ބުނީ ނޯމަލްއޭ.....އެކަމަކު ނޯމަލް ކުއްޖެއްނޫން....މެންޓަލް ކަމެއް ހުރޭ..."\n"ދެނެހުރިން. އެހެން ސައިކޭޓްރިސްޓެއް އެބައާދޭ. ނޯ ވޮރީސް. ދަރިފުޅު ގެންނަންވީނު. އައި ވިލް ޗެކް އޮން ހާރ. އިވެލުއޭޓްކޮށްލީމަ އެނގޭނީ..މާދަން ކިހިނެއްވާނެ......އެރައުންޑް އިލެވެން..............."\n"ޝުއަ..." އަލާޔާގެ މޫނު އަލިވިއެވެ.\n"ކެން އައި ގޯ ނައު؟" އައިމަލް ހުއްދައަށް އެދުނެވެ. "ފްލާޓް"ކުރީ ބާވައެވެ. އެދެލޮލުން އެފަދަ ކުލަވަރެއް ފެނިފައިވެސް ޕްރޮފެޝަނަލް ވީ ދާދި އަވަހަށެވެ. އަލާޔާގެ ހިތް ނަށައިލަން އުޅެފައި އިރުފަދައިން އޮއްސިއްޖެއެވެ. އައިމަލް ހީކުރިވަރަށްވުރެ މާ އުދަގުލެވެ. އެކުވެރިކަން ބަދަހިކުރަންވީކަން ނޭގެއެވެ. އެކަމަކު ވަގުތެއް ނެތެވެ. މާޒިން ފުރަން ބާކީ އޮތީ މައްސަރެކެވެ. އެމަސް ތެރޭގައި އޭނަ މީހަކާއި ކައިވެނި ކުރަން ނޫނީ ރަށަށް ދާން ޖެހޭނެއެވެ. ބީރައްޓެހި ރަށެއްގައި އެއްވެސް ހިމާޔަތެއްނެތި ޅަ ދަރިއަކާއެކު ބަހައްޓާފައި މާޒިން ނުދާނެކަން އެންމެ ރަގަޅަށް އެނގެނީވެސް އޭނައަށެވެ.\nއެންމެ ރަގަޅެވެ. އައިމަލް ނޫނަސް ހުސްހަށި ބައި ޑޮކްޓަރެއް އަދި ހުރެދާނެއެވެ.\nގުޅުމެއްގައި ބަރަކާތް ލައްވާނީ އެގުޅުން ހަލާލުގޮތުގައި ފެށުމުންނޭ ބުނާ އަޑު އަލާޔާވެސް އަހައެވެ. ހަލާލު ގުޅުމަކަށް ފުރުސަތު ނޯންނަނީ ކީއްވެކަމެއް ނޭގެއެވެ. އޭނަގެ ހިތް ކިޔައިގެން އުޅޭ މީހާއާއިއެކުވެސް މިއުޅެނީ ހަލާލު ގުޅުމަކަށް ނުދެވިގެންނެވެ. ހަލާލު ގުޅުމަކީ ދީނުގައި އޮންނަ ފަދައިން ލޯބީގެ ގުޅުމެއްނެތި އަވަހަށް ކައިވެންޏާއި ހަމަޔަށް ދިޔުމެވެ. ނަމަވެސް އޭނަ މިއުޅެނީ އެކުވެރިކަމުގެ ކުލަ ޖައްސައިގެން މީނަ ފަހަތުން އުޅެގެން އާދޭސްކޮށްގެންވެސް ކާމިޔާބުކުރުމަށެވެ. އެހެނެއްނޫނެވެ. އަދި އައިމަލްގެ ހިތް އެނގެނީއެއްވެސް ނޫނެވެ. އައިމަލް ކައިވެންޏަށް ނޭދޭނެ ކަމެއް އެނގެނީ ކާކަށް ހެއްޔެވެ؟ އޭނައަކީވެސް ހުސްހަށި ބައި ފިރިހެނެކެވެ. އެހެން އެންމެން ފަހަތުން އުޅޭއިރުވެސް އެހުންނަ ސީރިޔަސްކަމާއި ފޮނިކަމުން އަންހެންކުއްޖަކާއި އަނގައިން ބުނުން އޭނައަށް އުދަގޫ ކަމަކަށް ވެފައިވިއެވެ.\nހަނާ ގޮވައިގެން އެކޮޓަރިއަށް ވަނުމާއެކު އައިމަލްގެ ނަޒަރު އެ ކުޑަ ކުޑަ ހަނާގެ މޫނަށް ހުއްޓުނެވެ.\n"ކޮން ނަމެއް ކޮއްކޮއަށް ކިޔަނީ؟"\n"ހަނާ ....." ހަނާ ބުނެލިއެވެ.\n"މި ޑްރެސް ވަރަށް ޕްރިޓީ......" އައިމަލްގެ ލޮލުން ފެނުނު އޯގާތެރިކަމާއިމެދު އަލާޔާ ހައިރާންވިއެވެ. ހަނާ އެހާ ފަސޭހައިން އެކުވެރިވާ ޒާތުގެ ކުއްޖަކަށް ނުވިޔަސް އައިމަލްއާއި ވަގުތުން އެކުވެރިވިއެވެ. އައިމަލް އެކިގޮތްގޮތަށް ހަނާއައި ވާހަކަދައްކާފައި ޗޮކްލެޓެއްވެސް ދިނެވެ. ހަނާއަށް މިއީ އެންމެ ރަގަޅު ބޭބެކަމުގައިވިއެވެ.\n"އަލާޔާ. ބުނެފާނަން ވާހަކައެއް. އަހަރެމެންނަކީ މުސްލިމުން ދޯ. އަޑުއަހަންތަ ރުގުޔާ؟ ގުރުއާނުން ޝިފާ ހޯދުން....އަހަންނަށް ހީވަނީ މިއީ ނަފްސާނީ މައްސަލައަކަށްވުރެ ޖިންނިއެއްގެ ކަންތައްހެން. އާއްމުކޮށް ސައިކެޓްރިސްޓުން ޖިންނި ޝައިތާނުންގެ ފަރާތުން ނަފްސާނީ މައްސަލަ ކުރިމަތިވާނެކަމަކަށް ގަބޫލެއްވެސް ނުކުރާނެ. އެކަމަކު އަހަރެން ކިޔެވިއިރު ރުގުޔާ ކުރަން ދަސްކުރިން. ހިޖާމާ ނޫނީ ވެޓް ކަޕިންވެސް ދަސްކުރިން. ރަސޫލު ސުންނަތުން އައިސްފައިވާ މިފަދަ ބޭސްވެރިކަމުން ބަލިމީހުންނަށް ފައިދާ ކުރާނެކަމަށް އަހަރެން ގަބޫލުކުރަން. މިކަހަލަ ކަންތައްތަކަށް ގިނަ ޑޮކްޓަރުން އީމާނެއްވެސް ނުވާނެ...އަހަރެން ރުގުޔާ ކުރަން ތިގެއަށް ދަންތަ؟" އައިމަލްގެ އެ ޖުމްލައިން އަލާޔާގެ ލޮލުން ފިޔަޖަހަން ފެށީ އުފާވެރިކަމެވެ.\n"ޕްލީޒް..........." އަލާޔާއަށް ބުނެވުނެވެ.\nއޭނަ މިހާ ވެގެން އުޅޭކަން އެނގުނީމަ އައިމަލް ފޫހިވެދާނެކަން ނޭގެއެވެ. ބައެއް ފިރިހެނުންގެ ހިތް އަތުލެވޭނީ ތަންކޮޅެއް އުދަގުލުން ލިބޭފަދަ އަގުބޮޑު އެއްޗިއްސަށެވެ. ބާޒާރުމަތީ ފަސޭހައިން ލިބެން ހުންނަ އެއްޗަކަށްވުރެ އެމީހުން ގަޔާވާނީ މިބުނާފަދަ އެއްޗަކަށް ނޫންހެއްޔެވެ؟\n"އެކަމަކު ތިގޭގައި މާޒިން އުޅޭނެއްނު. ޑޮކްޓަރ މާޒިން.. އޭނައަށް އަހަރެން ސައިކޭޓްރިސްޓަކު ރުގުޔާ ކުރާކަން އެނގުނީމަ މައްސަލަވެސް ޖައްސަފާނެއްނު.."\n"ބަޓް...ވަރަށް އަވަހަށް މާޒް ފުރާނެ. ޔޫކޭއިން ކޯހެއް ލިބިފައި އޮތީ. ފުރީމަ ކިހިނެއްވާނެ؟ އެކަމަކު އޭގެ ކުރިންވެސް މާޒްގެ ހުއްދަ އަތުލަފާނަން. ވަރަށް ކޫލް ވާނެ. ކޮންމެހެން ކާކުކަމެއް އެނގޭކަށް ނުޖެހޭނެ. ރުގުޔާ ކުރަން މީހަކު އަންނާނެއޭ ބުނީމަ އޯކޭތާ. މާދަން މާޒް ހަވީރު ޑިއުޓީ.....ޔޫ ކެން ކަމް އެރައުންޑް ނައިން. އިޝާކޮށްލައިގެން ގުރުއާން ކިޔަވާ ހަދައިގެން ފްރީވާނެ........"އަލާޔާ ދައުވަތު ދިނެވެ.\nވީމަ އޭނަ ގަވާއިދުން ނަމާދުނުކުރާ ކުއްޖާވެސް ގަވާއިދުން ނަމާދުކުރާކަން އަންގަން ކޮންމެހެންވެސް އެބަޖެހޭ ނޫންހެއްޔެވެ؟ ގުރުއާން އަކުރެއް ކީ ހަނދާނެއް ނެތަސް ކޮންމެ ރެއަކު ގުރުއާން ކިޔަވާކަމަށް ހަދަން ޖެހިއްޖެއެވެ.\nއަލާޔާ އަޖައިބުވީ މިފަދަ އަޅުވެރި ނަފްސާނީ ޑޮކްޓަރަކާއި ދިމާވީތީއެވެ. ކައިވެންޏާއި ހަމަޔަށް ދެވޭނެ ބާވައޭ އެތައް ހާސް ފަހަރު ހިތަށް އެރިއެވެ.\nރުގުޔާ ކުރަން އެގެއަށް މީހަކު ގެންނަ ކަން އެނގުމާއެކު މަހާ އެދުނީ މާޒިންގެ ހުއްދަ ހޯދުމަށެވެ. އަލާޔާ ގުޅިއެވެ.މާޒިން އަވަދިނެތި އުޅޭވަރުން ފޯނު ނެގުމުން އެވާހަކަ ދައްކާހިތެއް ނުވިއެވެ. އަލާޔާ ބުނީ ހުއްދަ ލިބިއްޖެކަމުގައެވެ. ކުދި ދޮގުހެދުމުގައި އަރާ ހުއްޓަސް މަހާގެ މައުސޫމްކަމުން ގަބޫލުކުރިއެވެ. މިވަގުތު ދޮގު ހަދައިގެން މަހާ ހިމޭން ކުރުވިޔަސް މާޒިންއާއި ދިމާވާ އިރަށް އެ ވާހަކަ އަހައިލާނެއެވެ. އޭނަ ބޭޒާރުވާނެއެވެ. ރަގަޅީ ހަގީގަތް ހާމަކުރުމެވެ. އެކަން ސިއްރުކޮށްދޭން އެދުމެވެ. އޭނަބުނީ މާޒިންފަދަ ގިނަ ޑޮކްޓަރުން ޖިންނިންގެ ސަބަބުން ބަލިތައް ޖެހޭކަމުގައި ގަބޫލުނުކުރާ ކަމަށެވެ. ޚުދު އޭނަވެސް ކުރިން އެކަން ގަބޫލުނުކުރާކަމުގައެވެ. ނަމަވެސް ނަފްސާނީ ޑޮކްޓަރުންތައް ހަނާ "ނޯމަލް" ކަމަށް ބުނަންޏާ ދެން އެކުއްޖާއަށް ދިމާވެގެން އުޅެނީ ޖިންނިއެއްގެ އުދަގޫތަކެވެ.\nއަލާޔާ ފެންވަރާ ރީތިވެލައިގެން މޭކަޕްކޮށްލިގޮތުން "ޑޭޓް"އަކަށް ތައްޔާރުވެގެން ލޯބިވެރިޔާއާއި ބައްދަލުކުރަން އިންތިޒާރުގައި ހުރި ކުއްޖެއްފަދައެވެ. ރާގީއަށްޓަކާ މިވަރުވެދާނެ ހެއްޔެވެ؟ މަހާ ހައިރާންވީ އޭނައާއި މާޒިންގެ މާޒީ ހަދާންވެފައެވެ. އެދުވަސްތަކުގައި އޭނަވެސް އުޅުނީ މިހާ ބޭގަރާރުވެފައެވެ. ގަޑިއަށް ސިއްރުން ބެލުނު އަދަދެއްވެސް ނޭގެއެވެ. ސިޓިންރޫމްގައި ފޯނާއި ކުޅެން އިންއިރު އަލާޔާގެ ހުރިހާ ސަމާލުކަމެއް ހުރީ ބޭރަށެވެ. ފަތެއް ހިރިލިޔަސް މީހަކު ޓަކި ޖެހިހެން ހީވެ ދުއްވައިގަނެވެން އުޅެވުނެވެ.\n"ކޮއިފުޅާ. ކާކު އަންނަން އުޅެނީ؟" ސަކީނާ އެގަޑީގައި ކޮޓަރިން ނުކުތްތަން ފެނުމުން އަލާޔާ ބިރުން ހަލާކުވިއެވެ. ސަކީނާ ނުލާހިކު އަނގަ ގަދަވާނެއެވެ.\n"މާމާ...މިރޭ އެއްކަލަ ޑަކުތަރު މިހިސާބުގައި އެބައުޅޭކަމަށް ވަނީ. އަވަހަށް އެނދަށް އަރާ ދުޢާކުރަން މާމަ އޮވޭ. ދޮރު ނުހުޅުވާތި..އެ ސޮރަށް އެންމެ މީރު ކާނާއަކީ މުސްކުޅިންގެ މަސްކަމުގައި ވަނީ.......ޚަންޖަރު ހިފައިގެން ތައްޔާރަށް އަހަރެން މިތާ މަޑުކުރާނަން.މާމައަށްޓަކާ ކަނޑު ދާއްބައަކާއި ހަނގުރާމަކުރަން ވިއްޔަ މިއުޅެނ.ީ މާމަ ދުޢާކޮށްދީ..."\nއަލާޔާ ސަކީނާ ގެންގޮސް އެނދަށް އަރުވާފައި ދޮރު ލައްޕާލިއިރު ސަކީނާ ލޯ ބޮޑުކޮށް ޝޮކެއްގައި އިންތަން ފެނި އަލާޔާ ހިނި އައެވެ.\nއެގަޑީގައި ހަނާ ކޮންމެވެސް ކަހަލަ އައިސްކްރީމެއް ކާހިތުން އެ ނުލިބިގެން ރޯންފެށުމުން އަލާޔާގެ ރުޅިގަނޑު ހިލިގަތެވެ.\n"ކިހާ ދެރަކަމެއްތަ؟ ރޯބަޑި މަރިޔަން ދައިތައަކަށް ހަނާ ވީ ކޮންއިރަކުންތަ؟ މަންމަ މިއުޅެނީ ހަނާއަށް ބޭސްކުރުވަން ޑޮކްޓަރެއް ގެންނަން. އެކަމަކު.....މާދަން އައިސްކްރީމް ގަންނާނީ. ބެޑްޓައިމް މިއީ......" އަލާޔާ ތަންކޮޅެއް ހަރުކަށިވެލިއެވެ. ކާރެއް މަޑުކޮށްލި އަޑު އިވުމާއެކު އަލާޔާގެ ފައި ހަރަކާކޮށްލިގޮތަށް ނުކެމެވުނުއިރު އައިމަލް ކާރުން ފޭބީއެވެ. ޖަންގަލީގެ ފެހި އަދި ކަޅުކަމެއް އެކުލެވޭ ޓީޝާޓަކާއި ޖިންސެއްގައި ހުރިއިރު މާ ދުރުންވެސް ސެންޓެއްގެ ވަސް ނޭފަތުގައި ހަރުލިއެވެ. އަލާޔާ އެއްޗެއް ބުނަން އުޅެނިކޮށް އަނބުގަހުގެ ގޮފިގަނޑަކުން އުދުއްސައިގަތް ވާލެއްގެ އަމާޒަކަށް އޭނަ ވިއެވެ. ހެދުމުގެ އަތުކުރިއަށް ތެތްކަން އިހުސާސްވުމާއެކު ބަލައިލެވުނެވެ.\n"އައްޗި...އެމުސްކުޅި ވާލު ދައިތަ އެދިޔައީ އަތަށް ސީ ލާފައި.. އެނޯއިން ސިލީ މުސްކުޅި އަންހެނުންނަށް އޯލްޑް ބެޓް ކިޔާ ސަބަބަކީވެސް އެއީ....."\n"އެވާލު މުސްކުޅިކަން އެނގުނީ ކިހިނެއް؟" އައިމަލް އެހިއެވެ.\n"ޔޫ ނޯ....ބައެއްފަހަރު ވިސްނައިލީމަ................" އަލާޔާ ކިޔައިލިއެވެ.\n"އެބަ އަންނަން ދޮވެލައިގެން...ޗޭންޖްކޮށްލައިގެން..." އަލާޔާ ދެތިން ފިޔަވަޅު އަޅާފައި އައިގޮތަށް އައިމަލްގެ އަތުގައި ހިފައިގެންގޮސް ގެއަށް ވެއްދިއެވެ." މިތާ މަޑުކޮށްލާ. މީހަކަށް ފެނިއްޖެއްޔާ ވަގުތުން މުޅި ރަށް އަޑުގޮވާނެ..ހަނާ....ޑޮކްޓަރ މަތިން ހަދާން އެބަހުރިތަ؟ މަންމަ އަންނަންދެން ޑޮކްޓަރ ކައިރީ އިންނާތި..ޗޮކްލެޓް ހިފައިގެން އައީ........"\nހަނާ ލޯ ފޮހެލާފައި ރަކިގޮތަކަށް ހީލިއެވެ.\nމިއީ ރަގަޅު ބޭބެއެކެވެ. ދިމާވާ ކޮންމެ ފަހަރަކު ޗޮކްލެޓް އެބަ ލިބެއެވެ.\nއަނާއަށް ލިބުނު ޗޮކްލެޓް ކާންއިން އިރު އެ ދެލޯ ވިދައެވެ.\nއަލާޔާ މިފަހަރު އައީ ގަދަ ފެހިކުލައިގެ އަތްދިގު ޓީޝާޓަކާއި ޖިންސެއްލައިގެންނެވެ.އަދި ވަރށް ހައިރާންވެގެން ލޯ ބޮޑުކޮށްލާފައި އައިމަލްގެ ހެދުން ކޮޕީކުރަން ނޫން ކަމަށާއި ހަމަ އިއްތިފާގު ކަމަށް ބުނުމުން ވެސް އައިމަލް ހިންޏެއް ނައެވެ.\n"އަދި އަނދިރިވީމަ ޑޮކް ލައިގެން ހުރި ހެދުމަށް ނުވެސް ބެލުނޭ....." އަލާޔާ ބުނެލިއެވެ. އެކަހަލަ ކުދި ދޮގު ހެދުންވެސް ހުއްދަ ނޫންކަން އެނގޭއިރުވެސް އެ ނުބައި އާދަ ނުހުއްޓެނީއެވެ.\n"އިޓްސް އޯކޭ....ސޯ....ރުގުޔާ ފަށަމާ..."\nހަނާ ސޯފާގައި ބާއްވާފައި އައިމަލް ކިޔަވަން ފެށީ ޖިންނި ސޫރަތުގެ އާޔަތެކެވެ. ހަނާގެ ކަންފަތްދޮށުގައި ކިޔަން ފެށުމުން ކަންބޮޑުވެގެން ހަނާ ތެޅިގަނެގެން ތެދުވާން އުޅުނެވެ.\n"އޯ ގޯޑް...ޖިންނިތަ؟" އަލާޔާ ގަތީ އަމަށަކު ބިރެއް ނޫނެވެ. މޭގަނޑުވެސް އައީ އަތަށެވެ.\nއައިމަލް ހިފަހައްޓަން އުޅުމުން އަދި ހަނާ ހާސްވީވަރުން ކުރިއަށްވުރެ ބޮޑަށް ގަދަދައްކަން ފެށިއެވެ. އަލާޔާގެ ފައިވެސް ބިންމަތީ ހަރުލީއެއް ނޫނެވެ. އޭނަގެ ޚިޔާލަށް ފެންނަން ފެށީ ހިނގާވަރަށްވުރެ ހާދިސާ ބޮޑުކޮށެވެ. ހަނާގެ ބަދަލުގައި ޖިންނިއަކު އެތާ އޮވެ ކަރުތެެރެއިން ފާޑު ފާޑު އަޑު ލައްވާތަން ފެނުނެވެ.\n"މިރެއަށް ނިންމައިލަމާ. ރަގަޅުވާނެ އަދި.." އައިމަލް ހަނާގެ އިސްތަށިގަނޑުގައި ފިރުމައިލިއެވެ. ހަނާގެ ލޮލުގައި ބޮޑެތި ކަރުނަ ތިކިތަކެވެ.\n"ޖިންނި ހިގައްޖެތަ؟ ނޫނީ އަދިވެސް ހަނާ ގައި ތެރޭގައި؟" އަލާޔާ ހަނާދެކެވެސް ބިރުގަތެވެ.\n"ދޭތެރެއަކުން އެ އަންނާނީ. ފިކުރުބޮޑުނުކުރޭ...އަހަރެން ބުނާގޮތަށް ހަދާނީ...މަޑުމަޑުން ފަހަރަކު ސްޓެޕެއް ނަގަމާ..." އައިމަލްގެ އަޑުގައި ހުރިގޮތަކުން ބިރުން ފިތްކެޑިފައި ހުރި މީހަކުވެސް މައިތިރިވެދާނެއެވެ.\nއެހެން ޑޮކްޓަރަކާއިއެކު މަސައްކަތް ކުރަން ޖެހުނަސް ބަދަލުކޮށްގެން އާޒީން އައިމަލްގެ ޑިޕާޓްމެންޓަށް ދާން ފެށީ ވަކިކަމަކަށް އަމާޒު ހިފާފައި އެކަން ކާމިޔާބުކުރުމުގެ އެދުން ހިތުގައި ވަރުގަަދަވީލެއް ބޮޑުކަމުންނެވެ. އަލާޔާ ގެ ފަރާތުން "ފްލާޓް"ކުރުމުގެ އަމަލުތަކާއި ބަސްތައް އިވުނަސް އައިމަލްގެ ފަރާތުން ފެނުނީ ހަމައެކަނި ޕްރޮފެޝަނަލް ކަމާއި އަޅުވެރިކަމެވެ. އެކަމުން އަލާޔާގެ ހިތުގެ މަގާމު އިތުރުވިއެވެ. އަދި ކޮންމެހެން ލޯތްބޭ ކިޔާ ވަރުގަދަ ޖަޒުބާތެއް ނުއުފެދުނަސް އޭނަގެ ބޭނުމަކީ މިވަގުތަށް މީހަކާއި ކައިވެނިކޮށް ވަޒީފާގައި ދެމިހުރެވޭނެގޮތް ވުމެވެ.\nބައެއްފަހަރު ނޭގިހުއްޓާ ހަޔާތަށް ބޮޑު ބަދަލެއް އަންނަން ސިކުންތުކޮޅެއްވެސް ނުނަގާނެއެވެ. އަލާޔާ ވަޒީފާ އަދާކުރާ ހޮސްޕިޓަލް ޕްރައިވެޓައިޒްކޮށް އެތަނަށް އާ ސީއީއޯއެއް އައުމުން ވަޒީފާތައް ގެއްލިދާނެކަމުގެ ބިރު ހީވެ އެންމެން ކަންބޮޑުވެގެން އުޅުނެވެ. އަލާޔާ ހުރީ އެމީހަކު ދެނެގަންނަން ބޭނުންވެފައެވެ. މީހުންނަށް އޯގާތެރި އެހެންމީހުންގެ އިހުސާސްތައް ދެނެގަނެވޭފަދަ ވެރިއަކަށް އެދި ދުޢާކުރާނީ ކިތައް ނަފުސްކަމެއް ނޭގެއެވެ.\nއަލާޔާއާއި މަހާ އެގޭގެ ބެލްކަނީގައި އަނބުކާން އިށީދެލައިގެން ތިއްބެވެ. ރޯ އަނބާއި ކުޅި ރިހާކުރު ކެއުމުގެ ފޯރީގައެވެ. އެގަޑީގައި ހަނާ އޮތީ ނިދިފައެވެ.\n"މާޒް ޗޫޒްކުރި ނަން ގޯހެއްނޫން. ގޭގައި ތިބޭއިރު އޯޓަމް ވިއު ވިއްޔަ ފެންނަނީ. މިގޭގައި ދިރިއުޅުމަކީ ހަމަ ޑްރީމެއް.... "\n"އެކަމަކު މެރީ ނުކުރަންޏާ ރަށަށް ދާކަށް ނު ޖެހޭނީ. ރަށުގައިވެސް ދަންނަ ކުއްޖެއް ނެތްތަ؟" މަހާ އެހިއެވެ." ކޮންކަހަލަ ބޯއި އެއް އެންމެ ކަމުދަނީ؟"\n"އަބަދުވެސް ހިތަށް އަރާ ވަރުގަދަ މަތިމަހެއް ހުރި މީހެކޭ އެންމެ ރީތިވާނީ. މަތިމަސް ރަގަޅަށް ބަލަހައްޓާ މީހަކު ކިހާ ޒިންމާދާރުވާނެ އަދި އެހާ ޝަޚުސިއްޔަތުވެސް ވަރުގަދަވާނެ. ބޯއިސްއިންނާއި ރިއަލް މެންއާއި ދޭތެރޭގައި ހުރި ފަރަގަކަށް ފެންނަނީ ބޮޑު މަތިމަސް.........އެކަމަކު ނޭފަތް ހިރުވާނެ ދޯ..މައްސަލައަކީ މިކަހަލަ ފިރިހެނެއް ހޯދަން ވެއްޖެއްޔާ ހިންދީ ފިލްމެއްގެ ޓާކުރަކާއި ނޫނީ ނަވާބަކާއި އިންނަން ޖެހޭނީ..............................." އަލާޔާ އައިމަލް މަތިން ހަދާންވިއެވެ. އައިމަލްއަށް ޓާކުރެއްގެ ސިފަތައް ލިބިފައެއްނެތޭ ހިތަށް އެރިއެވެ. އެކަމަކު ހިތް ސިދުރަތުލް މުންތަހާއަށް ލައިގެން އުޅޭ މީހެކެވެ. އެ ފޮނި ތަކައްބުރު އިންސާނާގެ ހިތާއި ހަމަޔަށް ނުފޯރައިގެން އަންހެންކުދިން ކުރާ މަސައްކަތާއިމެދުވެސް ފޫހިވިއެވެ. އެވަރުން އުޅެން ޖެހޭހެއްޔެވެ؟\n"ރާގީ ސާހަބް ކޮބައިތަ؟"\n"ބާރަށް ނުކިޔައްޗޭ. ފާރުގައި ވެސް ކަންފަތް ހުރޭ..މާޒްއަށް އެނގިއްޖެއްޔާ އެންމެ ކުރިން ފުރާ ބޯޓަކަށް ލާފައި ވިލެޖަށް ފޮނުވައިލާނެ. "\n"އޭނަގެ ބޮޑު މަތިމަހެއް ހުރޭތަ؟" މަހާއަށް ޝައްކެއްވިއެވެ.\n"ނުހުރޭ. ތުނިކޮށް ކޮށާފައި...އެކަމަކު އޭނަ ވަރަށް ޗާމިން." އަލާޔާ ހިނިގަނޑެއްޖަހައިލިއެވެ."ކައިވެނީގެ ރަނަކަށް މަތިމަހެއް ޖަހަން ބުނެފާނަން..ރާގީ އަތުގައި ފީރޯޒަކާއި ސުލޭމާނެއް ޖެހި ދެ އަނގޮޓި އޮވޭ. އިނގިލިތަކާއި ވަރަށް ގުޅޭ..........................."\n"އަގް...... ޔޫ އާ ކްރޭޒީ......"މަހާ ހޭންފެށިއެވެ. އިރުކޮޅަކުން އެއްޗެއް ވިސްނިގެން ހުނުން ހުއްޓާލައިފިއެވެ.\n"ފިރިހެނުންނަށް ދެ އަގޮނޓި ހުއްދަތަ؟"\n"ނޭގޭ. މަހާވެސް ދެން ހާދަ މުސްކުޅި ޚިޔާލު ތިހިރީ. އެކަހަލަ ކުދިކަންތައް ނަގާ ބޮލަށް ލައިގެން ނޫޅެބަލަ. އެހެނޭ ކިޔާފައި ނަރަކައަކަށް ނުދާނެއްނު.. ނަމާދުކޮށްގެން ގުރުއާން ކިޔަވާ ރަގަޅު މީހުންގެ މަންޒިލަކީ ޖަންނަތުލް ފިރުދައުސް. އެއްވެސް އިންސާނެއް އެންޖެލްއަކަށް ވާނެތަ.. ތެދަށް ބުނަންޏާ އިންސާނުންގެ ތެރެއިން އެންޖެލްއެއް އުޅެންޏާ އެއީ އެކަކު. އަދި އެންމެ ސަޅި ތަންކޮޅަކީ އޭނައަށް ޖިންނި ވޯލްޑް އެނގޭތީ....މަ ވަރަށް ލައިކްވޭ...އަނެއްކާ ޖިންނި އެއް ނޫންކަމެއް އެނގެނީ ކިހިނެއް؟"އަލާޔާ ފޯނުން ގަޑިއަށް ބަލައިލިއެވެ." އެހާ މިސްޓީރިޔަސް....ވަރަށް ހޮޓް.."\nޖެހިގެން އައި ދުވަހު އަލާޔާ އެހެން ކުއްޖަކަށް ޗޮކްލެޓެއް ދޭން ބުނެގެން އޭނައަށް އައިމަލް ކައިރިއަށް ދިޔުމުގެ ނަސީބު ލިބުނެވެ. އެހާ ރީތި ކޮށް ހެދުން އަޅައިގެން ލުއި މޭކަޕެއްކޮށްގެން މީރުވަސް ދުއްވާލައިގެން ހުރެ އައިމަލްގެ ކުރިމަތީގައި އިންނަން ޖެހޭނެއެވެ. އެންމެ ކުރިން ވަން ބަލިމީހާ ފެނިފައި އަލާޔާގެ ލޯ ބޮޑުވިއެވެ.


ފ.ނިލަންދޫ ވަޙްދާ މިސްކިތުގެ މަރާމާތު މަސައްކަތް ކޮށްދޭނެ ފަރާތެއް ހޯދުން – The Secretariat of F. Nilandhoo Council\nނަންބަރު : (IUL)374-C/374/2020/23\nފ.ނިލަންދޫ ވަޙްދާ މިސްކިތުގެ މަރާމާތު މަސައްކަތް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ. މި މަސައްކަތް އަމިއްލަ ތަކެތީގައި ކުރުމުގެ ޝައުޤުވެރިކަން ހުރި ފަރާތްތަކަށް އެސްޓިމޭޓް ހުށަހެޅުމުގެ ފުރުޞަތު ހުޅުވާލަމެވެ.\nމި މަސައްކަތާގުޅޭ ތަފުސީލު، މަޢުލޫމާތު ކަރުދާހުގައި ހިމެނިފައިވާނެއެވެ. މަޢުލޫމާތު ކަރުދާސް މިއިދާރާގެ ކައުންޓަރުންނާއި، ވެބްސައިޓުން އަދި ގެޒެޓުން ލިބެން ހުންނާނެއެވެ. މިއިދާރާއަށް ވަޑައިގެން މަޢުލޫމާތު ސާފު ކުރައްވަން ބޭނުންފުޅުވާ ބޭފުޅުން 2020 ފެބްރުއަރީ 16 ވަނަ ދުވަހުން ފެށިގެން ރަސްމީ ގަޑިގައި މިއިދާރާއަށް ވަޑައިގެން މަޢުލޫމާތު ކަރުދާސް ނެންގެވުން އެދެމެވެ.\nވީމާ، މި މަސައްކަތަށް ޝައުޤުވެރިކަން ހުރި ފަރާތްތަކުން 2020 ފެބްރުއަރީ 24 ވަނަ ދުވަހުގެ 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާނީ މިއިދާރާއިން ދޫކުރާ ނަމޫނާއާއި އެއްގޮތަށެވެ. އަންދާސީ ހިސާބު ހުށަހަޅާ ފޯމުގެ ނަމޫނާ މިއިދާރާގެ ވެބްސައިޓުން www.fncl.gov.mv ޑައުންލޯޑު ކުރެއްވޭނެއެވެ.\n19 ޖުމާދިލްއާޚިރާ 1441


ރާއްޖެ އެޓޯލް ވޮލީބޯޅަ ޗެމްޕިއަންޝިޕް ގދ. އަތޮޅު މުބާރާތް 2022 ބައިވެރިވުމުގެ ފުރުޞަތު ހުޅުވާލައިފި - AO News\nރާއްޖެ އެޓޯލް ވޮލީބޯޅަ ޗެމްޕިއަންޝިޕް ގދ. އަތޮޅު މުބާރާތް 2022 ބައިވެރިވުމުގެ ފުރުޞަތު ހުޅުވާލައިފި\n“ގދ.އަތޮޅު ކައުންސިލް ފޭސް ވޮލީބޯލް ޓޯނަމެންޓް 2021″\n“ރާއްޖެ އެޓޯލް ވޮލީބޯޅަ ޗެމްޕިއަންޝިޕް ގދ. އަތޮޅު މުބާރާތް 2022 ” ބައިވެރިވުމުގެ ފުރުޞަތު ހުޅުވާލައިފިއެވެ،\nވޮލީބޯލް އެސޯސިއޭޝަން އޮފް މޯލްޑިވްސް އާއި، ހުވަދުއަތޮޅު ދެކުނުބުރީ އަތޮޅު ކައުންސިލާ ގުޅިގެން ބާއްވާ “ރާއްޖެ އެޓޯލް ވޮލީބޯޅަ ޗެމްޕިއަންޝިޕް ގދ. އަތޮޅު މުބާރާތް 2022” ފިރިހެން ޑިވިޜަނާއި، އަންހެން ޑިވިޜަނުގައި ބައިވެރިވުމުގެ ފުރުސަތު ހުޅުވާލާފައިވާއިރު މި މުބާރާތް ބޭއްވުމަށް ހަމަޖެހިފައިވަނީ މި އަހަރުގެ މާރޗް މަހުގެ 19 ވަނަ ދުވަހުއެވެ.\nމި މުބާރާތުގައި ވާދަ ކުރުމުގެ ފުރުސަތު ދިނުމަށް ހަމަޖެހިފައިވަނީ ކޮންމެ ރަށަކުން ފިރިހެން ޑިވިޜަންގެ ޓީމަކަށާއި، އަންހެން ޑިވިޜަންގެ ޓީމަށެވެ. ހުވަދުއަތޮޅު ދެކުނުބުރީ އަތޮޅު ކައުންސިލުން ބުނީ މި މުބާރާތުގައި ބައިވެރިވާ ޓީމުތަކަކީ ރަޖިސްޓްރީ ކޮށްގެން ހިންގާ ކްލަބް/ ޖަމްޢިއްޔާތަކުގެ ތެރެއިން މި މުބާރާތުގައި އެރަށް ތަމްސީލުކުރުމަށް ރަށުކައުންސިލުގެ އެންޑޯޒްމަންޓް ލިބިފައިވާ ޓީމަކަށް ވާން ޖެހޭނެކަމަށެވެ.\nމި މުބާރާތުގައި ބައިވެރިވުމަށް ޝައުޤުވެރިވާ ކުލަބް / ޖަމްޢިއްޔާތަކުން 15 ފެބުރުވަރީ 2022 ވާ އަންގާރަ ދުވަހުގެ 14:00 ގެ ކުރިން ސިޓީއަކުން ގދ،އަތޮޅު ކައުންސިލް އިދާރާއަށް [email protected] އަށް މެއިލް ކޮށް ދިނުމަށް ވަނީ އެދިފައެވެ. އަދި މި މުބާރާތުގައި ބައިވެރިވާން އެދޭ ސިޓީއާއެކު ކުލަބް/ޖަމްޢިއްޔާގެ ރަޖިސްޓްރީ ކޮޕީ އާއި، ރަށުކައުންސިލްގެ އެންޑޯޒްމަންޓް ލިޔުން ހުށަހަޅަންވާނެކަމަށް މި އިއުލާނުގައި ވަނީ ބަޔާންކޮށްފައެވެ.\nހުވަދުއަތޮޅު ދެކުނުބުރީ އަތޮޅު ކައުންސިލްރާއްޖެ އެޓޯލް ވޮލީބޯޅަ ޗެމްޕިއަންޝިޕްވޮލީ ޓޯނަމެންޓްވޮލީބޯލް އެސޯސިއޭޝަން އޮފް މޯލްޑިވްސްގދ. އަތޮޅު


Anehkaaves fassivi adhadhu 100in dhashah - 247.mv\n08:17 PM, Saturday 17, April 2021\nއަނެއްކާވެސް ފައްސިވި އަދަދު 100އިން ދަށަށް\nކޮވިޑް19އަށް ފައްސިވާ މީހުން ދެނެގަތުމަށް، ރެންޑަމް ސާމްޕަލް ނަގަނީ-- 247 ފޮޓޯ: ފާތިމާ\nHulhukolhu 00:38 AM, Sunday 21, March 2021\nމިދިޔަ ހަފްތާ ނިމިގެން ދިޔައީ، އެ ހަފްތާ ފެށުނުއިރު، 100އިން ދަށުގައި ހިފެހެއްޓެމުން ދިޔަ، ކޮވިޑަށް ފައްސިވާ މީހުންގެ އަދަދު 100އިން މައްޗަށް ގޮސްފައިވަނިކޮށެވެ. މިދިޔަ ހަފްތާގެ އަންގާރަ ދުވަހުން ފެށިގެން ކޮވިޑް19އަށް ފައްސިވާ މީހުންގެ އަދަދު ކުއްލިއަކަށް، 100އިން މަތިވެ، ރައްޔިތުން ހާސްކަމެއްގެ ތެރެއަށް ގެނުވިއެވެ.\nކޮވިޑްގެ ކޭސްތައް ކުއްލިއަކަށް އިތުރުވާން ފެށުމާއެކު، ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ވަނީ، އެކަން ވަގުތުން އެންމެހާ ރައްޔިތުންގެ ސަމާލުކަމަށް ގެނެސް، ފިޔަވަޅުތައް ވަރުގަދަކޮށްފައެވެ. އެގޮތުން، ރައްޔިތުންގެ ބަސްއެހުމާއެކު، އެޗްޕީއޭގެ ހަރުދަނާ ގައިޑްލައިންތަކަށް ތަބާވުމުގެ ނަތީޖާއަކަށް ވެގެން ދިޔައީ ހަފްތާ ނިމުނުއިރު، މާތްﷲގެ އިރާދަފުޅާއެކު، ކޮވިޑް ކޭސްތައް އަނެއްކާވެސް 100އިން ދަށަށް ދިއުމެވެ.\nއެޗްޕީއޭގެ ތަފާސްހިސާބުތަކަށް ބަލާއިރު، ހުކުރު ދުވަހުގެ ހަވީރު 6:00 އިން ހޮނިހިރު ދުވަހުގެ ހަވީރު 6:00އާ ހަމައަށް ރާއްޖޭން ކޮވިޑަށް ފައްސިވެފައި ވަނީ 81 މީހެކެވެ. ނަމަވެސް ބުރާސްފަތި ދުވަހުގެ ހަވީރު 6:00އިން ހުކުރު ދުވަހުގެ ހަވީރު 6:00އާ ހަމައަށް 145 މީހަކު ކޮވިޑަށް ފައްސިވިއެވެ.\nރާއްޖޭގައި މިވަގުތު ކޮވިޑަށް ފަރުވާ ދެމުން ގެންދާ މީހުންގެ ޖުމުލަ އަދަދަކީ 2404އެވެ. އޭގެ ތެރޭން 107 މީހަކަށް ފަރުވާ ދެމުން ދަނީ ހޮސްޕިޓަލުގައި އެނދުމަތިކޮށްގެނެވެ. ރާއްޖޭން މިހާތަނަށް ކޮވިޑަށް ފައްސިވި މީހުންގެ ޖުމުލަ އަދަދަކީ، 22،373އެވެ.\nހެލްތު ޕްރޮޓެކްޝަން އޭޖެންސީ ހޭލުންތެރިކުރުވުން ކޯވިޑް19 އާންމު ސިއްހަތު\nމާލެ ސިޓީ "މުޢިއްޒު ވެއްޖެ"!\nރައީސް ނަޝީދު، ޞާލިހުގެ ސަރުކާރަށް ވަގަށް ގޮވައިފި\nފިޔަވަޅުތައް ލުއިކޮށް ސްކޫލްތައްވެސް ހުޅުވާލަނީ\nފައްސިވާ ޢަދަދު ދަށް ނުވިޔަސް އެއްގަމު އުޅަނދު ދުއްވުމަށް ލުއިތަކެއް\n© 2021, 247 Media Pvt Ltd. All Rights Reserved. A product of 247 Media.


BREAKING | Covid-19: Brazil In Ithuru 659 Meehaku Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 659 މީހަކު މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އެކަނިވެސް ބްރެޒިލް އިން އިތުރު 25,364 މީހަކަށް ކޮވިޑް-19 ޖެހިފައި ވެއެވެ. މިއާއެކު މިހާރު ބްރެޒިލް އިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު ވަނީ 1,866,176 އަށް އަރާފައެވެ.\nބްރެޒިލް އިން މިދިޔަ 24 ގަޑިއިރު ތެރޭގައި އިތުރު ގިނަ ބަޔަކު މަރުވުމާއި ގުޅިގެން، ކޮވިޑް ޖެހިގެން އެޤައުމުން މަރުވި މީހުންގެ ޖުމްލަ އަދަދު މިހާރު ވަނީ 72,151 އަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 1,213,512 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 13 މިލިއަނަށް އަރާފައިވާއިރު، އޭގެތެރެއިން ބައި މިލިއަނަށްވުރެ ގިނަ މީހުން ވަނީ މަރުވެފައެވެ.


MNP'aa Gulhunee Siyaasee Ingilaabeh Gennan: Shidhatha - Vaguthu\nއެމްއެންޕީއާ ގުޅުނީ ސިޔާސީ އިންގިލާބެއް ގެންނަން: ޝިދާތާ\n3 މަސް ކުރިން ( އޮގަސްޓް 28, 2021 )\nކުރީގެ ޖެންޑާ މިނިސްޓަރު ސިދާތާ ވަގުތު އަށް އިންޓަވިއު ދެއްވަނީ؛- ވަގުތު އިމޭޖަސް- މުހައްމަދު އަފްޒަލް\nއަލަށް އުފައްދާ ސިޔާސީ ޕާޓީ، މޯލްޑިވްސް ނޭޝަނަލް ޕާޓީ (އެމްއެންޕީ) އާ ގުޅިވަޑައިގަންނަވަނީ ކުރިއަށް އޮތް ދެ އަހަރުގެ ތެރޭގައި ސިޔާސީ އިންގިލާބެއް ގެނެވޭނެ ކަމުގެ އުއްމީދުގައި ކަމަށް ދާދި ފަހުން އެ ޕާޓީއަށް ގުޅިވަޑައިގެންނެވި ކުރީގެ ޖެންޑާ މިނިސްޓަރު ޝިދާތާ ޝަރީފް ވިދާޅުވެއްޖެއެވެ.\nވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގައި 12 އަހަރަށް ވުރެ ގިނަ ދުވަހު މަސައްކަތް ކުރެއްވުމަށް ފަހު އެ ޕާޓީ ދޫކޮށްލުމާ ގުޅޭ ގޮތުން "ވަގުތު ހަވާސް" ޕްރޮގްރާމްގައި ސުވާލު ކުރުމުން ޝިދާތާ ވިދާޅުވީ އެ ކަމުގައި ވަކި ޚާއްސަ ސަބަބެއް ނެތް ކަމަށެވެ.\nއެހެން ވިޔަސް ވަޒީރު ކަމުން ދުރުވެވަޑައިގެންނެވި ފަހުން ވޭތުވެދިޔަ ދެ އަހަރެއްހާ ދުވަހުގެ މުއްދަތުގައި ސިޔާސީ މަސްރަހާ މެދު ވަރަށް ބޮޑަށް ވިސްނާލަން ފުރުސަތު ލިބިވަޑައިގަތް ކަމަށް އޭނާ ވިދާޅުވިއެވެ. އަދި ރާއްޖޭގެ މަސްރަހަކީ ކުއްލި ބަދަލުތައް އަންނަ މަސްރަހެއްގެ ގޮތުގައި ސިފަކުރެއްވިއެވެ.\n"މެދުކެނޑުމަކަށް ފަހު އަލުން ސިޔާސީ މަސައްކަތަށް ނުކުންނަން ވިސްނިއިރު ގަބޫލު ކުރެވުނީ މުޅިން ތަފާތު ސިޔާސީ ވިސްނުމަކާ އެކު ކުރިއަށް ދާން ޖެހޭ ވަގުތު އައިސް ޖެހިފައިވާ ކަމަށް." ޝިދާތާ ވިދާޅުވިއެވެ\nނަމަވެސް އޭނާއަކީ އަވަސް އަވަހަށް ޕާޓީ ބަދަލުކޮށް، އެއް ޕާޓީން އަނެއް ޕާޓީއަށް ދުވާ މީހުންގެ ތެރޭގައި ހިމެނޭ މީހެއް ނޫން ކަމުގައި ވިދާޅުވިއެވެ. އަދި ވަރަށް ދިގު މުއްދަތެއް ވަން ދެން އެއް ޕާޓީއަކަށް އިޚްލާސްތެރި ގިނަ މަސައްކަތްތަކެއް ކުރެވިފައިވާ ކަމަށް އޭނާ ވިދާޅުވިއެވެ.\nރިޔާސީ އިންތިޚާބަށް ދެން އޮތީ އެންމެ ދެ އަހަރެއްހާ ދުވަސް ކަން ފާހަގަ ކުރައްވައި ޝިދާތާ ވިދާޅުވީ އެމްއެންޕީއާ ގުޅިވަޑައިގަތީ މި ދެ އަހަރު ދުވަހުގެ ތެރޭގައި ސިޔާސީ އިންގިލާބެއް ގެންނަން ޖެހޭ ކަމުގައި ގަބޫލު ކުރެވިގެން ކަމަށެވެ.\n"ރިޔާސީ އިންތިޚާބަށް އޮތީ އެންމެ ދެ އަހަރެއްހާ ދުވަސް. މި ދެ އަހަރު ދުވަހުގެ މުއްދަތުގައި ޕޮލިޓިކަލް ޓްވިސްޓްއެއް ގެނެވޭނެ." ޝިދާތާ ވިދާޅުވިއެވެ.\nއެމްއެންޕީގެ ރިޔާސީ ޕްރައިމަރީގައި ދަނގެތި ދާއިރާގެ މެންބަރު މުހައްމަދު ނާޒިމް (ކާނަލް) ވާދަކުރައްވާނެ ކަން އިއުލާން ކުރައްވާފައިވާ ކަން ފާހަގަ ކުރައްވައި ޝިދާތާ ވިދާޅުވީ އުއްމީދަކީ ނާޒިމްއާއެކު މި ދެ އަހަރު ދުވަހުގެ ތެރޭގައި ރަނގަޅު މަސައްކަތްތަކެއް ކުރެވުން ކަމަށެވެ.\n"އަލަށް އުފައްދާ ޕާޓީއެއްގައި އަޅުގަނޑުމެން ހިމެނިގެން ގިނަ މަސައްކަތްތަކެއް ކުރެވޭނެ ތަން އަޅުގަނޑަށް ފެންނަނީ، އަޅުގަނޑުގެ ވެސް ބޮޑު ދައުރެއް އަދާ ކުރެވިގެން ނަތީޖާތަކެއް ނެރެވޭ މަންޒަރު އަޅުގަނޑަށް ފެނޭ." ޝިދާތާ ވިދާޅުވިއެވެ.\nއެމްއެންޕީއަކީ މަޖިލީހުގެ ފަސް މެންބަރަކު އިސްވެ ހުންނަވައިގެން އުފައްދަވާ ޕާޓީއެވެ. އެ ޕާޓީގެ މަސްއޫލުވެރިޔެއްގެ ގޮތުގައި ޕާޓީ އުފެއްދެވުމުގެ ފޯމު އިލެކްޝަންސް ކޮމިޝަން (އީސީ) އަށް ހުށަހެޅުއްވީ ނާޒިމްގެ އާއިލީ ގުޅުމެއް ވެސް އޮންނަ ވިލިމާލެ ދާއިރާގެ މެންބަރު އަހްމަދު އުޝާމްއެވެ.\nނާޒިމްއާއި އުޝާމްގެ އިތުރުން ދެން އެ ޕާޓީއަށް ގުޅިވަޑައިގަތް މަޖިލިސް މެންބަރުންނަކީ، ތިމަރަފުށި ދާއިރާގެ މެންބަރު އަބްދުﷲ ރިޔާޒްއާއި، ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) އާއި، ނިލަންދޫ ދާއިރާގެ މެންބަރު އަބްދުލް މުހްސިން ހަމީދު (ޖޭފޯ) އެވެ.\nއޮގަސްޓް 28, 2021 09:38\nޝިދާތާ އެއީ ކުޅަދާނަ ސިޔާސީ ފަހުލަވާނެއޭ އެކަމަކު އާންމު މައުލޫމާތު ނުވަތަ ޖެނެރަލް ނޮލެޖް ވަރަށް މަދު އަންހެނެއް ކަން ފާހަގަ ވެއޭ ޝިދާތާ އަމިއްލަ އަށް މާލޭގެ ހުރިހާ ގެބިސީ ތަކަށް ވަދެ ސާފުކުރަންވީ މާލޭގައި ފުނި ޖެހިފައި ހުރި މައްސަލަ ތަކަށް ހައްލު ހޯދާނެ ގޮތް އެގޮތުން އެބަޖެހޭ މާލޭ ތިލަފުށިން ފެށިގެން ގޮސް ގާފަރާއި ޖެހެން ދެން މާލޭގެ އުތުރު ފަރާތު ހުޅަނގު ބިތުގައި ހުރިއްޔާ ހުރި ހުރިހާ ފަޅު ތައް ހިއްކާލާ ޖަޕާން ނުވަތަ ޗައިނާ އާއި ގުޅިގެން ލޯނެއް ނަގައިގެން މިކަން ކުރަން ބްރިޖް އަޅަން އަދި މާލެ އަތޮޅަކީ އެއީ މާލެ ސަރަހައްދު ކަމަށް ކަނޑައަޅާ މާލެ ސަރަހައްދުގައި ހުރިއްޔާ ހުރި ހުރިހާ ފަޅެއް ހިއްކާލާ އެތަން ތަނުން ބިން ތައް ހިލޭ ދިވެހިރައްޔިތުންނަށް ދޭން ނިންމަން ވިސްނާ އެކަމަށް ސިޔާސަތު ތައް އެކުލަވާލަން އައި ކުޑް ލައިކް އިޓް ޓިލް ދަ ޑޭ ދެޓް އައި ޑައި ޑައި ޑާއި ޑާއި..\nއޮގަސްޓް 28, 2021 11:04\nފަހުލަވާނުގެ ކުޅަދާނަކަމުން މިނިސްޓަރުކަމުން ވަކިކުރީ. އައިކުޑަށް އެކަން ނޭގެނީކަމަށް ވެދާނެ.\nއޮގަސްޓް 28, 2021 09:42\nކޮބާތަ ތިބުނާ ސިޔާސީ އިންގިލާބަކީ؟ ގައުމުގެ ބައިތުލްމާލު އިތުރަށް ދަވާލުންތަ؟ ސިޔާސީ އިންގިލާބެއް ނުގެނެވޭނެ. ސިޔާސީ މީހުން ކުރާނީ ހަމަ އެއްކަމެއް. އެއީ ޖެހުނު ތަނަކުން ކެއުމާއި ބޮޑެތި ނާޖާއިޒް ޑީލްތައް ހަދާ މުއްސަނދި ވުން.\nއޮގަސްޓް 28, 2021 09:43\nދެން އެކުލަވާ ސަރުކާރެއްގައި ޝި ދާތާއަށް މިނިސްޓަރުކަން ލިބޭނެ ކަމުގެ އުއްމީ ދުގައި ހުރިން !\nތިލަފުށީގައި ރަނގަޅު ކުނި ކޮށްޓެއް ހަދާ އަދި ތިލަފުއްޓަށް ޖަމާކުރާ ކުނީގެ އެކި ބާވަތް ތައް ވިއްކައިގެން ވިޔަފާރި އުސޫލުން އެކަން ކުރެވޭނެއޭ އެކަން ނުކުރެވޭނެއޭ ރާއްޖޭގައި ރިޔާސީ ނިޒާމް އޮވެ ރިޔާސީ ނިޒާމް ދަށުން އައްޔަން ކުރާ މިނިސްޓަރަކަށް އެކަން ކުރެވޭނީ ބަރުލަމާނީ ނިޒާމަށް ރާއްޖޭގައި ވެރިކަން ކޮށްގެން ބަރުލަމާނީ މިނިސްޓަރަކު ތިމާވެށި މިނިސްޓަރަކަށް ހުރެގެންނޭ އައި ވޮނާ ހިއަރ ޔޫ ސޭ އައި ވޯންޓް އިޓް ދެޓް ވޭ ޔޭއް ނޯ މެޓަރ ރާއްޖެއަށް ބަރުލަމާނީ ނިޒާމެއް ގެންނަންވީއޭ ބަރުލަމާނީ ނިޒާމެއް ގެންނަންވީއޭ އައި ވޯންޓް އިޓް ދެޓްވޭ..\nއޮގަސްޓް 28, 2021 09:48\nސަރުކާރުން މައްސަލަ އެއް ނެތޭ ތަސްބީހަ އެއް ކިޔާ ގޮތަށް މާލެ ސަރަހައްދުގައި އުފެދޭ ކުނި ނާންދާ ކުނި ނައްތާލާނަމޭ ސަރުކާރުގެ ހުރިހާ މިނިސްޓަރުން ރައީސް އޮފީސް ކުރިމަތީ ސަފު ހަދައިގެން އެތުރި ތިބެ އެގޮތަށް 24 ގަޑިިއިރު ވަން ދެން5އަހަރު މެދުނުކެނޑި އެގޮތަށް ގޮވި އަސް އެކަން ނުވާނެއޭ ސަބަބަކީ އެއީ އެކަން ކުރަން ނިޒާމް ރޭވިފައި އޮންނަ ގޮތެއް ނޫނޭ ނޯމެޓަރ ވަޓް ޔޫ ޓެލް އަސް ނޯ މެޓަރ ވަޓް އޭޑީބީ ޓެލް އިޓްސް ނޮޓް ޕްރެކްޓިކަލް އިޓްސް އިމްޕޮސިބްލް ނޯ މެޓަރ ޔޫ ޑިސްއެގްރީ ވިދްމީ ނޯ މެޓަރ ވަޓް އޭޑީބީ ޓެލް ޔޫ ވަޓް ޔޫ ބިލީވް އިޒް އިމްޕޮސިބްލް ނޯމެޓަރ ޔޫ ޑިސްއެގްރީ އޮން ދިސް ނޯ މެޓަރ ޔޫ ޑިސްއެގްރީ އޮން ދިސް ނޯ މެޓަރ ޔޫ ޑިސްއެގްރީ އޮން ދިސް...\nއޮގަސްޓް 28, 2021 09:53\nތިޕަރޓީއާއި ގުލިގެން ސިޔާސީ ނޫނަސް އެހެން ކަމަކުންވެސް އިންޤިލާބެއް ނުގެނެވޭނެ ! ބަޣާވާތެއް ކުރެވިދާނެ !\nއޮގަސްޓް 28, 2021 10:04\nޝިދާތާ މީހުންދުލުގަހިފާނުދަމާ ގޭގަހުރުން ރަގަޅު\nއޮގަސްޓް 28, 2021 10:19\nތެދެއް ތިބުނީ، ސިޔާސީ މިބަސް އުނިކޮށްލާ އެކަމުގެ ރެކޯރޑް އެބައޮތެއްނު... ހެހެހެ.\nއޮގަސްޓް 28, 2021 10:31\nސިޔާސީ އިންގިލާބެއް ރާއްޖެ އަށް ގެނައުމަށް ޓަކައި އެމްއެންޕީން ކުރަންވީ ކަމަކީ ރާއްޖެ އަށް ބަރުލަމާނީ ނިޒާމެއް ގެންނަން މަސައްކަތް ކުރަންވީ ގިނަ ސިޔާސީ ޕާރޓީ ތައް އެކުލެވޭ ގައުމެއްގައި ވެރިކަން ކުރަން ޖެހޭނީ ބަރުލަމާނީ ނިޒާމަށޭ ނޯ ލިމިޓް އިން ދަ ސްކައި ފޯރ ބަރުލަމާނީ ވެން އިޓް ކަމްސް ޓު ޔޫ ޑޯން ބީ ބްލައިންޑް އޮން އިޓް ވޮންޓް ޔޫ ނޯ އިޓް ވޮންޓް ޔޫ ވޮންޓް ޔޫ ވޮންޓް ޔޫ ޖަމްޕް ޖަމްޕް ޖަމްޕް ޑާންސް ޑާންސް ޑާންސް ޑާންސް...\nއޮގަސްޓް 28, 2021 11:01\nހޫނ. ތިޔަ ހުރީ އިންޤިލާބު ގެނެވިފައޭ! މިތާ މައިތިރި ވެގެން ނުހުރެވުނު ވިއްޔަ\nއޮގަސްޓް 28, 2021 11:02\nސިޔާސީ ހައްޕުނޑުން ނަކަށް ސިޔާސީ އިންގިލާބެއް ނުގެނެވޭނެ. މިނިސްޓަރުކަން ދިނީމާ އެކަން ނުކުރެވުނު މީހަކަށް ކޮން އިންގިލާބެއް ގެނެވޭނީ. މީހަކާ އިނދެގެންވެސް ނޫޅެވުނު. މިކަހަލަމީހުން މީޑިޔާއަށް އަރާ ދައްކާ ވާހަކަ އަހަރެމެން ތަންދޮރު ދަންނަމީހުން ގަބޫލެއް ނުކުރާނެ. ތިޔަވާހަކަ ގަބޫލު ކުރާނީ ހަމަ ތިޔަ ވައްތަރުގެ ސިޔާސީ ކޫޑިން.\nއޮގަސްޓް 28, 2021 11:18\nއުޅެއުޅެ ގެންނަ ސިޔާސީ އިންގިލާބު ގޮވަނީ އަތަށް. ޝިދާތާ އަކީ ވެސް ޙަވާލު ކުރެވުނު މިނިސްޓަރ ކަމުގެ މަގާމު އަދާ ނުކުރެވޭ ކަމަށް ފެނި އުފެދުނު ޕްރެޝަރުން މަގާމު ދޫކޮށްލަން ޖެހުނު މީހެއް. ހޮވާލާ ފީކުނި އަކުން ކޮންކަމެއް ކުރެވޭނީ. އަދިވެސް ރައީސް ޔާމީނާ ގުޅިބަލަ. އޭރުން ކަންކުރެވޭކަން ގައުމަށް ވެސް ފެނިގެންދާނެ. ތިހެން ތަޅާލާ އަގައަކުން ދިވެހިން މިހާރު ނުހެއްލޭނެ.\nއޮގަސްޓް 28, 2021 11:21\nއޮގަސްޓް 28, 2021 11:54\n1 ގަޑިއިރު ކުރިން ( އޮގަސްޓް 28, 2021 )\nއެއީ ކޮންކަހަލަ ސިޔާސީ އިންގިލާބެއް ގެންނަން .\nއާތޫތު ބްރަދާސް ކަހަލަ ސިޔާސީ އިންގިލާބެއް ގެންނަން ތޯ ؟ނޫނީ\nޢިމްރާނަށް ގެސްދެއް ކަހަލަ ސިޔާސީ އިންގިލާބެއް ގެންނަންތ ؟\nނޫނީ އެންމެ ފަހުގެ ބިޓާއެކު ތިހިންގެވި ކަހަލަ ސިޔާސީ އިންގިލާބެއް ގެންނަންތޯ ؟\nނޫނީ އެބެޓްސީ ކަހަލަ ސިޔާސީ އިންގިލާބެއް ގެންނަންތޯ ؟\nބަލަ ! މިހާތިކުރި ކަމަކީ ސިޔާސީގޮތުން ކާޅު ހާލިހެދީމަ ކޮވެލި ބިސްއެޅީ ؟\nތީގަ ނެއް އޮޓަރެއް ، ފެންވަރެއް ،ފަންވަރެއް ، ޗަސްބެއް ، އުރުއްޕަތެއް .\nIndia Out # India Out # India Out #\nއޮގަސްޓް 28, 2021 13:00\nމިހާރުވެސް މިފެންނަނީ ހަމަ ކަމަނާ އަޑުހަރުކޮށް އިންސާފު އޭ ލޫޓުވަނީއޭ ގޮވާ މީހުން ބޮލަށް ސަވާރުވެގެން ގެނައި ވެރިކަމެއް.... ކަމަނާ ގޮވަމުނަދިޔަ ގޮވުންފައްޏާ ދިމާ އިދިކޮލަށް ހުރިހާކަމެއް ވެސް މިވެރިކަމުގަ މިހިނގަނީ ..... ދެން އިތުރަށް އޮތީ ކޮން އިންގިލާބެއް ތޯ ސިޔާސީ ގޮތުން ނުގެނިވި..... ރައްޔިތުން މިޖެހެނީ ގަނަތެޅެން ތިހެން ގެންނަ ސިޔާސީ އިންގިލާބުގަ\nއޮގަސްޓް 28, 2021 14:45\nހަނީމޫން ފޭސް އޯވަރ ،\nއޮގަސްޓް 28, 2021 15:53\nއޮގަސްޓް 28, 2021 20:04\nމިކަހަލަ ކުނިއެއްކުރާތަން ފެނިމުން ތި ޕާޓީއަށް އޮތް އުންމީދު ގެއްލޭ\nއޮގަސްޓް 29, 2021 06:02\nކަމަނާ ތިހުރީ އޮއ އްސިފަ އި ، ދެން މެދު އުޑަށް އއއއއއއ އަރަން ބޭނުން ނަމަ ބަތަލާ އަކަށް ވެވޭ ތޯ ބަލާ ބަލަ


Redwave Pavilion hulhuvaifi | Mihaaru\nވިޔަފާރި / ރެޑްވޭވް\n"ރެޑްވޭވް ޕެވީލިއަން" ހުޅުވައިފި\nރެޑްވޭވް އިން އަލަށް ހުޅުވި ފިހާރަ--ފޮޓޯ: ނިޝާން އަލީ/،މިހާރު\n17 ފެބުރުއަރީ 2021 - 22:44\nފަރުނީޗަރާއި އިލެކްޓްރޯނިކްސް އަދި ބަދިގެ ސާމާނަށް ހާއްސަ "ރެޑްވޭވް ޕެވީލިއަން" ހުޅުވައިފި އެވެ.\nރެޑްވޭވް ޕެވީލިއަން ހުޅުވީ ހިތަށްފިނިވާ މަގުގައި ކުރީގެ އަލޯރާ ފިހާރަ ހުރި ތަނުގަ އެވެ. ތިން ފަންގިފިލާއަށް ހުންނަ އެ ފިހާރައިން ރެޑްވޭވުން ވިއްކާ ގިނަ ބްރޭންޑްތަކުގެ އިލެކްޓްރޯނިކް ސާމާނާއި ބަދިގެ ސާމާނު ލިބޭނެ އެވެ.\nއޭގެ ތެރޭގައި "ޝާޕް" އާއި "ޝިބާ" އާއި "ހައިސެންސް" އުފެއްދުންތައް ވެސް ހިމެނެ އެވެ.\nރެޑްވޭވުން ބުނީ އެ ފިހާރައިން އިންޑަސްޓްރިއަލް އިލެކްޓްރޯނިކްސް ވެސް ލިބޭނެ ކަމަށެވެ.\nމިއަދު ހެނދުނު އެ ފިހާރަ ހުޅުއްވައިދެއްވީ ރެޑްވޭވްގެ ޗެއާމަން، ރައްޔިތުންގެ މަޖިލީހުގެ އޭދަފުށި ދާއިރާގެ މެންބަރު އަހުމަދު ސަލީމެވެ.\nރެޑްވޭވް ޕެވީލިއަންގެ ފުރަތަމަ ދެ ފްލޯ ހާއްސަކޮށްފައިވަނީ ފަރުނީޗަރަށެވެ. އަދި ތިން ވަނަ ފްލޯ ހާއްސަކޮށްފައިވަނީ އިލެކްޓްރޯނިކް ސާމާނަށެވެ.\nރާއްޖޭގައި ސުޕަމާޓް ވިޔަފާރި އެންމެ ފުޅާކޮށް ހިންގާ ރެޑްވޭވްގެ ގިނަ ފިހާރަތަކެއް މާލެ އާއި ހުޅުމާލޭގައި ވެސް މިހާރު ވަނީ ހުޅުވައިފަ އެވެ. ހުޅުމާލެ އާއި މާލޭގައި 12 ފިހާރަ ހިންގަ އެވެ. ނަމަވެސް އިލެކްޓްރޯނިކް ސާމާނާއި ފަރުނީޗަރަށް ހާއްސަކޮށް މިއީ ރެޑްވޭވުން ހުޅުވި ދެވަނަ ފިހާރަ އެވެ. މީގެ ކުރިން "ރެޑްވޭވް ލިވިން" ގެ ނަމުގައި ވެސް މިބާވަތުގެ ތަކެތި ވިއްކާ ފިހާރައެއް ހުޅުވި އެވެ.\nރެޑްވޭވް ރެޑް ވޭވް ލިވިން ރެޑްވޭވް މެގަ މޯލް\nތިޔަ ފިހާތައް ހުޅުވަނީ އޭދަފުށި ރައްޔަތުން ވިއްކައިގެން، އެމީހުންދިން ވޯޓުގެ ނާޖާއިޒް ފައިދާ ނަގައިގެން، އޭދަފުއްޓަށް ކޮށްދިން އެއްވެސް ކަމެއް ފެންނާކަށްނެތް، އޭދަފުށި ރައްޔަތުން ގުނބޯހެއްދިގެން އަބަދަކު ނުތިބޭނެ، އާއްޓޭ ހޮވާނަން 2024 ގައި\nތިހެން މިދިޔަ ދައުރުގަވެސް އާއްޓޭ ހޮވި. ސަލީމް ކައިރި ފަރަށް ދާން ޖެހޭނީ ތިޔަ އާއްޓޭ\nއެއްކޮޅުން ސަރުކާރަށް ބަވަމުން މާ ސިންގާ ބޮނޑެތި ފިހާރަ މި ހުޅުވަނި. ޔާމީނު ދައުރުގަ މި ސަލީމްބެ ކައްޗަށް އެއްމެ ފިޔަވަޅެއް އެޅިކަމަށް ޓަކައި މުޅި މީހާގެ ވިޔަފާރި ކިރިޔާ ބަގުރޫޓް ނުކޮށްލީ. އެކަމް އަދިވެސް އެވަރު މީހަކު ނެތިގެން މީނަ އުޅެނި. މިސަރުކާރު ގެ ސަޅި ކަމަކީ ވާދަވެރިން ނަށް ވެސް ފުރުސަތު ދޭތީ. ސިޔާސީގޮތުން ކިތައްމެ ހިޔާލު ތަފާތު ވިޔަސް\nގަންނަން ބޭނުންވާ ސާމާނުތައް ވީހާވެސް ކައިރިން ލިބެންހުރުމަކީ ގިނަބަޔަކަށް ފަސޭހަވާނެކަމެއް. ގޭގެ އުތުރާ ދެކުނުގައި ދެތިން މިނެޓުން ހިނގާފަދެވޭ ހިސާބުގައި ދެތަންހުރޭ. އެހެންވެ ވަރަށް ފަސޭހަ.